Mestské zastupiteľstvo v Košiciach

Zápisnica
zo XVI. rokovania Mestského zastupiteľstva v Košiciach 
15. apríla 2013

Prítomní: podľa prezenčných listín

Rokovanie mestského zastupiteľstva otvoril a viedol MUDr. Richard Raši, PhD., MHP, primátor mesta Košice.

Úvod rokovania

p. Raši, primátor mesta - Dobré ráno prajem, vážené dámy poslankyne, ctení páni poslanci, vážení hostia, otváram XVI. rokovanie mestského zastupiteľstva, na ktorom vás všetkých vítam. V úvode chcem ospravedlniť z rokovania mestského zastupiteľstva pánov poslancov Michala Kočiša a Mareka Vargovčáka, ktorí sa z rokovania ospravedlnili a zároveň chcem dočasne ospravedlniť pani poslankyňu Blaškovičovú, ktorá mi nahlásila že príde trochu neskôr. Ctené dámy, vážení páni, dovoľte mi, aby som privítal na našom mestskom zastupiteľstve okrem verejnosti aj hostí, dovoľte mi privítať ministra životného prostredia Petra Žigu. Ďakujem pekne pán minister, že ste prišli. Konštatujem, že bolo prezentovaných 37 poslancov, zatiaľ, čo je nadpolovičná väčšina všetkých poslancov a sme uznášaniaschopní. 
- - -

K programu rokovania

p. Raši, primátor mesta - Vážené dámy poslankyne, ctení páni poslanci, teraz pokračujeme v rokovaní. Program rokovania ste dostali v pozvánke. Tento program navrhujem doplniť o bod, ktorý bude úplne prvý. Čiže pred prvým bodom, a je to Postoj mesta Košice k ťažbe a spracovaniu uránu v lokalite Jahodná - Kurišková. Materiál vám bol elektronicky ráno doručený. Pokiaľ neviete otvoriť tento materiál vo svojich počítačoch, nahláste to na organizačné a dostanete materiál aj písomne, vrátane uznesenia. Teraz prosím o vaše pripomienky respektíve doplňujúce návrhy k programu. Pani poslankyňa Adamčíková po nej pán poslanec Jakubov.

p. Adamčíková, poslankyňa MZ - Ďakujem veľmi pekne. Vážené kolegyne, kolegovia, vážený pán primátor, navrhujem zaradiť bod 41/1 Personálne otázky. Došlo k zmene v legislatívno-právnej komisii.

p. Raši, primátor mesta - Čiže bod 41/1 Personálne otázky, ďakujem pekne, pán námestník Jakubov.

p. Jakubov, námestník primátora - Ďakujem za slovo, vážený pán minister, vážny pán primátor, dámy a pani, dovolím si požiadať o zaradenie do dnešného rokovania tieto body. Ako bod číslo 13/2 navrhujem Predloženie žiadosti o neštátny finančný príspevok v rámci operačného programu Doprava Os 4 Výstavba koľajovej dopravnej infraštruktúry pre integrovaný dopravný systém, vytvorenie podmienok na realizáciu prvej etapy IKD a modernizácia električkových tratí mestom Košice. 
Ďalej si dovolím odporúčať na zaradenie ako bod číslo 13/3 materiál Súhlas s vyhlásením obchodnej verejnej súťaže spoločnosťou Mestský Futbalový Klub Košice a.s. na odpredaj pozemkov v lokalite VŠA nadobudnuté od mesta Košice za účelom výstavby multifunkčného futbalového areálu, vrátane pozemkov zaťažených predkupným právom mesta Košice. 
Ako ďalší bod si dovolím odporúčať na zaradenie ako bod číslo 14/1, je to Pokračovanie rokovania o bode číslo 26 z XV. rokovania mestského zastupiteľstva zo dňa 11. februára 2013  „Určenie spôsobu prevodu - priamy predaj pozemkov parc. č. 2014/1 a 2014/6 v katastrálnom území Stredné mesto“. Ďakujem.

p. Melichárek, poslanec MZ - Príjemný dobrý deň prajem. Vážený pán minister, vážený pán primátor, ctený poslanecký zbor, navrhujem doplniť program dnešného rokovania o bod 8/1 a to je Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov, ďakujem.

p. Süli, poslanec MZ - Vážený pán primátor, ctený poslanecký zbor, navrhujem do programu  po informácií pána primátora o ťažbe uránu a postoji mesta k ťažbe uránu Jahodná-Kulíšková, aby dostali slovo aj predstavitelia, by som povedal tí, ktorí nechcú, aby dostali aj oni slovo. 
Ďalej navrhujem, aby bodom piatym boli Interpelácie, ihneď po Správe a odpovediach na interpelácie a dopyty poslancov, aby sa hneď dali Interpelácie naraz, za tým bodom. Bude vyhodnotenie interpelácií, to sú odpovede a máme to na poslednom, až 42. bod. Len presunúť tento bod. 
A navrhujem aby bod 28 Odňatie pozemkov zo správy Mestskej časti Košice - Staré Mesto a následne prenájom pozemkov pre spoločnosť Aupark Košice, bol stiahnutý z rokovania. Odôvodním to tým, že nie je spracovaná koncepcia statickej dopravy v meste. Materiál, ktorý bol predložený a je v kancelárii prvého kontaktu k tomuto bodu, je nečitateľný. To je bod 28. Spoločne by sme mali vyriešiť problém statickej a dynamickej dopravy v meste v centre mesta, nakoľko materiál, ktorý je spracovaný je chabý. A by som dovolil povedať, že ten nultý okruh nebol prejednaný širokou verejnosťou. Bolo by treba jednu konzultáciu, aby predstaviteľ, ktorý to spracoval prišiel a vysvetlil občanom, prečo to treba urobiť. Prečo tam treba 32 nových svetelných križovatiek?! Myslím si, že je načase urobiť v tom poriadok. Na viac firma EEI, ktorá má parkovacie miesta prenajaté od mesta, nespracovala koncepciu do 31. marca. A tým pádom, je to trošku chaotické. Chcel by som zabrániť tomu, aby v meste bol chaos. Nie som proti tomu, prosím, ale statickú a dynamickú dopravu naraz prejednať na zastupiteľstve, to by bolo múdre a riešiteľné. Preto navrhujem, aby sa bod 28 dnes stiahli z rokovania. Ďakujem.

p. Raši, primátor mesta - Ďakujem pekne pán poslanec. Podľa § 33 ods. 3 stiahnuť materiál môže byť pred rokovaním mestského zastupiteľstva iba predkladateľom. Takže môžete dať v priebehu rokovania procedurálny návrh na prerušenie rokovania o tomto bode, ale nemáte právo tento bod stiahnuť, nakoľko nie ste prekladateľom. O ostatných vašich návrhoch samozrejme budeme hlasovať. Pán poslanec Sidor.

p. Sidor, poslanec MZ - Ďakujem za slovo. Vážení páni, vážené dámy dovolil som si do bodu číslo 13 doplniť ešte Koncepciu rozvoja športu v meste Košice. Navrhnúť prerozdelenie dotáciu v roku 2013. Ďakujem.

p. Berberich, poslanec MZ - Ďakujem pekne za slovo. Vážený pán primátor, pán minister, chcel by som ešte ospravedlniť aj pána Molčana z nášho klubu. To je prvá vec.
Ak dovolíte, ďalším bodom, ktorý som chcel navrhnúť, už kolega Süli navrhoval, tiež  by som chcel odporučiť, aby sa o tom nerokovalo. Keďže mestské zastupiteľstvo o tom nultom bode nerokovalo, tak si myslím, že by bolo vhodné najprv o tom rokovať až potom zamieňať pozemky, to je druhý návrh a tretí, chcel by som vás poprosiť o preloženie bodu 41 za bod 8/2. Čiže, zase zmeniť poradie zo 41 to je EHMK, aby bol ako v poradí 8/2. Ďakujem pekne.

p. Raši, primátor mesta - Ďakujem pekne. Čiže bod 41 aby bol 8/2? Dobre. Ďakujem pekne,  ešte sa chcem spýtať, ten bod nultý, ste chceli ktorý? Pán poslanec Berberich.

p. Berberich, poslanec MZ - Hovoril som o bode č. 28. 

p. Raši, primátor mesta - A ste chceli s ňou čo?

p. Berberich, poslanec MZ - Tak som sa chcel stotožniť s tým návrhom, ktorý dal pán Süli,  aby sa nerokovalo. Ďakujem.

p. Raši, primátor mesta - Ospravedlňujem sa, pán poslanec Süli, budeme hlasovať o vašom návrhu na stiahnutie bodu z rokovania. Takže budeme hlasovať podľa návrhov, ako boli navrhnuté. Najprv budeme hlasovať o návrhu, ktorý som predložil ja. Je to postoj mesta Košice k ťažbe a spracovaniu uránu v lokalite Jahodná - Kurišková. Pán poslanec Filipko, ešte ste chceli niečo? Tak nech sa páči, pán poslanec.

p. Filipko, poslanec MZ - Ďakujem, trošku neskoro som sa prihlásil. Ďakujem za slovo. Vážený pán primátor, vážené zastupiteľstvo, ja navrhujem stiahnuť z rokovania bod číslo 39 Predaj nebytového priestoru pre nájomcu Golden Real. Vzhľadom aj na stanovisko hlavnej kontrolórky, aby sme o tomto bode nerokovali. Ďakujem.

p. Raši, primátor mesta - Ďakujem pekne. Čiže, uzatváram možnosť doplniť body. A začíname hlasovať. Ako o prvom budeme hlasovať o zaradení bodu, ktorý pôjde ako nultý bod, teda pred bodom číslo 1, a je to Postoj mesta Košice k ťažbe a spracovaniu uránu v lokalite Jahodná- Kurišková. Prosím hlasujte.

Hlasovanie č. 1 -	za: 44 + ručne p. Dečo, proti: 0, zdržal sa: 0

p. Raši, primátor mesta - Ako o druhom budeme hlasovať o návrhu doplnenia bodu číslo 13/2. Je to Predloženie žiadosti o nenávratný finančný príspevok v rámci operačného programu Doprava Os 4, Výstavba koľajovej dopravnej infraštruktúry pre integrovaný dopravný systém, vytvorenie podmienok na realizáciu prvej etapy mestom Košice. Prosím hlasujte. Poprosím vás, skontrolujte hlasovacie zariadenie pána poslanca Deča.

Hlasovanie č. 2 -	za: 42 + ručne p. Dečo, proti: 1, zdržal sa: 1

p. Raši, primátor mesta - Tento bod bol zaradený. Poprosím skontrolovať hlasovacie zariadenie pána poslanca Deča. 
Budeme hlasovať o pozmeňujúcom návrhu pani poslankyne Adamčíkovej Personálne zmeny v legislatívnej komisii. Chvíľočku počkáme. Prosím dať do záznamu pán poslanec Dečo hlasoval „za“ pri predchádzajúcom hlasovaní a prosím, hlasujeme o pozmeňujúcom o doplňujúcom návrhu pani poslankyne Adamčíkovej.

Hlasovanie č. 3 -	za: 43 + ručne p. Dečo, proti: 1, zdržal sa: 0

p. Raši, primátor mesta - Konštatujem, že materiál zaraďujeme.
Ďalej budeme hlasovať o druhom doplňujúcom návrhu v bode 13/3 Súhlas s vyhlásením obchodnej verejnej súťaže spoločnosti MFK Košice na odpredaj pozemku v lokalite VŠA, nadobudnuté od mesta Košice za účelom výstavby multifunkčného futbalového areálu vrátane pozemkov zaťažených predkupným právom mesta Košice. Prosím hlasujte.

Hlasovanie č. 4 -	za: 43, proti: 1, zdržal sa: 0

p. Raši, primátor mesta - Ďalej budeme hlasovať o doplnení bodu 14/1. Je to Pokračovanie rokovania o bode číslo 26 z XV. rokovania mestského zastupiteľstva z 11.2. „Určenie spôsobu prevodu priamy predaj pozemku parc. č. 2014/1 a 2014/6 v katastrálnom území Stredné mesto“. Prosím hlasujte.

Hlasovanie č. 5 -	za: 44, proti: 0, zdržali sa: 2

p. Raši, primátor mesta - Teraz budeme hlasovať o doplňujúcom návrhu pod bodom 8/1. Je to Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov, ktorý predložil pán poslanec Melichárek. Prosím hlasujte.

Hlasovanie č. 6 -	za: 46, proti: 0, zdržal sa: 0

p. Raši, primátor mesta - Teraz podľa poradia budeme hlasovať o návrhoch pána poslanca Süliho. Čiže, prvý, samozrejme vystúpenie verejnosti. To je v poriadku, to navrhnem sám. Potom je to presun bodu Interpelácií zozadu, za odpovede na interpelácie. Čiže budeme hlasovať o presunutí bodu zo štandardného miesta na pol position. Prosím hlasujte.

Hlasovanie č. 7 -	za: 21, proti: 13, zdržali sa: 12

p. Raši, primátor mesta - Konštatujem, že tento návrh nebol schválený. Čiže pôjde v štandardnom poradí.
Teraz budeme hlasovať o návrhu pána poslanca Süliho na stiahnutie bodu číslo 28 z rokovania. Prosím hlasujte.

Hlasovanie č. 8 -	za: 23, proti: 11, zdržali sa: 12

p. Raši, primátor mesta - Čiže tento návrh nebol schválený.
Prejdeme k ďalšiemu hlasovaniu. Je to hlasovanie o návrhu pána poslanca Sidora o doplnení bodu v 13/1 Koncepcia rozvoja športu v meste, návrh na prerozdelenie dotácií v roku 2013. Prosím hlasujte.

Hlasovanie č. 9 -	za: 45, proti: 0, zdržal sa: 1

p. Raši, primátor mesta - Teraz budeme hlasovať o pozmeňujúcom návrhu pána poslanca Berbericha, a to, aby sa bod 41 stal bodom 8/2. Prosím hlasujte.

Hlasovanie č. 10 -	za: 20, proti: 12, zdržali sa: 14

p. Raši, primátor mesta - Konštatujem, že bod ostáva v poradí, v akom bol zaradený.
Ďalej budeme hlasovať o návrhu pána poslanca Filipka, aby sa bod 39 stiahol z rokovania. Tak, prosím, hlasujte o návrhu pána poslanca Filipka na stiahnutie bodu z rokovania.

Hlasovanie č. 11 -	za: 21, proti: 12 zdržali sa: 13

p. Raši, primátor mesta - Konštatujem, že tento návrh neprešiel.
Teraz budeme hlasovať o programe ako o celku, aj s jeho úpravami, čiže aj so schválenými doplňujúcimi bodmi programu. Prosím hlasujte.

Hlasovanie č. 12 -	za: 35, proti: 0, zdržali sa: 11

p. Raši, primátor mesta - Konštatujem, že program mestského zastupiteľstva sme schválili. Teda, oznamujem vám, že dnes sa budeme riadiť týmto schváleným programom, vrátane schválených doplnených bodov rokovania.
- - -

Overovatelia zápisnice: 	Ing. Marek Kandráč a Peter Kasterko
- - -

Návrhová komisia

p. Raši, primátor mesta - Teraz poprosím predsedov poslaneckých klubov, aby navrhli svojich zástupcov do návrhovej komisie. 

p. Géci, poslanec MZ - Vážený pán minister, vážený pán primátor, kolegyne, kolegovia, dovoľte mi, v mene poslaneckého klubu SMER - Sociálna demokracia a MOST-HÍD, predložiť návrh za členov návrhovej komisie, a to kolegyňu pani Adamčíkovú, pána poslanca Andrejčáka a pána poslanca Jaroslava Kajfera.

p. Raši, primátor mesta - Chcem sa spýtať, či má niekto pripomienky, alebo iný návrh na návrhovú komisiu. Ak nie, budeme hlasovať o zložení návrhovej komisie: pani poslankyňa Adamčíková, pán poslanec Andrejčák, pán poslanec Kajfer. Prosím hlasujte.

Hlasovanie č. 13 -	za: 43, proti: 0, zdržali sa: 2

p. Raši, primátor mesta - Oznamujem, že na XVI. rokovaní mestského zastupiteľstva bude návrhová komisia pracovať v zložení: pani poslankyňa Adamčíková, páni poslanci Andrejčák a Kajfer. Zároveň žiadam členov návrhovej komisie, aby zaujali svoje miesta vo vyhradenom dvanástom rade. Ostatným poslancom oznamujem, aby svoje návrhy k jednotlivým bodom programu rokovania predkladali písomne tejto návrhovej komisii po ústnej informácii prítomných poslancov.
- - -
Bod č. 0 
Postoj mesta Košice k zámeru ťažby a spracovania uránu v lokalite Jahodná – Kurišková

p. Raši, primátor mesta - Ctené dámy, vážení páni, milí hostia. Dovoľte mi, aby som uviedol bod, ktorý bude prerokovaný na dnešnom mestskom zastupiteľstve ako prvý v poradí. Je to doplnený bod Postoj mesta Košice k ťažbe a spracovaniu uránu v lokalite Jahodná - Kurišková, ktorý predkladám ja. Vážené dámy, vážení páni, vážený pán minister, ctená verejnosť. Udalosti uplynulých dní, v súvislosti s prebiehajúcim geologickým prieskumom ložiska uránu k ťažbe, v lokalite Jahodná - Kurišková, vzbudili v Košiciach a v okolí veľký a oprávnený záujem širokej verejnosti o problematiku prípadnej ťažby uránu v týchto miestach. Nakoľko je ťažba uránu pri Košiciach vo všeobecnosti vnímaná obyvateľmi ako riziková. Vo verejnej mienke prevládajú obavy, že zásahy do  prírodného prostredia v mimoriadne navštevovaných lokalitách prímestskej rekreačnej oblasti, môžu poškodiť alebo dokonca zdevastovať obľúbené, vyhľadávané miesta aktívneho oddychu pre Košičanov a obyvateľov susediacich obcí. Vedenie mesta Košice berie do úvahy a intenzívne vníma legitímny tlak verejnosti, ktorá očakáva, že predstavitelia mesta a nimi nominovaní zástupcovia v mestskom zastupiteľstve urobia maximum preto, aby boli dotknutí občania, komplexne, pravdivo a priebežne informovaní. Aby v tomto projekte bol rešpektovaný  a obhajovaný a chránený v prvom rade verejný záujem a vôľa širokej verejnosti. Vzhľadom k uvedenému, považujem za mimoriadne dôležité a nevyhnutné, aby sme sa vrátili k tejto spoločensky závažnej téme a znova k nej zaujali postoj, napriek platnému uzneseniu Mestského zastupiteľstva v Košiciach z roku 2006, ktorým mestskí poslanci rešpektujúc verejnú mienku odmietli určenie dobývacieho priestoru na ťažbu uránu v lokalite Jahodná - Kurišková. Takýto postup je na jednej strane v súlade s očakávaniami Košičanov a spoločnosti, a na druhej strane korešponduje s politickou a občianskou zodpovednosťou vedenia mesta Košice a poslancov mestského zastupiteľstva. Ctené dámy poslankyne, vážení páni poslanci, dovoľte mi, aby som pristúpil k rozprave o tomto bode. A dovoľte mi, aby som teda ako prvý navrhol a zrejme tak urobíte aj ostatní, navrhol- aby bolo umožnené vystúpiť aj jednotlivým zástupcom verejnosti. Čiže ja dám návrh, aby bolo umožnené vystúpiť zástupcom verejnosti ktorí, sú v žltom. Neviem, kto je ich vodca? Poprosím vás, aby ste si vybrali zástupcu, ktorý po otvorení rozpravy vystúpi. Dobre, takže ja, ako vodca som už vystúpil. Ďakujem pekne. A potom poprosím aj niekoho z občanov, aby vystúpil, ktorých reprezentujete. Poprosím pána námestníka Jakubova.

p. Jakubov, námestník primátora - Ďakujem pekne. Vážené poslankyne, vážení poslanci, oslovil ma pán inžinier Badár, člen Baníckeho spolku Spiš. Prosím, aby mu bolo umožnené tak isto vystúpiť v rozprave.

p. Raši, primátor mesta - Ďakujem pekne. Ja tu mám ešte jednu požiadavku. A to okrem zástupcov občanov, ešte mám požiadavku na vystúpenie realizátora geologického prieskumu na Kuríškovej. To mám požiadavku od pána inžiniera Bartalského, PhD. Pani viceprimátorka Lenártová.

p. Lenártová, námestníčka primátora - Vážený pán primátor prosím o vystúpenie, nakoľko ma oslovil pán Mgr. Havran, predseda pacientskeho združenia Ľudí s diagnózou chronická miolecytová leukémia. Ďakujem pekne.

p. Raši, primátor mesta - Ďakujem pekne, chcem sa spýtať ešte ctených dám poslankýň alebo pánov poslancov, či máte niekto alebo ste boli oslovení ešte niekým, aby vystúpil na dnešnom mestskom zastupiteľstve? Ak nie, tak by som poprosil, aby ste dali všeobecný súhlas, aby vystúpil zástupca občanov, toho, ktorého si občania vyberú. Potom, aby vystúpil navrhnutý pán inžinier Badár z Baníckeho spolku Spiš, potom prosím o všeobecný súhlas, aby vystúpil realizátor geologického prieskumu inžinier Bartalský a pán Mgr. Havran, predseda pacientskeho združenia. Chcem sa spýtať, či je všeobecný súhlas poslancov, aby vystúpili títo občania a verejnosť? Áno. Je všeobecný súhlas. Takže otvoril by som rozpravu. Chcem sa spýtať ctených poslancov, dám poslankýň, chcete diskutovať po každom vystúpení? Alebo chcete, aby najprv prebehli vystúpenia verejnosti? Dobre, čiže necháme vystúpiť jednotlivých zástupcov verejnosti, ktorí sú prihlásení a potom budeme pokračovať v rozprave. Pre všetkých schválených zástupcov verejnosti a spolkov chcem oznámiť, že čas rozpravy na vystúpenie je podľa Rokovacieho poriadku mestského zastupiteľstva 3 minúty. Takže, nech sa páči, poprosím, aby vystúpil zástupca občanov. Poprosím vás, aby ste sa predstavili. Nech sa páči, máte slovo.

p. Labaš, obyvateľ mesta - Dobrý deň prajem, vážený pán primátor, vážený pán minister, vážení páni viceprimátori, vážení páni poslanci a poslankyne, vážení Košičania, ktorí ste tu prítomní v stále. Nemyslím tým tentoraz mimokošických, ktorí sú tiež teraz prítomní v sále. Rád by som prečítal naše stanovisko, ktoré sme si pripravili, kvôli tomu, že sme sa na poslednú chvíľu dozvedeli, že pán primátor chce zaradiť do rokovania mestského zastupiteľstva tému uránu. Som sklamaný, že je to formou informácie, že sa podľa všetkého nebudú prijímať žiadne uznesenia, ktoré by upokojovali verejnú mienku, upokojili by obavy Košičanov z možných následkov ťažby. Teraz k textu. Na mestskom zastupiteľstve dňa 11.2.2013 sme požiadali volených predstaviteľov mesta, aby na nasledujúcom zastupiteľstve prerokovali kauzu ťažby uránu a prijali uznesenia proti jej uskutočneniu. So sklamaním sme pri oznámení programu zastupiteľstva zistili, že volení predstavitelia sa s našimi obavami nestotožňujú a téma uránu nebola riadne zaradená do programu zastupiteľstva. Preto sme 7.4. znova vyzvali svojich volených zástupcov, aby využijúc svoje právomoci v tejto veci konali, pokiaľ nebude neskoro. Dnes neskoro je. Téma uránu nebola prerokovaná na mestskej rade, ani v komisiách mestského zastupiteľstva. Predpokladáme, že pán primátor je pripravený informovať verejnosť z vypracovaných stanovísk o rizikách a stave v procese určenia dobývacieho priestoru na ťažbu uránu na Jahodnej. Nakoniec to vyplýva z uznesenia mestského zastupiteľstva číslo 1943 zo dňa 14.11.2006. Tak vážnu tému prerokovať bez dôkladnej prípravy vnímame ako dehonestáciu poslaneckého zboru a občanov samozrejme. Sme toho názoru, že dnes by malo byť prijaté uznesenie o prerokovaní témy uránu na osobitnom monotematickom mestskom zastupiteľstve. Navrhujeme. Po prvé: odmietnuť škandalózne memorandum medzi Ministerstvom hospodárstva Slovenskej republiky a ťažobnou spoločnosťou. Memorandum bolo podpísané bez potrebnej súčinnosti s Ministerstvom životného prostredia Slovenskej republiky. Tu prítomný minister sa po podpise Memoranda vyjadril, že jeho rezort na podpise neparticipoval. Bez toho, aby minister hospodárstva rokoval s dotknutými samosprávami - Košický samosprávny kraj, mesto Košice. S primátorom tak isto nikto nerokoval. Po druhé: potrebujeme schváliť moratórium na ťažbu uránu. Sme radi, že aj pán primátor, citujem: intenzívne vníma, že ťažba uránu v tejto lokalite je verejnosťou vnímaná ako vysoko riziková a prevažujú obavy z  negatívnych dôsledkov ťažby uránu v tesnej blízkosti nášho mesta. Po tretie: aby mesto Košice využijúc právo veta, napadlo predĺženie platnosti určenia prieskumného územia. Požadujeme okamžité zastavenie geologického prieskumu, ktorý sa realizuje za účelom neskoršej ťažby. Pri prerokovaní  žiadosti, mesto Košice bolo opomenuté, ako dotknutá obec. A po štvrté: pripraviť a prijať zmenu územného plánu s VZN, so záväznými regulatívmi pre lokalitu vymedzeného prieskumného územia, ktoré bude zárukou moratória na ťažbu rádioaktívnych nerastov. Podpísaní za iniciatívu občanov za „Nie ťažbe a spracovaniu uránu v Košiciach“, základná organizácia slovenského zväzu ochrancov prírody a krajiny, koncepcia 2013. Predkladám toto stanovisko návrhovej komisii. Na záver ešte dodám jednu vec, že možno v týchto chvíľach už možno je k dispozícii tlačová správa o vykonanom verejnom prieskume verejnej mienky renomovanou agentúrou v rámci Košického samosprávneho kraja. Podľa predbežných informácií je prevažná väčšina občanov samosprávneho kraja proti ťažbe.

p. Raši, primátor mesta - Ďakujem veľmi pekne za vaše vystúpenie. Čiže dovoľte mi, aby som vám pred ďalším vystúpením uviedol pár faktov, aby verejnosť, ktorá tu je bola naozaj pravdivo informovaná. Čiže,  tak ako som oznámil na minulom zastupiteľstve, že materiál bude predložený, a aj je do mestského zastupiteľstva predložený. Materiál, ktorý som predložil, úplne korešponduje, stopercentne, s prieskumom verejnej mienky, ktorý ste spomínali. Pretože v tomto návrhu na uznesenie je, že mestské zastupiteľstvo schvaľuje doterajší odmietavý postoj mesta k zámeru ťažby a spracovaniu uránu v meste Košice v lokalite Jahodná - Kurišková. A plus je potom doplnené ešte ďalšie ustanovenie, aby naozaj verejnosť bola informovaná o celom priebehu a všetkých faktoroch, ktoré z prieskumnej činnosti vyplývajú. Takže uznesenie je presne také, aký je prieskum verejnej mienky a v ničom sa nejak neodlišuje. A čo sa týka témy uránu, myslím si, že téma uránu je poslancom mestského zastupiteľstva dostatočne jasná, pretože táto diskusia trvá už 8 rokov. Poprosím, aby vystúpil ďalší prihlásený vystupujúci, je to pán inžinier Badár, nech sa páči máte slovo.

p. Badár, Banícky spolok Spiš - Vážený pán primátor, vážené poslankyne, vážení poslanci. Mohol by tu stáť aj mladší geológ, ale ja som tu, aby ste videli, že ak by boli argumenty aktivistov o škodlivosti geologického prieskumu pravdivé, tak by som tu asi nebol. Nemohli by tu so mnou byť ani ďalší moji kolegovia, ktorí v tomto odbore prežili svoju pracovnú kariéru. Ja nemám dôvod vám klamať, ani vás zavádzať a manipulovať. V uránovom priemysle som odpracoval 45 rokov. Osobne ma trápi, že žijeme dobu, kde neodborný názor núti vás, poslancov, konať proti ľuďom, proti geológom a ich práci. Toto sme videli v Košiciach dňa 4. apríla tohto roku, kde bolo zasadnutie zastupiteľstva Mestskej časti Košice - Sever. Jedným z bodov rokovania bolo stanovisko ku geologickému prieskumu na ložisku uránu a molybdénu Kurišková. Som prekvapený, že v tak vážnych veciach, ako je rozhodovanie o zisťovaní nerastného bohatstva nášho štátu sa snaží rozhodovať ulica. Hovoríme o ulici ako o občanoch. Z toho dôvodu tam prišli a teraz aj tu pracovníci a priaznivci geologického prieskumu, ktorí chceli ukázať zmysluplnosť tohto prieskumu. Poukazovali na to, že geologický prieskum neškodí prírode, ale prírodu poznáva, skúma časť zemskej kôry, vyhodnocuje geologickú stavbu a zistené nerastné suroviny. Manipulácie verejnosti pod nátlakom pána Rovinského a zopár odporcov geologického prieskumu, pomocou strašidelnej rakovinovej, klamstvami opradenej propagandy, v ktorej neváhajú zneužiť fotografie chorých detí pre svoje záujmy, zlomia aj odolnejšieho človeka. Iné argumenty demagogicky odmietajú a neustále si dávam otázku, kam chcú takéto iniciatívy proti geologickému prieskumu nasmerovať Slovensko? Napriek tomu, že skúsenosť a početné štúdie vo vyspelej Európe vylučujú nepriaznivý vplyv tejto činnosti na životné prostredie. Prieskum sa realizuje všade v Európe. Zisťuje sa pri ňom možné východy uránovej rudy na povrch. Zisťuje sa rozšírenie prírodného radónu v okolí. Geologický prieskum prináša prospech ľuďom aj z okolia a teda aj odporcom prieskumu. Pritom tento prieskum by mali plne podporovať, aby vedeli, v akom životnom prostredí sa nachádzajú, kde sa rekreujú a ako v prípade zmiešanej prírodnej ionizácie prostredia bežnými prostriedkami sa pred ňou zabezpečiť. Týka sa to aj chát v rekreačných území chatárov, ktorí sú z geologického prieskumu asi vystrašení. A práve toto zisťovanie možných reálnych podmienok ich straší. Asi tento stav niekomu vyhovuje a zámerne šíri nepravdu a podporuje nevedomosť. Prieskum ich majetky neohrozí, ale vlastne chráni a do istej miery supluje štát. Ďalším dôvodom zamietavého stanoviska môže byť aj to, že geologický prieskum financuje zahraničný investor. Dá sa o tom usudzovať z krátkeho vystúpenia jednej poslankyne, ktorá sa vyjadrila „veď nie sme v Afrike“. Áno,  geologický prieskum financujú zahraniční investori, ktorí na rozdiel od iných investorov od vlády nežiadajú finančné investičné stimuly, nežiadajú peniaze na tvorbu pracovných miest a nehľadajú pre svoju investíciu lacnú pracovnú silu.  

p. Raši, primátor mesta - Pán inžinier, poprosím, aj pán Labaš  mal niečo cez 5 minút, tak poprosím vás pomaly ukončiť vystúpenie, aby sme dodržali čas rovnaký pre všetkých. 

p. Badár, Banícky spolok Spiš -  Dobre, ďakujem, ďakujem pekne. Keby mi neprekážali, tak možno to prečítam celé.

p. Raši, primátor mesta - Chcem poprosiť, podľa rokovacieho poriadku musí byť počas rokovania mestského zastupiteľstva kľud. Takže poprosím vás, aby ste toto ustanovenie dodržiavali. A teraz by som poprosil ďalšieho človeka, ktorý sa prihlásil. Je to realizátor geologického prieskumu na Kuríškovej pán inžinier Bartalský, PhD. Pán inžinier, až ste tu niekde, poprosím o vystúpenie. Nech sa páči máte slovo.

p. Bartalský, riaditeľ spoločnosti Ludovika Energy - Vážený pán primátor, vážený pán minister, vážené poslankyne, vážení poslanci. Podpísanie memoranda medzi našou spoločnosťou a Ministerstvom hospodárstva Slovenskej republiky vzbudilo nebývalú pozornosť aktivistov. Práve toto memorandum, ktoré dáva väčšie právomoci štátu, práve toto memorandum, ktoré dáva väčšie právomoci nám, ale aj vám Košičanom, aby sa mohla kontrolovať činnosť, ktorá sa robí v tejto oblasti. Práve v tomto memorande sa naša spoločnosť zaviazala, aby bola ukončená, aby bolo možné ešte pred určením dobývacieho priestoru vykonať štúdiu environmentálneho posudzovania tak, ako by to bolo možné, tak ako je to ....

p. Raši, primátor mesta - Poprosím vás, aby ste nezasahovali do intímneho priestoru pána vystupujúceho Bartalského. 

p. Bartalský, riaditeľ spoločnosti Ludovika Energy - Ďakujem veľmi pekne. Naša spoločnosť sa v memorande zaviazala okrem iného, že pristúpi k posudzovaniu vplyvov na životné prostredie, ešte pred určením dobývacieho priestoru, tak ako to bolo žiadané v petícii z roku 2006. Tak isto naša spoločnosť je si plne vedomá, a je to uvedené aj v memorande, že bez vášho súhlasu bez kladného pozitívneho environmentálneho hodnotenia a bez vyjadrenia všetkých zastupiteľov obcí, ale aj všetkej zúčastnenej verejnosti,  tento projekt nebude môcť byť schválený. V súčasnosti ale projekt je stále v etape geologického prieskumu. Tento geologický prieskum sa realizuje zo zdrojov zo zahraničnej spoločnosti. V minulosti tento prieskum bol financovaný so štátom. Bohužiaľ v súčasnosti verejné zdroje toto neumožňujú. Zahraničné banské spoločnosti vytvárajú fondy na rozvoj vedy a výskumu, z ktorého tieto peniaze vznikajú. Je to tzv. rizikový kapitál, z ktorého si európske krajiny, ale aj iné ukrajujú peniaze na rozvoj a poznanie svojich nerastných surovín. Napríklad severské krajiny. Švédsko si z toho balíka dokáže ukrojiť viac ako 100 000 000 eur, Slovensko zopár miliónov, ktoré zamestnáva na Slovensku niekoľko stoviek geológov. V poslednom čase sa zdvihla neuveriteľná kampaň proti geologickému prieskumu na Slovensku. Je to asi preto, že prieskum, ktorý je síce financovaný zo zahraničných zdrojov, ale bez podpory Slovenska, bez toho, že by sa žiadali investičné stimuly, bez toho, že by bola záruka tej spoločnosti na dokončenie tohto projektu vo forme ťažby, pretože o nej ako som už spomínal, po environmentálnom hodnotení a pri povolení banskej činnosti a  dobývacom priestore rozhodnete vy. Ale je to asi preto, že nechceme, aby sme poznali čo Slovensko má, aké nerastné suroviny Slovensko nachádza a je to asi aj preto, že na tomto projekte pracuje v súčasnosti viac ako sto ľudí, ktorí by boli ohrození svojim nerozvážnym rozhodovaním o geologickom prieskume. Aby ste, vážení poslanci a vážení aktivisti, neviem, koľkí ľudia z vás vedia, aké sú aké horniny, skúmame. Sú to horniny, ktoré ja mám pri sebe. Nedajú sa vôbec porovnávať s horninami, ktoré sú Jáchymove resp., ktoré boli Příbrame, kde sa ťažil čistý uranidid. V týchto horninách sa nachádza z 200 zrniek jedno zrnko tohto minerálu. Tzn. tie vplyvy a všetky tie strašidlá, ktoré sa tu vytvárajú sú veľmi ťažko realizovateľné a predstaviteľné. Naša spoločnosť je veľmi zodpovedná a pri realizácii všetkých technických prác robí nadštandard pri rekultiváciách. Všetky technické práce, ktoré robíme sú cementované, vrty sú stopercentne zatamponované, priemer vrtu je 8 cm tzn. ani teoreticky nemôže dôjsť k tomu, čo sa tu rozpráva, že z vrtov sa uvoľňuje radón a dochádza ku kontaminácii prostredia. Vážení páni, pán primátor, vážený pán minister, vážené poslankyne, vážení poslanci ja, ako riaditeľ spoločnosti, ktorá vykonáva geologický prieskum, keďže som zodpovedný voči ľuďom, ktorí nás prišli podporiť, vás prosím o zdržanlivosť a rozvážnosť pri hlasovaní o geologickom prieskume. Pretože ložisko v blízkostí Košíc na Kuríškovej je a ložisko sa nedá tak jednoducho premiestniť, ako pán Rovinský premiestnil tabuľku, kde majú byť "verejnosť". Musíme len hľadať také cesty, akým spôsobom toto ložisko v súčasnosti dokončiť, geologický prieskum, aby neboli ohrození ľudia, ktorí na tomto prieskume robia. My sa budeme snažiť a to vám garantujem, robiť to tak, pretože sme geológovia, žijeme v prírode, žijeme v tejto oblasti, že našou činnosťou určite nedochádza k žiadnemu poškodzovaniu životného prostredia, ale práve naopak, náš prieskum zisťuje pomáha a objavuje nerastné bohatstvo nášho štátu. Ďakujem veľmi pekne.

p. Raši, primátor mesta - Ďalším prihláseným a schváleným bol pán Mgr. Havran, predseda pacientskeho združenia ľudí s diagnózou chronická myelocytová leukémia. Požiadal poslankyňu mestského zastupiteľstva a zároveň viceprimátorku mesta Košice, pani námestníčku Lenartovú. A bolo to presne tak, ako požiadali pána poslanca Süliho zástupcovia verejnosti, aby tiež vystúpili. Čiže pán poslanec Halenár, presne tak to bolo. A bolo to podľa Rokovacieho poriadku MZ. Pán magister Havran, pacientske združenie ľudí s diagnózou chronická myelocytová leukémia, nech sa páči máte slovo. 

p. Havran, predseda združenia - Dobrý deň, vážené dámy, vážení páni, milí Košičania. Dovolil som si požiadať o toto vystúpenie z jedného základného prozaického dôvodu. Ako takmer 99 percent ľudí, ktorí tu v tejto sále sedia, niečo hovoria, veľká väčšina vie, že 3 roky pracujem pre spoločnosť Ludovika Energy. Je to jeden z dôvodov. Druhý a z môjho pohľadu oveľa závažnejší dôvod, prečo som sa rozhodol tu dnes vystúpiť, je to, že 6 a pol roka bojujem za práva pacientov s onkologickými chorobami, ako zakladajúci člen a predseda pacientskej organizácie pacientov s chronickou myelocytovou leukémiou. Bojujem za práva týchto pacientov aj ako pacient, ktorému pred 6 a pol rokom diagnostikovali chronickú myelocytovú leukémiu. Chorobu, ktorá bola pred desiatimi rokmi neliečiteľná a doba dožitia bola 4 roky. Hovorím ako človek, ktorého diagnostikovali pred 6 a pol rokmi, ktorý ešte stále má túto doživotnú chorobu, ktorá je vďaka účinnej liečbe schopná človeka dostať do normálneho stavu. Diagnostikovali mi ju v čase, keď môj syn bol v bruchu svojej mamy v štvrtom mesiaci, v čase, keď moja stará mama zomierala na akútnu leukémiu. Zažil som strašne veľa negatívnych kampaní, antikampaní a špinavosti všetkých vecí, ktoré k politike a podobným antikampaniam patria. Mám však jeden zásadný problém. A ten problém, s ktorým som sa stretol v meste Košice, a to je, že v prípade toho posledného alebo toho ostatného stretnutia tohto pléna, ľudia ktorí organizovali ten protest, pred týmto zhromaždením, v snahe dotiahnuť sem čo najviac ľudí, neuberám nikomu právo, aby tu protestoval, dali dokopy plagát, na ktorom zneužili deti, choré na rakovinu - obrázky detí choré na rakovinu a vydávali..., zneužili takéto deti a ich fotky na to, aby dotiahli sem ľudí a presviedčali ich a klamali, že nejaký geologický prieskum môže spôsobiť rakovinu. Dovolím si hovoriť, za ľudí chorých na rakovinu, že neexistuje žiadny prípad, ktorý by dokázal to, že  geologický prieskum niekde spôsobil to, že nejaké dieťa ochorelo na rakovinu. Chcel by som touto cestou vyzvať všetkých tých, ktorí takýmto spôsobom zneužívali deti, aby od toho upustili. Aby sa ich rodičom, aby sa deťom, ktoré takýmto spôsobom zneužili, aby sa im zásadným spôsobom ospravedlnili. A nič takéto v budúcnosti nerobili. Nikomu neberiem právo aktívne protestovať proti ničomu, kýmkoľvek - projekt a nielen projekt geologického prieskumu, či ťažby akýkoľvek priemyselný projekt, pokiaľ potreboval zásadnú opozíciu, aby mohol byť v budúcnosti urobiť lepšie - alebo čo najlepšie, potreboval zásadnú verejnú kontrolu. A nie len z pohľadu poslancov, ale aj z pohľadu verejnosti. Nikomu to neodopieram. A práve, si myslím, že to je dobré, nikto nemá právo zneužívať deti choré na rakovinu a dávať ich fotografie na plagáty a lákať ľudí na niečo, čo nie je pravda. Dobre? Ďakujem veľmi pekne.

p. Raši, primátor mesta - Ďakujem pekne. Nakoľko sme vyčerpali vystúpenia verejnosti, ktoré boli schválené mestským zastupiteľstvom, otváram rozpravu k tomuto bodu pre poslancov mestského zastupiteľstva. Nech sa páči, ctené dámy poslankyne a vážení páni poslanci, môžete sa prihlásiť do rozpravy. Pán poslanec Petrvalský, nech sa páči.

p. Petrvalský, poslanec MZ - Ďakujem veľmi pekne pán primátor za slovo. Od ostatného zastupiteľstva aj náš poslanecký klub absolvoval nejaké jednania s - hlavne s ľuďmi, ktorí prevádzajú geologický prieskum. Bolo nám všetko vysvetlené. Čo a ako sa deje. Cez to všetko  - za seba, keď môžem hovoriť, že zostávam na tom, čo som povedal na ostatnom zastupiteľstve. Toto mestské zastupiteľstvo má platné a schválené uznesenie o tom, že sme proti ťažbe uránu. A ja si myslím, že na tomto platnom a schválenom uznesení netreba nič meniť. Je platné správne a treba ho len dodržať. Ďakujem pekne.

p. Raši, primátor mesta - Ďakujem pekne pán poslanec. Aj preto je v návrhu uznesenia potvrdiť doterajší odmietavý postoj mesta k zámeru ťažby a spracovania uránu v Košiciach v lokalite Jahodná - Kurišková. Pani poslankyňa Čekanová, po nej pán poslanec Süli.

p. Čekanová, poslankyňa MZ - Ďakujem pekne za slovo, vážený pán primátor, vážené kolegyne, kolegovia. Ja len by som chcela povedať- som Košičanka, rodená Košičanka, aj moji predkovia sú Košičania, žijem v Košiciach a milujem toto mesto. A hanbím sa za svojich Košičanov, ktorí sa tu práve predviedli dosť vulgárne, primitívne a v niektorých krokoch až násilnícky. Jedno, čo chcem povedať, treba naozaj rozlíšiť 2 akcie. Jedno je geologický prieskum, druhé je ťažba uránu. Všetci sme proti ťažbe uránu, všetci to vieme. Avšak ako máme zistiť pôdu po ktorej chodíme, v ktorej vystaviame chatky a podobne, pokiaľ nemáme geologický prieskum. Ďakujem za slovo.

p. Raši, primátor mesta -  Ďakujem pekne pani poslankyňa, vystúpi pán poslanec Süli, po ňom pán poslanec Berberich.

p. Süli, poslanec MZ - Vážený pán primátor, ctené zastupiteľstvo, chcel by som tu naniesť takýto problém. Ani nie tak problém, aby o živote v Košiciach, v blízkom okolí, rozhodovali Košičania, nie nejakí iní ľudia z iných okresov a iných krajov. Druhý problém, nie je to moja myšlienka, prosím, ja to len interpretujem. Keď nechceme ťažbu, nechceme spracovať, nechceme tu prakticky nič, v ďalšom kroku, načo geologicky prieskum. Pán primátor, prečítal som si články v novinách, všelijaké plagáty, všetky som prečítal okolo toho uránu a chcem povedať len toľko, že tzv. ulica, ktorá tu protestuje proti tomu, robí to, prosím, podľa svojho pocitu a názorov. Tá druhá strana zasa je profesionálna skupina, ktorá to robí za peniaze jednej kanadskej spoločnosti, ktorá platí články v novinách a tí ľudia, ktorí tu vystúpili sú prakticky zamestnanci tejto firmy. Aj toto rešpektujem. Majú na to právo, nakoľko platí ich firma, musia plniť nejaké pracovné povinnosti.

p. Raši, primátor mesta - S faktickou pripomienkou pani poslankyňa Grullingová.

p. Grüllingová, poslankyňa MZ – Faktická poznámka. Veľmi ma mrzí, že sme skĺzli do takých demagogických záležitosti. A chcem zareagovať na pána poslanca Süliho. A všetci, ktorí vystúpili, reprezentovali teda nejaké skupiny občanov. A musím povedať, že posledný rečník, ktorý reprezentoval skupinu pacientov chorých na chronickú myelocytovú leukémiu, zastrešoval tak isto skupinu. A tým, že nie je Košičan, nič to na veci nemení, pretože členovia tejto skupiny, bohužiaľ sú aj teda Košičania, aj moji pacienti. Čo môžem teda potvrdiť, keďže som lekár hematológ, onkológ. A preto si myslím, že do takejto demagógie by sme skutočne nemali skĺzať, že kto je a kto nie je. Je to názor určite aj pacientov Košičanov. Takže ďakujem. Len toľko som chcela pripomenúť.

p. Berberich, poslanec MZ - Ďakujem pekne za slovo. Rozhoduje sa tu o vážnej veci. Takže myslím si, že tie emócie sú iste na mieste. V každom prípade by som si dovolil položiť takú otázku. Iste treba, nebudem ešte opakovať, to čo predrečníci povedali, že jednoducho aj celé mestské zastupiteľstvo je proti ťažbe. Ale myslím, že by bolo dobré si možno ujasniť, čo je geologický prieskum a na čo slúži. A aká je súvislosť medzi geologickým prieskumom a potom následne ťažbou. Akú to má spolu súvislosť, aby sa povedzme mohli aj poslanci riadne rozhodnúť, či teda má ten prieskum nejaký následný nejakú následnú súvislosť s tou ťažbou. A tak ďalej. Takže možno že toto by bolo dobré lepšie vysvetliť, aby sa dalo lepšie rozhodnúť. Ďakujem veľmi pekne.

p. Gamcová, poslankyňa MZ - Ďakujem za slovo vážený pán primátor. Ja by som využila túto chvíľu len na otázku. Dovolím si ju položiť pánovi ministrovi hospodárstva. Mňa na tej celej kauze trošku prekvapilo to, že bolo podpísané memorandum medzi spoločnosťou a Slovenskou republikou, ktorú v tejto situácii zastupujete. Chcela by som vlastne poznať dôvod, prečo sme sa to dozvedeli až z novín. A prečo mala som pocit, že ani pán primátor mesta Košice nevedel, čo je náplňou tohto memoranda. Ďakujem za vašu odpoveď.

p. Petrvalský, poslanec MZ - Ďakujem pekne pán primátor. Nezvyknem sa 2x prihlasovať do jednej a tej istej diskusie, ale zabudol som vo svojom minulom vystúpení. Práve keď pozerám na pána ministra, som si spomenul, že sú to dosť nebezpečné tendencie. Aspoň ja som ich zachytil, zmeniť banský zákon v Národnej rade Slovenskej republiky a vylúčiť obce z rozhodovania práve o týchto záležitostiach, o ťažbe, lebo doteraz, viete, keď chcete otvoriť ťažbu, musí to schváliť obecné alebo mestské zastupiteľstvo danej lokality. Ale pokiaľ by sa podarilo zmeniť zákon v Národnej rade tým spôsobom, že obce a mestá budú vylúčené z tohto rozhodovania, tak veru prídeme o svoje právo veta vyjadrovať sa k týmto záležitostiam. Preto ja by som veľmi pekne poprosil aj poslancov Národnej rady, aby nezahlasovali za zmenu zákona v tom zmysle, že by obce a mestá boli z takéhoto rozhodovania vylúčené. Ďakujem pekne.

p. Ihnát, poslanec MZ – Faktická poznámka. Vážený pán primátor, kolegyne, kolegovia. My, uvedomme si jednu vec, že študovanie literatúry, študovanie médií, a všetkého čo okolo toho súviselo jasne nielen označovalo, ale aj povedalo, že Národná rada Slovenskej republiky toto vyňala  alebo v tomto zákone je to vyňaté vlastne z toho, aby obce nemali túto možnosť, budú mať túto možnosť. Ale ako ja tiež nerozumiem tomu, či táto faktická poznámka mala len za úlohu zviditeľniť sa, alebo nejakým  spôsobom vlastne tu prispieť k tomu, aby som niečo ukázal vlastne, čo už dávno je jasné. Toto právo budeme mať. Čo som ja pochopil vlastne z týchto médií, toto právo nezaniká. Ďakujem.

p. Raši, primátor mesta - Ďakujem pekne, ešte pán poslanec Berberich, teda pán poslanec Dečo, pán poslanec Berberich teraz smeroval otázku vtedy, že by nejaký geológ nám mal povedať, napovedá tak eventuálne, ak je tu niekto geológ z poslancov mestského zastupiteľstva, môže sa prihlásiť, pán poslanec Dečo nech sa páči.

p. Dečo, poslanec MZ – Ďakujem pekne pán primátor. Chcel by som predovšetkým povedať, že som tiež kategoricky proti ťažbe a spracovaniu uránu v meste a v jeho blízkom okolí. Na druhej strane môžem povedať to, čo možnože málokto v tejto miestnosti. Mám veľmi silnú osobnú skúsenosť s dôsledkami uránu aj vo vlastnej rodine. Môj nebohý,  nie veľmi starý otec, mohol byť ešte medzi nami, keby nemal za sebou 5 rokov Jáchymova. Ale ja nechcem túto tému a túto osobnú skúsenosť zneužívať. Na druhej strane priznávam, že mám vyštudovanú banskú geológiu a môžem sa o veciach rozprávať bez nejakého citového a politického pohľadu. Ten politicky, veľmi dobre viete v tomto zastupiteľstve všetci, že to svojim spôsobom mi je jedno, pokiaľ som presvedčený o svojom názore, či sa staviam proti Smeru alebo proti KDH. Jednoducho poviem to, správal som sa tak celý svoj život, nevidím dôvod, aby som to teraz menil. Preto som povedal, že aj keď som zásadne proti ťažbe a spracovaniu na území mesta, nechcem vyslať signál aj ja osobne, aj za mestské zastupiteľstvo o nezodpovednosti a nekorektnosti, jak voči občanom a tak aj voči tým, ktorí realizujú prieskum. Ako geológ viem, čo je to prieskum. A prieskum vie byť spravidla veľmi užitočná vec. Áno pripúšťam, dá sa to aj zneužiť. Ale na to existuje množstvo prostriedkov, predovšetkým legislatívnych, ktoré treba využiť. Nechcem zažiť to, čo toto mesto zažívalo predošlé roky a ťahá to za sebou ďalšie Outclaimy, Strelingstavy, Ekotermály, kde stámilióny, stámilióny platí mesto, ktoré nejdú do rozvoja, nejdú ani do ochrany prírody do služieb, ale platí pre zlé rozhodnutia predošlých zastupiteľstiev, kde si nectilo zásady zmluvy, dohody. Som presvedčený, že o toto nám nejde. Nie som za to a nebudem hrať hazard s týmto mestom. Vážim si každý názor, vážim si názor aj tu prítomných občanov. Vážim si názory aj tie iné, ktoré tu boli odprezentované, napriek tomu že neboli košické. A myslím si, že je na nás, aby sme trvali na tom, že ťažbu nechceme, ale tak isto korektne sa postavme aj k samotnému prieskumu. Ďakujem.

p. Gaj, poslanec MZ –  Vážený pán primátor, vážený pán minister, milí hostia.  Tak, ako ste všetci spomínali, a vidíte, toto stretnutie je o veľkých emóciách, tak snáď aj moja. Mestská časť Sever bola nedávno prvá, a som veľmi rád, že jediná, zatiaľ, ktorá dokázala stmeliť na jednej pôde obidve skupiny týchto táborov. Mňa však zarazilo to, že na danom stretnutí nevystúpil pán Rovinský, ktorý je stelesnením vraj dobrého všetkého skrášľovania v meste. A pri odchode som mu tlmočil, že mu niečo napíšem alebo  poviem. Dnes tu je asi veľmi dobrá téma, pôda, aby som to tlmočil . Zaťal ako sekerou voči mojej osobe do živého, do veľmi živého! A to preto, lebo na svojej stránke propaguje, zosmiešňuje aktivitu benefičnú. To bola aktivita, akcia benefičná nadácie Mariana Hossu, kde som ja doviedol mojich spolužiakov, mojich priateľov, moje invalidné deti, ktorým ja pomáham od 88 roku. Spolužiaci, ktorí nemajú nohu, ruku, sú na vozíčku, s barlami. A mňa sa to veľmi dotklo, že nadácia Mariána Hossu, vzhľadom na to, že tam bolo nejaké logo Ludoviky, kde Marián Hossa odovzdával šek týmto deťom, toto prezentuje na svojej stránke. Pán Rovinsky u mňa skončil. U mňa ste jeden zlý človek. A u mňa ste jeden veľký kohút. Prepáčte, sa mi pletie chorvátčina so slovenčinou. 

p. Raši, primátor mesta - Ďakujem pekne. Ctení páni poslanci, až nie ste ďalší prihlásení do rozpravy a o vystúpenie k rozprave požiadal pán minister životného prostredia Peter Žiga, nech sa páči pán minister máte slovo.

p. Žiga, minister ŽP SR - Ďakujem pekne. Vážený pán primátor, vážené panie poslankyne, vážení páni poslanci, vážení občania, prajem vám všetkým dobrý deň. A hneď v úvode vám chcem veľmi pekne poďakovať za možnosť vystúpiť na vašom mestskom zastupiteľstve. Prijal som pozvanie na túto pôdu, lebo ako minister životného prostredia a Košičan zároveň, cítim, že je to potrebné a správne. Chcem hovoriť o veciach, ktoré tú dnes zazneli veľmi otvorene. Vnímam, že otázka uránu trápi toto mesto, trápi občanov tohto mesta a trápi nielen občanov tohto mesta, ale myslím že aj obyvateľov celej krajiny. Hneď na úvod chcem všetkým prítomným oznámiť, aby nevznikli žiadne pochybnosti, som zásadne proti ťažbe uránu na Jahodnej - Kuríškovej. Toto vám hovorím ako minister životného prostredia, aj ako Košičan. Ešte raz to zopakujem, som zásadne proti ťažbe uránu pri Košiciach. Len nedávno som sa postavil na stranu občanov a samosprávy a proti ťažbe zlata v Detve. Rovnako oznamujem, že sa v prípade úmyslu ťažiť urán pri Košiciach staviam na stranu mesta, na stranu jeho občanov, na stranu primátora a predsedu Košického samosprávneho kraja. Hovorí sa, že ak chceme pochopiť súčasnosť a budúcnosť, mali by sme sa vrátiť aj do minulosti. Preto som si naštudoval aj históriu, celú históriu toho, ako vznikla ťažba resp. úmysel ťažiť urán na Jahodnej. Ak dovolíte, pár faktov uvediem. Nechcem vôbec aby v rámci môjho vystúpenia prebiehali nejaké emócie. Preto budem dosť faktografický a dosť vecný. O ložisku uránu na Jahodnej, konkrétne v lokalite Kurišková, sa vie už niekoľko desaťročí, minimálne od roku 1977. Príbeh aktuálneho prieskumného územia sa však začína v roku 2005. Vtedy, počas druhej vlády Mikuláša Dzurindu 21. marca 2005 určilo Ministerstvo životného prostredia toto územie za prieskumné územie a vydalo povolenie pre geologický prieskum pre spoločnosť Kremnica Gold a.s. Toto rozhodnutie z roku 2005 zásadným spôsobom ovplyvnilo ďalší vývoj až do súčasnosti. V roku 2007 sa prieskumné územie previedlo na spoločnosť Ludovika Holding. Celkovo sa prieskumné územie, respektíve ten geologický prieskum predlžoval 2x. Predĺžil sa podľa baníckeho zákona a geologický prieskum možno predĺžiť alebo povoliť geologický prieskum sa udeľuje na 4 roky, potom sa dá predĺžiť o ďalšie 4 roky. A potom o ďalšie 2 roky. Čiže predĺžilo sa celkovo 2x a v súčasnosti je platné do 21.4. 2015. V tejto súvislosti chcem zdôrazniť, padli aj isté otázky, že ministerstvo životného prostredia nemá inú možnosť a musí konať tak, ako mu prikazuje zákon. A zákon hovorí, že pokiaľ žiadateľ splnil všetky zákonom určené požiadavky, prieskumné územie sa predlžuje. Platí to však univerzálne. A nielen pre skúmanie uránu, ale povedzme pre hydrogeologický prieskum pri vŕtaní geologických geotermálnych prameňov. Zdôrazňujem, že v tomto procese stále hovoríme o geologickom prieskume. Teda len o informácii, čo sa pod povrchom zeme v danej lokalite nachádza, a v akej koncentrácii. Už teraz je známe, že do roku 2011 sa vykonalo 124 vrtov v rámci geologického prieskumu s celkovou dĺžkou viac ako 41 km. A momentálne je zistené, že v lokalite Kurišková sa nachádza približne 15 000 ton uránu a 2 a pol tisíc ton molybdénu. Geologický prieskum ukončí schválená záverečná správa, ktorá musí obsahovať výpočet zásob výhradného ložiská a rezort životného prostredia vydá osvedčenie o výhradnom ložisku. Takto hovorí geologický zákon. Úloha rezortu z hľadiska geologického prieskumu tu končí. A po schválení záverečnej správy má držiteľ prieskumného územia 6 mesiacov prednostné právo na určenie dobývacieho priestoru. Toto určovanie dobývacieho priestoru nerieši rezort Ministerstva životného prostredia, ale obvodný banský úrad, ktorý patrí do pôsobnosti Ministerstva hospodárstva. Čo ešte v rámci ďalšieho konania Ministerstvo životného prostredia ovplyvňuje, je proces posudzovania vplyvov na životné prostredie, tzv. EIA. Chcem vám všetkým garantovať maximálne transparentný a precízny proces, ktorý bude zohľadňovať všetky vplyvy na životné prostredie. V tejto súvislosti by som sa ešte vrátil k nedávnym udalostiam v rámci pripravovanej novely geologického zákona. Myslím, že sa tu aj niektorí z pánov poslancov pýtali, o právnom stave. Opakujem stále a znovu, novela geologického zákona sa nikdy, opakujem, nikdy netýkala tejto situácie v Košiciach a novela geologického zákona sa nikdy netýkala ťažby uránu, ale výhradne prieskumu. Kto tvrdil opak, hrubo klamal a zavádzal verejnosť. Právo veta samosprávy pri povoľovaní prieskumu je v zákone od roku 2010 a platí do budúcnosti. Platí pre nové prieskumné územia. Mesto Košice alebo samospráva preto nemôžu a nikdy nemohli na základe práva veta zvrátiť rozhodnutie o povolení geologického prieskumu na Jahodnej, ktoré vydalo v roku 2005. Je to právne nemožné a znamenalo by to retroaktivitu. Každopádne, v rámci pripomienkovacieho procesu k novele zákona, sme po rokovaní s predstaviteľmi Združenia miest a obcí, kde aktívne vystupoval aj pán primátor Raši verejne oznámili, že sme vyšli v ústrety samospráve a akceptovali jej pripomienky. A právo veta samosprávy pri povoľovaní geologického prieskumu ostáva zachované. Je to predovšetkým preto, aby sa vylúčili akékoľvek obavy, že občania sa prostredníctvom svojich volených zástupcov nebudú môcť plnohodnotne zúčastniť na rozhodovacom procese. Ale, znova opakujem ešte raz, diskusia sa nikdy netýkala situácii v Košiciach,  hoci niektorí pologramotní novinári tento fakt zámerne ignorovali a využívali. Chcem sa vyjadriť aj k návrhu na zrušenie existujúceho prieskumného územia. Možnosti, kedy môžeme pristúpiť k zrušeniu geologického prieskumu stanovuje zákon. A hovorí o situáciách, kedy si držiteľ prieskumného územia neplní svoje povinnosti. Napríklad nedodržiava termíny, neplatí včas úhrady, nepracuje prípadne ani na výzvy rezortu životného prostredia nepredloží ročnú správu o prieskumnej činnosti. V prípade, keď niekto rozhodne bez takejto opory v zákone, riskuje obvinenie zo zmarenej investície a veľmi reálne hrozí, že prehrá následne súdny spor. Ako minister vlády, ktorá je nútená bolestivo zvyšovať dane a zavádzať úsporné opatrenia, odmietam niesť zodpovednosť za to, že veľmi pravdepodobne vrátime po súdnom procese investorovi investované peniaze, možno 20 možno 30 000 000 eur. Ten, kto dnes žiada zrušenie prieskumného územia, chce cez súdny spor , ako keby vrátiť investované peniaze investorovi. A treba povedať, že nezískame nič. Získame len finálnu informáciu o tom, čo vlastne pod zemou leží. Tento postup, navyše, vôbec nemusí zabrániť následnej žiadosti o dobývací priestor. Ten, kto navrhuje zrušenie, vlastne môže dosiahnuť pravý opak a urýchliť proces, ktorý vedie k ťažbe. Pretože geologický prieskum, aj keby bol prerušený počas procesu, končí záverečnou správou takou, aké zistenie sa dosiahne v čase od prerušenia alebo od ukončenia geologického prieskumu. Chcem sa ešte dotknúť často spomínaného memorandu o porozumení, ktorý bol podpísaný medzi tou spoločnosťou Ludovika a ministerstvom hospodárstva. Moje stanovisko je veľmi stručné a hovorí o tom, že celé memorandum išlo mimo rezort životného prostredia, nikto ho s nami nekonzultoval, ani nás neoslovil. Teda sme o ňom ani nevedeli. Čiže v zásade poviem to takto: oficiálne ja o žiadnom memorande ani neviem. Na záver chcem zopakovať svoje stanovisko, a ako minister chcem opäť vyhlásiť, že som zásadne proti ťažbe uránu v Košiciach a som pripravený podniknúť všetky dostupné kroky a využiť všetky dostupné možnosti, aby som ťažbe uránu na Jahodnej zabránil. Ďakujem za pozornosť.

p. Raši, primátor mesta - Ďakujem pekne, uzatváram rozpravu k tomuto bodu a dovoľte mi, aby som predniesol pred návrhom na uznesenie ešte pár slov. Chcem sa všetkým poďakovať za vystúpenia, hosťom, verejnosti, pánovi ministrovi, aj vám všetkým poslancom. Je to téma, v ktorej sa nedá oddeliť emócie a racio. Je to téma veľmi citlivá. Ale akékoľvek rozhodnutie je stále na tých, ktorí túto rozhodovaciu právomoc majú. A z hľadiska mestského zastupiteľstva ste tu vy. A potom, keď je prijaté niektoré z uznesení ja. A preto je na vás a potom na mne zodpovednosť voči obyvateľom, voči mestu ale aj voči platným zákonom. Predložil som návrh uznesenia, ktoré myslím že jasne deklaruje, čo mestské zastupiteľstvo cíti. Je to schválenie doterajšieho odmietavého postoja mesta Košice k zámeru ťažby a spracovaniu uránu v meste Košice v lokalite Jahodná Kurišková tak, ako to bolo aj v roku 2006. Záverom zastupiteľstva je navrhnuté, aby ste ma poverili vytvorením odbornej pracovnej skupiny na identifikáciu možných rizík vyplývajúcich z prieskumnej činnosti v lokalite Jahodná - Kurišková, ktorá bude zložená z odborných útvarov mesta, externých odborníkov v oblasti hydrogeológie, radiačnej hygieny, ochrany zdravia, monitoringu životného prostredia, geológie, ako aj zástupcov verejnosti. Je to preto, pretože neustále sú verejnosti podsúvané informácie aj o škodlivosti prieskumu. A je dôležité, aby ste aj vy boli informovaní relevantne, aby pracovná skupina zanalyzovala všetky aj potenciálne riziká, ak existujú. Zároveň je zas v uznesení návrh, aby ste ma poverili určením nezávislého vedúceho pracovnej skupiny, ktorý vás bude o výsledkoch tejto pracovnej skupiny informovať. A keďže neustále prichádzajú požiadavky, aby sa zrušilo prieskumné konanie, čo z pohľadu mnohých odborníkov je v tomto štádiu protiprávne, napriek tomu je v uznesení, aby som dal spracovať analýzu súčasného právneho stavu v rámci riešenia prieskumných správ, či existujú legislatívne nástroje na zastavenie prieskumných prác, bez právnych a finančných dopadov na mesto Košice a jeho obyvateľov. Ako už povedal pán poslanec Dečo, máme pred sebou nedoriešené súdne spory, ktoré zaťažia mesto Košice desiatkami miliónov eur. Prípadná chyba, ktorá by mohla prísť zo strany Košíc  -a prípadný protiprávny akt, by mesto Košice zničilo. My nemáme na to aby sme 20 alebo 30 mil. korún pardon 20 alebo 30 mil. eur, čo je bez dotácie a eurofondov štvrtina ročného rozpočtu, niekomu zaplatili. Preto vám predkladám uznesenie, ktoré rešpektuje nielen vôľu Košičanov, ale aj zákony Slovenskej republiky a jasne deklaruje náš doterajší odmietavý postoj k zámeru ťažby a spracovania uránu. Ďakujem pekne, prosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení a Štatútu mesta Košice, po a) schvaľuje doterajší odmietavý postoj mesta Košice k zámeru ťažby a spracovanie uránu v meste Košice v lokalite Jahodná - Kurišková, po b) poveruje primátora mesta Košice vytvorením odbornej pracovnej skupiny na identifikáciu možných rizík vyplývajúcich z prieskumnej činnosti v lokalite Jahodná - Kurišková. Táto bude zložená z odborných útvarov mesta, externých odborníkov v oblasti hydrogeológie, radiačnej hygieny a ochrany zdravia, monitoringu životného prostredia, geológie a zástupcov verejnosti. Určením nezávislého vedúceho pracovnej skupiny, ktorý bude informovať mestské zastupiteľstvo o záveroch z jej  činnosti, spracovaním analýzy súčasného právneho stavu v rámci riešenia prieskumných prác v lokalite Jahodná - Kurišková a overenie, či existuje legislatívne nástroje na zastavenie prieskumných prác bez právnych a finančných dopadov na mesto Košice a jeho obyvateľov.“

Hlasovanie č. 14 -	za: 46, proti: 0, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 1 
Informácia primátora mesta o svojej činnosti od XV. rokovania MZ

p. Raši, primátor mesta - Ctené dámy, vážení páni, pokračujeme bodom číslo 1, a to je informácia o mojej činnosti od posledného XV. rokovania mestského zastupiteľstva. Materiál ste dostali, takže dovoľte len veľmi krátko v tejto komornej atmosfére. Uplynulý týždeň bolo súčasťou môjho pracovného programu niekoľko intenzívnych rokovaní doma aj v zahraničí. Bolo to rokovanie s ministrom životného prostredia, zástupcami Združenia miest a obcí, kde sme riešili návrhy geologického zákona, kde bola akceptovaná naša pripomienka, aby obce a mestá mali v zákone  aj naďalej tak, ako to bolo doteraz, právo veta v schvaľovacom procese. Ďalším úspechom bolo memorandum o zotrvaní spoločnosti U. S. Steel Košice v našom meste, kde sme sa spolu s delegáciou predsedu vlády zúčastnil rokovania v Pittsburghu aj v Košiciach. Mali sme tu návštevu z čínskeho mesta Wuhan, ktorú som privítal začiatkom apríla, kde sa prejednala spolupráca našich miest v oblasti kultúry, ekonomiky či obchodu turizmu a športu. Pozval som do nášho mesta najvyššieho predstaviteľa katolíckej cirkvi novozvoleného pápeža Františka aj kvôli tomu, že u nás sa tento rok konajú aj podujatia, ktoré sú venované umelcovi svetového významu Gyulovi Košice, ktorý sa narodil v Košiciach, ale žil a pracoval v Argentíne. V reprezentačných priestoroch Historickej radnice som prijal generálnych konzulov z dvanástich krajín, absolvoval som stretnutie s veľvyslancom Spojených štátoch amerických. Na pôde magistrátu sme zorganizovali pracovné stretnutie so splnomocnencom vlády pre rómske komunity Petrom Pollákom, kde sme sa dohodli na ďalšom smerovaní riešenia problematiky na jednom z najväčších rómskych sídlisk na Slovensku Luníka IX. Riešili sme aj niekoľko lokálnych problémov, ako tomu bolo napríklad odstránenie vyhorenej a zdevastovanej stavby bývalých potravín Lagúna v košickej Mestskej časti Ťahanovce. Dohľad na starostlivosť o zdravie boli základnou myšlienkou siedmeho Dňa srdca, ktorý sa uskutočnil vo viacerých mestách na Slovensku, vrátane Košíc kde som sa aktívne zúčastnil prevencie vykonávania prevencie srdcovo-cievnych chorôb. Aj tento rok sme sa stali súčasťou celosvetového projektu  Hodina zeme. Tento rok sa Košice do projektu zapojili vypnutím 150 svetiel verejného osvetlenia na Alejovej ulici a 147 svetiel na Južnej triede. Tak isto som sa zúčastnil propagácie mesta Košice na významnom kulinárskom festivale v Miškovci. V Historickej radnici sme inaugurovali vzácnu striebornú zberateľskú mincu s motívom Košice - Európske hlavné mesto kultúry a Košice pamiatková rezervácia. Motív, ktorý Národná banka Slovenska spolu s Mincovňou Kremnica vyrobili a venovali Košiciam. Aktívne som sa zúčastnil, tak ako každý rok a podporili sme Deň narcisov organizovaný Ligou proti rakovine, zúčastnil som sa slávnostného zhromaždenia osláv 20. výročia vzniku Ústavného súdu a otvorenie niekoľko významných kultúrnych podujatí konajúcich sa  v našom meste. Ďakujem pekne ctené dámy, vážení páni, otváram rozpravu k bodu číslo 1. Ak sa nikto nehlási uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu primátora mesta o svojej činnosti od XV. rokovania mestského zastupiteľstva.“

Hlasovanie č. 15 -	za: 38, proti: 0, zdržal sa: 1
 
p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 2 
Správa o činnosti Útvaru hlavného kontrolóra

p. Raši, primátor mesta - Prejdeme k bodu číslo 2. Je to Správa o činnosti Útvaru hlavného kontrolóra. Poprosím pani inžinierku Jakubíkovú, hlavnú kontrolórku mesta, aby uviedla správu o činnosti.

p. Jakubíková, hlavná kontrolórka mesta - Ďakujem pekne za slovo. Vážené mestské zastupiteľstvo, vážený pán primátor. Máte k dispozícii správu o činnosti, ktorá obsahuje vybrané kontrolné zistenia, ktoré sú podrobnejšie uvedené v Správe o výsledkoch kontroly, ktoré boli vykonané v Knižnici pre mládež mesta Košice a v Základnej škole Družicová 4. Taktiež máte k dispozícii stanovisko k záverečnému účtu mesta Košice za rok 2012. V Knižnici pre mládež mesta Košice bola vykonaná kontrola hospodárenia, nakladanie s majetkom a vybraných položiek výnosov a nákladov za obdobie rokov 2010 až 2011. Kontrolou boli zistené tieto nedostatky, a to v dvoch prípadoch došlo k porušeniu smernice o verejnom obstarávaní, keď jedenkrát nebol výber dodávateľa uskutočnený v zmysle smernice, zákazka bola zadaná priamym zadaním. V druhom prípade nebola archivovaná dokumentácia z verejného obstarávania. V jednom prípade pri faktúre dodávateľa za komplexné služby, občerstvenie v cene 1896 eur, nie je zrejmé, pri akej príležitosti bolo občerstvenie poskytnuté, komu bolo poskytnuté ani poskytnuté meno. 
V Základnej škole Družicová 4 bola taktiež kontrola zameraná na hospodárenie, nakladanie s majetkom a vybraných položiek príjmov a výdavkov za obdobie rokov 2011 a 2012. Kontrolou boli zistené tieto nedostatky, a to základná škola, ako prenajímateľ nebytových priestorov, si neuplatňuje možnosť voči nájomcovi uplatniť úrok z omeškania a neuhradené nájomné neevidoval ani nezaúčtoval ako nedaňový príjem - pohľadávka. Ide o nedôsledné overovanie stavu majetku pri zisťovaní skutočného stavu dokladovou inventúrou, ktorá nebola vykonaná podľa zákona o účtovníctve. Peňažné prostriedky v hotovosti neboli inventarizované v školskej jedálni 4x do roka, čím došlo k porušeniu zákona o účtovníctve. Bola vykonávaná formou vecnou a číselná kontrola účtovných dokladov. Ide o dodávateľské faktúry a likvidačné listy faktúr. Komisia pre vyhodnocovanie ponúk pri verejnom obstarávaní aj pri nesplnení podmienok účasti uchádzača uviedla, že uchádzač splnil podmienky súťaže a zaradila ho do hodnotenia. V súčasnosti vykonáva finančná kontrola v Zoologickej záhrade Košice, za obdobie rokov 2010 a 2011, a v Základnej škole Drábová 3 a Bruselská 18, Košice, za obdobie roka 2011. V rámci občianskych podnetov kontroloval sa postup vybavovania opakovanej sťažnosti na priebeh organizácie ambulantného predaja v rámci mesta Košice a nadväznosti na všeobecne záväzné nariadenie číslo 45 Trhový poriadok trhových miest na území mesta Košice, a bola sťažovateľovi zaslaná odpoveď s konštatovaním, že k porušeniu príslušného všeobecne záväzného nariadenia nedošlo. Za pozornosť vám ďakujem.

p. Raši, primátor mesta - Ďakujem pekne pani hlavná kontrolórka, otváram diskusiu k bodu číslo 2. Ak sa nikto nehlási, uzatváram diskusiu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie po 1) Správu o činnosti hlavného kontrolóra mesta Košice od XV. rokovania mestského zastupiteľstva. Po 2) Správu o výsledkoch kontrol v subjektoch Knižnica pre mládež mesta Košice, Tajovského 9 a Základná škola Družicová 4 Košice. Po 3) Stanovisko k záverečnému účtu mesta Košice za rok 2012.“

Hlasovanie č. 16 -	za: 38, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené.
- - -

Bod č. 3 
Správa o odpovediach na interpelácie a dopyty poslancov mestského zastupiteľstva, ktoré  boli  prednesené na XV. rokovaní MZ dňa 11.02.2013

p. Raši, primátor mesta - A teraz prejdeme k ďalšiemu bodu. Poprosím pána inžiniera Lazúra, riaditeľa Magistrátu mesta Košice, aby uviedol Správu o odpovediach na interpelácie a dopyty poslancov mestského zastupiteľstva, ktoré boli prednesené na XV. rokovaní mestského zastupiteľstva dňa 11.2. v roku 2013. Nech sa páči, pán riaditeľ, máte slovo.

p. Lazúr, riaditeľ MMK - Ďakujem. Vážený pán primátor, vážené panie poslankyne, vážení páni poslanci. V zákonnej lehote do 30 dní vám boli poskytnuté odpovede na interpelácie a dopyty poslancov, ktoré sú limitované v správe. Klasicky to boli úlohy, ktoré sme vedeli vyriešiť promptne, druhá časť bola, ktorá vlastne potrebuje nejaký dlhší časový úsek. A potom sú úlohy, kde je problém, či s aktuálnym finančným krytím, respektíve s možnosťou použitia zdrojov mesta na tieto úlohy. Čiže sme sa snažili tieto veci riešiť v najlepšom vedomí a svedomí. Poprosím, aby ste to zobrali na vedomie túto správu. Ďakujem.

p. Raši, primátor mesta - Ďakujem pekne pán riaditeľ. Otváram rozpravu k bodu číslo 3. Pán poslanec Süli, nech sa páči máte slovo.

p. Süli, poslanec MZ - Vážený pán primátor, ctené zastupiteľstvo. Obdržal som odpoveď na interpelácie, ktoré som predniesol na XV. rokovaní mestského zastupiteľstva. Chcel by som povedať niekoľko vecí. Odpoveď, čo sa týka statickej dopravy v meste, je trošku slabá pán riaditeľ, nakoľko je tu napísané, že koncepcia riešenia statickej dopravy v centrálnej mestskej zóne bola vzhľadom k tomu, že na dané otázky môže odpovedať spracovateľ danej koncepcie, postúpená v spoločnosti EEI s.r.o., nakoľko musí spoločnosť EEI spracovať odpoveď na dané otázky a odpoveď na túto interpeláciu bude zaslaná dodatočne. Bolo to 4.3. napísané v 2013. Je už chvalabohu apríl, zatiaľ som odpoveď od EEI na to nedostal. Predpokladám, že koncepciu statickej dopravy, ale i koncepcia dynamickej dopravy, čo je v 28. bode nejak už zaradené do programu, nie je vec EEI, ale mestského zastupiteľstva. Keď sme hovorili o tom, že prečo nie je obsadený parkovací dom pri Steel Aréne preto, lebo mesto síce na základe kritiky, že idú Majstrovstvá sveta v hokeji a nemá parkovací dom postavený, ale vzápätí okolité parkoviská v blízkom okolí sú zadarmo a preto tam nikto ani neparkuje. Kompetencia zastupiteľstva je, že zastupiteľstvo musí povedať, tá zonácia bude aká, kde a kedy. Nie firma EEI. Práve preto si myslím, že keď firma mala koncepciu podľa platnej zmluvy spracovať do 31. marca a nespracovala a teraz nám platí vraj denne 30 eur penále. To je asi z jedného automatu peniaze. Či je možné ich niekde prinútiť na to, aby tá koncepcia bola urobená. Ale som si vedomý, že koncepciu robiť je možné vtedy, keď bude jasné, ako bude ten nultý okruh urobený, lebo v rámci nultého okruhu budú niektoré parkoviská zrušené, keď som videl ten nečitateľný materiál, ktorý je v kancelárii prvého kontaktu. Práve si preto myslím, že nemôžem súhlasiť s touto odpoveďou, nakoľko nevystihuje podstatu. Ďakujem.

p. Lazúr, riaditeľ MMK - Vážený pán poslanec. Firma EEI v zákonnej lehote do konca marca predložila žiadosť o posunutie termínu z toho titulu, že sme mali ešte stále nevysporiadané parkovacie miesta v centrálnej parkovacej zóne, ktoré podliehali investičným projektom EHMK. Na základe vzájomných jednaní aj so SORO-m v Bratislave aj s firmou EEI došlo k dohode, že tieto parkovacie miesta postavené z eurofondov, budú vyňaté v rámci prílohy zmluvy medzi mestom a firmou EEI, vyňate z tohto počtu, pri nezmenenej výške paušálu, ktoré firma EEI platí mestu. Na základe toho potom firma EEI dopracovala danú koncepciu. V piatok ju doručila na mesto. Mali sme prípravu na mestské zastupiteľstvo, takže bohužiaľ, ale určite tento týždeň rozbehneme práce v rámci odborných útvarov, vyhodnotíme túto koncepciu a posunieme ju potom verejnosti a mestským častiam na ďalšie konanie. Ďakujem.

p. Berberich, poslanec MZ - Ďakujem veľmi pekne za slovo. Ak dovolíte, v zmysle rokovania komisie cirkvi, by som chcel tlmočiť reakciu na odpoveď, ktorú som dostal taktiež na podnet z komisie. Moja interpelácia sa týkala pozvania predstaviteľov niektorých cirkví na Otvárací ceremoniál EHMK. Dovoľte mi teda tlmočiť, že odpoveď, na túto otázku, či boli pozvaní predstavitelia jednotlivých cirkví z ekumenického spoločenstva, členovia komisie, ktorí ma o to požiadali, považujú za nedostatočnú. A boli sklamaní z tej odpovede. V odpovedi sa píše, že pri odosielaní veľkého množstva pozvánok, sa stala niekde chyba nedopatrením pri doručení. Tak, ak dovolíte, v prvom rade by som chcel poukázať na fakt, že v zmysle nejakého protokolu alebo nejakých pravidiel, by asi mali dostať pozvánky predstavitelia jednotlivých cirkví, čo nesúhlasí celkom s tým zoznamom, ktorý som dostal. Aspoň určite pri niektorých cirkvách to teda nesedí. Čiže to je jedna nejaká pripomienka. A druhá ešte, teda tá chyba, že práve tieto pozvánky sa stratili, tak to vnímali členovia komisie tak troška s takým počudovaním. Takže, len tlmočím tú ich prosbu a ešte za seba chcem povedať, že mi je naozaj ľúto, že táto chyba sa takto stala, pretože na ňu doplatili práve členovia, respektíve tí predstavitelia cirkví, ktorí tie pozvánky neobdržali, hoci sú naozaj súčasťou mesta a tento projekt považujú za veľmi významný a v rámci svojich možností sa ho snažia podporovať. Tak dúfam, že do budúcnosti sa na tieto veci dá pozor. Ďakujem veľmi pekne.

p. Raši, primátor mesta - Ďakujem pekne. Vedľa mňa ináč sedel pán arcibiskup Bober, takže nie všetci boli vynechaní. Pani poslankyňa Gamcová, po nej pani poslankyňa Blaškovičová, ktorú teda už vítam na zastupiteľstve, vítajte, nech sa páči.

p. Gamcová, poslankyňa MZ - Ďakujem pekne. Vážený pán primátor, ja by som sa chcela poďakovať za veľmi precízne vyriešenie mojich interpelácií. Ale ozývam sa preto, lebo jedna ma zaujala zvlášť. Lebo si myslím, že tá odpoveď na riešenie svetelnej signalizácie nie je celkom kompetentná a to predpokladám, že ste samozrejme nemohli písať vy, ale chcela by som poprosiť pána riaditeľa, aby sa tomu ešte raz mohol venovať, lebo radila som sa s dopravnými inžiniermi a riešenie križovatky Letná – Zimná – Boženy Nemcovej je možná. Tu je v tej odpovedi napísané, že to nie je možné. Ale tam smerové signály naozaj sa dajú inštalovať a sú veľmi potrebné, lebo ten, kto dennodenne tade chodí, tak vie, že dennodenne sú tam riešené havarijné stavy. Tí, ktorí to poznáme, tak čakáme, ale v podstate rovnaký smer a odbočovanie doľava má stále zelenú. A keď by prišiel ktokoľvek cudzí, tak naozaj nie je možné, aby prešiel bez havárie. Možno, teraz je tam výhoda, že je tam toľko dier, že všetci nemôžu chodiť rýchlejšie než štyridsiatkou. Ďakujem pekne.

p. Raši, primátor mesta - Ďakujem pekne, prosím pána riaditeľa, aby sa na to pozreli ešte raz dopravní inžinieri, eventuálne aby to skonzultovali s dopravnými inžiniermi, ktorých pozná pani Gamcová. Pani poslankyňa Blaškovičová, nech sa páči máte slovo.

p. Blaškovičová, poslankyňa MZ - Ďakujem pekne. Dobrý deň pán primátor, kolegyne, kolegovia, neverila som, že toto stihnem. Pán primátor, chcem vás poprosiť, na ostatnom zastupiteľstve som tu mala jednu interpeláciu, ktorú som mala 2x aj na Starom meste, a vlastne hovorím to od začiatku januára. A to je nešťastné značenie na ulici Stará Baštová. Je fakt neuveriteľné, že to nie je doteraz vyriešené. A naozaj, keď som išla posledný raz z predstavenia minulý týždeň, tak opätovne som si tam treskla hlavu, lebo už som neverila, že to tam stále je. To je to značenie absolútne vo výšky hlavy, za rohom na Starej Baštovej. Ďakujem. Dúfam, že nabudúce, keď pôjdem, prepáčte, ja som bola rozhodnutá, že vlastnoručne to odšraubujem a donesiem to dnes na zastupiteľstvo. Len tým, že som prišla neskoro, som nestihla.

p. Raši, primátor mesta - Ďakujem pekne. Určite to dáme do poriadku, lebo malo to už byť odstránené. Prihlásený je niekto z rady starostov, teda respektíve pán starosta, nech sa páči máte slovo.

p. Kupec, starosta MČ Košice - Kavečany: Ďakujem pekne za slovo. Pán primátor, ak dovolíte, ja by som chcel zareagovať na interpelácie, resp. odpovede na interpeláciu pána Deča, jednu z jeho interpelácii ohľadom odvozu odpadu v Kavečanoch. Chcel by som túto odpoveď len doplniť alebo upresniť. A to v tom zmysle, že v tej odpovedi sa hovorí, že zimnú údržbu predmetných lokalít zabezpečuje Mestská časť Košice - Kavečany. Teda, jedná sa o to, že nebol niekoľkokrát odvezený odpad v zimnom období v Kavečanoch. Chcem teda upresniť, že zimnú údržbu zabezpečuje v meste na komunikáciách, kde premáva MHD, aj mesto Košice. A minimálne v dvoch termínoch nebol odvezený odpad ani z komunikácií, na ktorých zimnú údržbu vykonáva mesto Košice. Mám aj fotky s dátumom z tých dní. Takže, je to pravdivé. A totižto sa stáva, že šofér nahlási, že sú nezjazdné cesty a nevykoná sa zber. Dispečer mi to nahlásil a som mu hovoril, teda s dispečerom potom sme si to aj vykomunikovali, že nahlásené boli len komunikácie, kde premáva resp. kde spravuje mesto Košice a nie, kde premáva MHD. Keď si to preveril, tak sa ospravedlnil a hovoril, že áno nevykonal ani tam. Čiže, dosť problematické je v tom zmysle, že šofér sa rozhodne, že je nezjazdné a pritom boli aj prípady, že keď dobehol dispečer na tvar miesta, tak tá komunikácia bola zjazdná. Tak isto aj o tom mám fotky ako vyzerajú komunikácie v ten deň. A teda, chcelo by to lepšiu kontrolu respektíve toho šoféra, keď nahlási. Ale v každom prípade, by bolo potrebné, aby zmluvný partner mesta, teda Kosit, prispôsobil svoj strojný park lokalitám, ktoré má v zmluve zabezpečovať na zber odpadu. Totižto, keď sa pýtam šoféra s akým autom prišiel, keď sneží, tak hovorí: mám pohon jednej nápravy, ale keď ide do zákruty, uzávierku nemôže zapnúť, pretože ho tlačí rovno. Takže je to veľké obrovské auto s pohonom jedného kolesa. V zime sa takto vykonávať zber nedá. Čiže bolo by vhodné do týchto lokalít, ako sú Kavečany, posielať primeranú techniku s pneumatikami. A nehovorím o tom, taký bonus, ale mohlo by to byť samozrejmosťou, že mať aj reťaze. Sú traja (posádka) a v prípade potreby aj nahodiť reťaze, ak sa chce zber uskutočniť. Takže len toľko. Ďakujem pekne.

p. Raši, primátor mesta - Ďakujem pekne, poprosím, pán riaditeľ, aby ste spoločnosti Kosit oznámili všetky tu navrhnuté opatrenia, aby sa, pokiaľ to finančne zvládnu a nebude to musieť platiť mesto, tomuto prispôsobili. 
Ďakujem pekne, uzatváram rozpravu k bodu číslo 3 a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Rokovacieho poriadku mestského zastupiteľstva berie na vedomie predloženú Správu o odpovediach na interpelácie a dopyty poslancov mestského zastupiteľstva.“

Hlasovanie č. 17 -	za: 44, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 4 
Návrh VZN mesta Košice o nakladaní s komunálnymi odpadmi a drobnými stavebnými odpadmi vrátane biologicky rozložiteľných kuchynských a reštauračných odpadov od prevádzkovateľa kuchyne  a elektroodpadov z domácnosti na území mesta Košice

p. Raši, primátor mesta - Pod bodom číslo 4 predpokladám materiál Návrh Všeobecne záväzného nariadenia mesta Košice o nakladaní s komunálnymi odpadmi, drobnými stavebnými odpadmi vrátane biologických rozložiteľných kuchynských a reštauračných odpadov od prevádzkovateľa kuchyne a elektroodpadov z domácností na území mesta Košice. Tento návrh všeobecne záväzného nariadenia predkladám v súvislosti s účinnosťou novely zákona č. 433 z roku 2012, ktorým sa mení a dopĺňa zákon č. 223 z roku 2001 o odpadoch v zmene a doplnení niektorých zákonov, v znení neskorších predpisov a o zmene a doplnení niektorých zákonov. Pokiaľ si pamätáte, bola to narýchlo schvaľovaná novela, pretože išlo o transpozíciu smernice Európskeho parlamentu a Rady z 19. novembra 2008 o odpade, a pokiaľ by tento zákon nebol schválený, hrozili Slovenskej republike sankcie. Takže, nech sa páči, otváram rozpravu k tomuto bodu. Keď budú akékoľvek otázky, sú tu príslušné odborné útvary, ktoré ich zodpovedajú. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia. Na schválenie uznesenie je potrebná trojpätinová väčšina prítomných poslancov. Nech sa páči máte slovo.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o nakladaní s komunálnymi odpadmi a drobnými stavebnými odpadmi vrátane biologicky rozložiteľných kuchynských a reštauračných odpadov od prevádzkovateľa kuchyne a elektroodpadu z domácností na území mesta Košice (nariadenie o nakladaní s komunálnymi odpadmi) podľa predloženého návrhu.“

Hlasovanie č. 18 -	za: 45, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 5 
Návrh VZN mesta Košice o poskytnutí fin. prostriedkov na mzdy a prevádzku základným umeleckým školám, jazykovým školám, materským školám a školským zariadeniam

p. Raši, primátor mesta - Ctené dámy, vážení páni, dovoľte mi predložiť ďalší bod. Je to návrh Všeobecne záväzného nariadenia mesta Košice o poskytnutí finančných prostriedkov na mzdy a prevádzku základným umeleckým školám, jazykovým školám, materským školám a školským zariadeniam. Tak isto cieľom tohto Všeobecne záväzného nariadenia mesta Košice je zosúladenie s novými právnymi normami, ktoré upravujú povinnosti obce poskytovať finančné prostriedky na činnosť základných umeleckých škôl, jazykových škôl, materských škôl a školských zariadení  na jej území. A je to v súvislosti s prijatím zákona č. 325 z roku 2012, v septembri 2012 a zákona č. 596 o štátnej správe v školstve, školskej samospráve. 
Otváram k tomuto bodu rozpravu. Keď budete mať otázky, zodpovie vám ich odborný útvar, ktorý je vecne zodpovedný za obsahovú stránku. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia. Tak isto je potrebná trojpätinová väčšina prítomných poslancov.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o poskytnutí finančných prostriedkov na mzdy a prevádzku základným umeleckým školám, jazykovým školám, materským školám a školským zariadeniam podľa predloženého návrhu. 

Hlasovanie č. 19 -	za: 45, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 6 
Pravidlá poskytovania finančných prostriedkov na záujmové vzdelávanie detí s trvalým pobytom na území mesta Košice iným obciam

p. Raši, primátor mesta - Pod bodom číslo 6 je predložený materiál Pravidlá poskytovania finančných prostriedkov na záujmové vzdelávanie ľudí s trvalým pobytom na území mesta Košice iným obciam. Možno si pamätáte diskusiu ohľadom financovania centier voľného času, ktorej základom je, že finančné prostriedky na žiaka pôjdu do obce alebo mesta podľa jeho trvalého bydliska. A potom, pokiaľ daný žiak navštevuje centrum voľného času v inej obci, mali by ísť finančné prostriedky za ním. My sme oslovili všetky mestá a obce v našom okolí, ktorých žiaci s trvalým pobytom v daných mestách a obciach navštevujú centra voľného času u nás, aby finančné prostriedky išli za žiakom. V opačnom prípade by musel daný žiak, teda respektíve jeho rodičia, hradiť celú úhradu sám. To isté platí „vice versa“, tak isto, pokiaľ sa v meste Košice žiak s trvalým pobytom navštevuje centrum voľného času inde, tieto finančné prostriedky by mali ísť za ním. Samozrejme tou podmienkou mesta Košice bude to, aby nevznikol neférový vzťah. Teda pokiaľ by nám obec niektorá dlžila finančné prostriedky za svojho žiaka, tak isto ani mesto Košice nebude tejto obci vyplácať. Aby sa nám nestalo, že my niekoho vyplatíme a obce nám budú dlžiť. 
Tak isto otváram rozpravu k tomuto bodu. Sú tu pripravené odborné útvary na diskusiu, pokiaľ budete mať záujem. Nech sa páči otváram rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o štátnej správe, školstve a školskej samospráve, zákona o rozpočtových pravidlách územnej samosprávy a Štatútu mesta Košice schvaľuje Pravidlá poskytovania finančných prostriedkov na záujmové vzdelávanie detí s trvalým pobytom na území mesta Košice iným obciam podľa predloženého návrhu.“

Hlasovanie č. 20 -	za: 45, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 7 
Hodnotiaca správa programového rozpočtu a Záverečný účet mesta Košice za rok 2012

p. Raši, primátor mesta - Pod bodom č. 7 predkladám materiál Hodnotiaca správa programového rozpočtu a záverečného účtu mesta Košice, nakoľko je povinnosťou túto správu každoročne predložiť a rovno k nej otváram rozpravu.

p. Petrvalský, poslanec MZ - Ďakujem veľmi pekne pán primátor. Ja len chcem upozorniť na jedno, že doteraz nie je audítorská správa k tejto záležitosti. Samozrejme audítor má možnosť predložiť túto správu, teda má dlhší časový priestor na to, aby ju predložil. Ale bol by som rád, keď audítorská správa dôjde, aby bola tiež zaradená na rokovanie mestského zastupiteľstva, aby sme o nej vedeli. Takže k materiálu nič nemám, len to, že keď príde audítorská správa, aby bola tiež zaradená na rokovanie. Ďakujem.

p. Lazúr, riaditeľ MMK - Vážený pán poslanec, audítorská správa bola prejednaná a odovzdaná teraz v piatok. Čiže už je dispozičná. Nie je problém.

p. Berberich, poslanec MZ - Ďakujem pekne. Ja by som len chcel poprosiť v zmysle predloženej správy, že niekedy boli v tej správe zahrnuté aj obchodné spoločnosti založené mestom. Tak by som vás chcel poprosiť, keby mohla byť predložená táto správa. A mám pripravené aj uznesenie k tomu. Predložím ho návrhovej komisii. Jedná sa o žiadosť na primátora mesta o predloženie tej správy o činnosti a výsledkoch hospodárenia obchodných spoločnosti založených mestom.

p. Raši, primátor mesta - Keď sa smiem spýtať, samozrejme uznesenie dajte písomne návrhovej komisii, myslíte aj rozpočtovú a príspevkovú organizáciu alebo ktoré? Lebo ja to vidím, totiž ja to v správe mám, tak neviem, či ste si to len nevšimli. Mám tu hodnotenie výsledkov hospodárenia rozpočtových... dobre, pani Kažimírová máte slovo. Pozrite sa v zadnej časti správy máme spracovanie materiálu z referátu riadenia príspevkových a rozpočtových organizácií a ostatných organizácií s účasťou mesta. Pozrite sa do správy, je to asi v siedmej desatine materiálnu. Pani inžinierka Kažimírová máte slovo.

p. Kažimírová, zástupkyňa riaditeľa MMK - Vážený pán primátor, vážené Mestské zastupiteľstvo. Súčasťou záverečného účtu je aj finančné usporiadanie a správa rozpočtových a príspevkových organizácií. Čo tam nie je, tak to sú obchodné spoločnosti, pretože obchodné spoločnosti majú uzávierku až k 31. marcu. Čiže z časových dôvodov nie je možné do záverečného účtu dokladať aj hodnotenie týchto obchodných spoločností a vlastne ich predkladajú až potom dodatočne. 

p. Raši, primátor mesta - Čiže na ďalšom zastupiteľstve to bude?

p. Kažimírová, zástupkyňa riaditeľa MMK - Tak pokiaľ sa príjme takéto uznesenie, tak môže byť samostatná správa obchodných spoločností.

p. Raši, primátor mesta - Dajte návrh uznesenia písomne aj návrhovej komisii a ja prosím návrhovú komisiu, aby to zaradila do hlasovania o návrhu uznesenia, s tým, že príspevkové  organizácie máte v správe. Ukončujem rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie  - Návrhová komisia obdržala jeden pozmeňujúci návrh od pána kolegu Berbericha v tomto znení: „Mestské zastupiteľstvo v Košiciach podľa príslušného ustanovenia Štatútu mesta Košice žiada primátora mesta Košice predložiť správu o činnosti a výsledkoch hospodárenia obchodných spoločností založených mestom Košice v termíne do júnového zastupiteľstva. Zodpovedný v texte, termín v texte.

Hlasovanie č. 21 -	za: 43, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne. Návrhová komisia nech sa páči.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie po 1) Hodnotiacu správu programového rozpočtu mesta Košice za rok 2012. Po 2) Hodnotiacu správu rozpočtových a príspevkových organizácií mesta Košice za rok 2012. Schvaľuje po 1) záverečný účet mesta Košice za rok 2012 bez výhrad, po 2) usporiadanie finančných vzťahov k štátnemu rozpočtu Slovenskej republiky, po 3) prídel do Fondu rozvoja bývania mesta Košice vo výške 79149 eur 60 centov, po 4) prídel do Rezervného fondu mesta Košice vo výške 93697 eur a 05 centov, po 5) usporiadanie finančných vzťahov k rozpočtovým a príspevkovým organizáciám ktorých zriaďovateľom je mesto Košice podľa predloženého návrhu, po 6) finančné usporiadanie účelových finančných prostriedkov pre mestské časti podľa predloženého návrhu, po 7) stav fondov po finančnom usporiadaní Rezervný fond 3307117 eur 22 centov, Fond rozvoja bývania 440791 eur 81 centov, Sociálny fond 8434 eur 17 centov, po 8) stav na účte cudzích prostriedkov k 31. decembru 2012, 235 329 eur 60 centov.“

Hlasovanie č. 22 -	za: 45, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 8 
Informatívna správa o prínosoch členstva  pre mesto Košice v domácich a zahraničných združeniach za obdobie roka 2012

p. Raši, primátor mesta - Pod bodom číslo 8 je predložený materiál Informatívna správa o prínosoch členstva pre mesto Košice v domácich a zahraničných združeniach za obdobie roka 2012. Prosím pána riaditeľa o krátku informáciu.

p. Lazúr, riaditeľ MMK - Mesto bolo v roku 2012 a tým automaticky aj pre rok 2013 členom štrnástich domácich združeniach, dvoch zahraničných združeniach a troch medzinárodných zoskupeniach. Jednotlivé aktivity, činnosti, výška ročných príspevkov je popísaná v danom materiáli, podľa jednotlivých účasti. Porada primátora odporučila na základe doterajšieho vývoja pre ďalší rok vystúpiť zo Slovenskej parkovacej asociácie na základe toho, že vlastne máme uzavretú zmluvu s firmou EEI a tam sa platí za parkovacie miesta ako členské, ktoré my sme zverili do nájmu inej spoločnosti. Ďakujem.

p. Raši, primátor mesta - Ďakujem pekne. Otváram rozpravu k bodu číslo 8. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo podľa príslušných ustanovení Štatútu mesta Košice po a) berie na vedomie Informatívnu správu o prínosoch členstva pre mesto Košice v domácich a zahraničných združeniach za obdobie roka 2012. Po b) schvaľuje vystúpenie mesta Košice z domáceho združenia Slovenská parkovacia asociácia. Po c) ukladá riaditeľovi Magistrátu mesta Košice vykonať všetky potrebné úkony súvisiace s ukončením členstva v Slovenskej parkovacej asociácií termín 30.6. 2013. Zodpovedný riaditeľ Magistrátu mesta Košice.“

Hlasovanie č. 23 -	za: 44, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené.
- - -

Bod č. 8/1 
Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov

p. Raši, primátor mesta - Prejdeme k druhému z doplnených bodov, je to bod 8/1 o ktorý poprosil pán poslanec Melichárek - Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov. Vážený pán poslanec, nech sa páči, máte slovo.

p. Melichárek, poslanec MZ - Ďakujem za slovo. Vážený pán primátor, vážené mestské zastupiteľstvo, komisia vykonala kontrolu podaných oznámení z vecného aj časového hľadiska, pričom môžeme konštatovať, že všetci poslanci mestského zastupiteľstva splnili povinnosť uloženú ústavným zákonom. Ďakujem.

p. Raši, primátor mesta - Ďakujem veľmi pekne a otváram rozpravu k bodu 8/1. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach berie na vedomie informáciu o činnosti komisie podľa predloženého návrhu.“

Hlasovanie č. 24 -	za: 45, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 9 
Analýza výchovno-vzdelávacích výsledkov, úrovne riadenia a kontroly, personálneho obsadenia a materiálneho zabezpečenia školského roka 2011/2012 v základných školách, materských školách, základných umeleckých školách, centre voľného času, jazykových školách, stredisku služieb škole a školských zariadeniach v zriaďovateľskej pôsobnosti mesta Košice

p. Raši, primátor mesta - Pod bodom číslo 9 je predložený materiál Analýza výchovno-vzdelávacích výsledkov úrovne riadenia kontroly personálneho obsadenia materiálneho zabezpečenia školského roku 2011/12 v základných školách, materských školách, základných umeleckých školách, v centre voľného času, jazykových školách, v stredisku služieb škôl a školských zariadeniach v zriaďovateľskej pôsobnosti mesta Košice. Nech sa páči, pani námestníčka, prosím o krátke uvedenie materiálu.

p. Lenártová, námestníčka primátora - Vážený pán primátor, ctený poslanecký zbor. Tento materiál ste dostali v elektronickej podobe. Je naozaj veľmi podrobný a táto spracovaná analýza prezentuje výsledky a hodnotenie stavu a úrovne výchovy a vzdelávania škôl a školských zariadení. Zároveň je informačným zdrojom o súčasnom stave výchovy a vzdelávania a sú v nej uvedené všetky podstatné zistenia pozitíva, negatíva, pretrvávajúce problémy, odporúčania, smerovanie vývoja škôl a školských zariadení. A samozrejme tá podrobná analýza má aj cieľ, ktorý ste mali veľmi podrobne jednotlivé ciele popísané v dôvodovej správe. Ďakujem pekne.

p. Raši, primátor mesta - Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušným ustanovením Štatútu mesta Košice berie na vedomie analýzu výchovno-vzdelávacích výsledkov podľa predloženého návrhu.“

Hlasovanie č. 25 -	za: 44, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 10 
Prenájom priestorov v objekte ZŠ Jozefa Urbana, Jenisejská 22, Košice pre nájomcu Rajo, a.s. ako dôvod hodný osobitého zreteľa

p. Raši, primátor mesta - Prejdeme k bodu číslo 10, je to materiál Prenájom priestorov v objekte Základnej školy Jozefa Urbana na Jenisejskej 22 v Košiciach pre nájomcu Rajo a.s., ako dôvod hodný osobitného zreteľa. Pani námestíčka, uveďte materiál.

p. Lenártová, námestníčka primátora - Ide o prenájom spoločnosti Rajo v súvislosti s inštalovaním automatu na mliečny program. Sú to tzv. mliečka, ktoré sa volajú „brejky“ na Základnú školu Janisejská 22. Je to prípad hodný osobitého zreteľa.

p. Raši, primátor mesta - Ďakujem pekne, otváram rozpravu k tomuto bodu. Pán poslanec Halenár, nech sa páči máte slovo.

p. Halenár, poslanec MZ - Ako sa volajú prosím tie mlieka? Aby sme si ich vedeli nájsť, čo to je. Nejaké osladené mlieko? Čo to je skrátka, nič nevieme o tom „brejk“ sa to volá, či ako?

p. Raši, primátor mesta - Pani námestníčka, vysvetlite čo je to.

p. Lenártová, námestníčka primátora - Je to inštalácia automatov, ktoré obsahujú v rámci mliečneho programu ochutené mliečne výrobky s firemným názvom „brejk“. Myslím si, pán poslanec Halenár, že ich nutričnú hodnotu neposudzujete vy, ale posudzujú odborníci, či je vhodné pre mládež, ktorá je v primárnom stupni vzdelávania. Ďakujem pekne.

p. Raši, primátor mesta - S faktickou pripomienkou pani poslankyňa Grüllingová, nech sa páči.

p. Grüllingová, poslankyňa MZ – Faktická poznámka. Tento program beží už na niektorých školách. Je to podporované v rámci grantu aj z Európskej únie. A rozhodne to nie sú len sladké mlieka, ale sú to aj ochutené. Sú síce niektoré ochutené, ale sú to acidofilné mlieka, jogurty, jogurtové mlieka a podobné záležitosti. A presne tak, ako povedala pani námestníčka, tá nutričná hodnota je veľmi dobrá.

p. Raši, primátor mesta - Ďakujem pekne, uzatváram rozpravu. A poviem ešte k tomu pár poznámok. Spotreba mlieka a mliečnych výrobkov na Slovensku je v priemere na obyvateľa jedna z najnižších v rámci Európskej únie. A je to aj preto, lebo najmä deti užívajú a to najčastejšie sladené nemliečne nápoje. Celý tento program bez ohľadu, aká firma ho robí, je zameraný na to, aby sa naše deti znova naučili piť mlieko a naučili sa užívať mliečne výrobky. A tento program je aj kontrolovaný, výrobky sú kontrolované aj z hľadiska nutričných a výživových hodnôt. A je to program práve na to. A ďalšie 2 body mestského zastupiteľstva budú o tom istom, aby sme naše deti naučili k zdravej výžive. Čiže prosím vás, poslanci, aby ste sa nenechali zmiasť a rozhodovali sa podľa vedomia a svedomia. Lebo sú to len ďalšie školy, ktoré zapájame do tohto programu. A je to program, ktorý tu už beží dlhodobo. Prosím návrhovú komisiu o prednesenie návrhu uznesenia. Je potrebná trojpätinová väčšina všetkých poslancov prosím hlasujte.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte Základná škola Jozefa Urbana, Jenisejská 22, Košice, nájomcovi Rajo a.s. podľa predloženého návrhu.“

Hlasovanie č. 26 -	za: 44, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 11 
Prenájom priestorov v objekte ZŠ Mládežnícka 3, Košice pre nájomcu Rajo, a.s. ako dôvod hodný osobitého zreteľa

p. Raši, primátor mesta - Prejdeme k bodu číslo 11, je to materiál obdobného charakteru. V tomto prípade ide o prenájom priestorov v Základnej školy Mládežnícka 3, Košice pre toho istého nájomcu, je to Rajo a.s., ako dôvod hodný osobitného zreteľa. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia. Tak isto bude potrebná trojpätinová väčšina všetkých poslancov.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte Základná škola Mládežnícka 3, Košice nájomcovi Rajo a.s. podľa predloženého návrhu.“

Hlasovanie č. 27 -	za: 44, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 12 
Prenájom priestorov v objekte ZŠ Polianska 1, Košice pre nájomcu Rajo, a.s. ako dôvod hodný osobitého zreteľa

p. Raši, primátor mesta - Pod bodom číslo 12 je predložený materiál Prenájom priestorov v objekte Základnej školy Polianska 1, Košice, pre nájomcu Rajo a.s., ako dôvod hodný osobitného zreteľa. Otváram k tomuto rozpravu. A tak isto bude potrebná trojpätinová väčšina všetkých poslancov na schválenie materiálu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte Základná škola Polianska 1, Košice nájomcovi Rajo a.s., podľa predloženého návrhu.“

Hlasovanie č. 28 -	za: 44, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené.
Ďakujem pekne všetkým poslancom, ktorí hlasovali za zdravie našich detí.
- - -

Bod č. 13 
Prenechanie priestorov v objekte ZŠ Gemerská 2, Košice do nájmu spoločnosti Dalkia Východné Slovensko, s.r.o. ako prípad hodný osobitného zreteľa

p. Raši, primátor mesta - Prejdeme k ďalšiemu bodu a tým je Prenechanie priestorov v objekte Základná škola Gemerská 2, Košice do nájmu spoločnosti Dalkia Východné Slovensko s.r.o., ako prípad hodný osobitného zreteľa podľa § 9a ods. 9 zákona č. 138 z roku 91 Zb. zákonov. Poprosím pani námestníčku, aby nám uviedla materiál.

p. Lenártová, námestníčka primátora - Ide o nájom pre spoločnosť Dalkia Východné Slovensko, keďže nájom bolo dojednaný na dobu určitú, končí 31. 5. 2013. Ide o nebytové priestory, ktorých výmera je 55 m štvorcových, kde táto spoločnosť prevádzkuje tepelno-technické zariadenia, ktoré slúžia na regulovanú činnosť. Vzhľadom na nutnosť predlženia dobu nájmu nebytových priestorov a zosúladenie s našimi pravidlami prenajímania školského majetku ale zároveň aj vyhláškou Úradu pre reguláciu sieťových odvetví pre tento druh činnosti, bolo nutné zaradiť tento materiál do zastupiteľstva. Ďakujem pekne.

p. Raši, primátor mesta - Ďakujem pekne pani námestníčka otváram rozpravu k bodu číslo 13. Pán poslanec Süli, nech sa páči, máte slovo.

p. Süli, poslanec MZ - Firma Dalkia je konkurentom našej firmy TEHO a nič iné neurobila na území mesta Košice, len odoberá teplo a predáva s určitým ziskom pre ďalšieho odberateľa. Nevyrába tu nič a nie je to dokonca ani slovenská firma. Ja mám preto ten problém aj s Rajom. Je veľká škoda, je veľká škoda, že firma Sabi alebo miestne firmy, čo vyrábajú mlieko a mliečne výrobky, nezúčastňujú sa takých konaní a nemajú takéto automaty na mlieko. Je to vec zamestnanosti atď., atď. To je môj osobný problém.

p. Raši, primátor mesta - Ďakujem pekne. Ďalší sa hlási niekto do rozpravy? Pán poslanec Halenár s faktickou poznámkou na pána poslanca Süliho.

p. Halenár, poslanec MZ – Faktická poznámka. Keď som ešte bol v komisii životného prostredia, až do tej úrovne sa dostala firma Dalkia s projektom výroby tepla z obnoviteľných zdrojov. A chceli tu pestovať nejaké rýchlorastúce kroviny, ktorými by vlastne tu výrobňu tepla zásobovali, ale dostali sa len po komisiu. A ak je tu niekto konkurentom TEHO, ja si myslím a bez toho, že by som ich obhajoval, nemám na nich žiadne ani kontakty, ani väzby, by to bolo len dobré. Skrátka, ak by TEHO dostalo konkurenciu, bolo to by len dobré.

p. Raši, primátor mesta - Ďakujem pekne, poprosím pani Kavečanskú, aby povedala o čo ide. Predmet. Ide o nebytový priestor niekde v suteréne školy, kde asi je dlhodobo namontovaná nejaká technológia, pokiaľ to dobre chápem? Nech sa páči, máte slovo.

p. Kavečanská, vedúca referátu školstva - Vážený pán primátor, ctení poslanci. Ide o dlhodobú zmluvu voči tejto škole a prenajímaných 55 m2 v pivničných priestorov bez okien, ktoré by sme inak ani nemohli prenajať. Ale hlavným problémom je hlavne to, že v podstate je tam záväzná zmluva na odber tepla, ktorú ak by sme ju teraz prerušili, tak náklady na výmenu všetkých náležitostí okolo zmeny dodávateľa by boli jednak veľmi vysoké, ale hlavne by nestihli vykurovaciu sezónu, ktorá nastane v roku 2013/2014. Čiže, ak keby sme uvažovali nad nejakou zmenou, tak určite nie takýmto spôsobom, teraz, že by sme im nevedeli prenajať tieto priestory, to by sme paralyzovali školu.

p. Raši, primátor mesta - Ďakujem pekne. Nech sa páči, má ešte niekto nejaké otázky? Čiže ide o starú zmluvu pani doktorka? Čiže ide o starú zmluvu, je dlhodobo v škole a pokiaľ viem, čiže tú Dalkiu z tadiaľ nevieme vypratať bez toho, aby sme z toho nemali problém. Dobre. Ďakujem pekne, uzatváram rozpravu, poprosím návrhovú komisiu o prednesenie návrhu uznesenia. Je potrebná trojpätinová väčšina všetkých poslancov, aby materiál prešiel.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov veľkosti 55 m2 v objekte Základná škola Gemerská 2, Košice nájomcovi Dalkia Východné Slovensko s.r.o. podľa predloženého návrhu.“

Hlasovanie č. 29 -	za: 43, proti: 1, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 13/1 
Koncepcia rozvoja športu v meste Košice - návrh na prerozdelenie dotácií v roku 2013

p. Raši, primátor mesta - Prechádzame k ďalšiemu bodu. Je to doplnený bod označený ako 13/1, ktorý predniesol pán poslanec Sidor, predseda komisie školstva športu a mládeže. Je to koncepcia rozvoja športu v meste návrh na prerozdelenie dotácií v roku 2013. Nech sa páči, pán predseda komisie, máte slovo.

p. Sidor, poslanec MZ - Ďakujem za slovo. Cieľom predkladaného materiálu je prerozdeliť schválené finančné prostriedky v celkovej čiastke 300000 tak, aby boli adresne pridelené na konkrétne športové kluby a organizácie podľa kritérií mesta a národných kritérií. Návrh rozpočtu na rok 2013 je prerozdelený na mládežnícke športové kluby, dotácie za úspechy v roku 2012. Spolu 200000 eur. Z toho 110000 eur na kolektívne športy. Bolo prijatých 33 žiadostí a 90000 eur na individuálne športy. Prijatých bolo 35 žiadostí. Rozdelenie je uvedené v obdržaných tabuľkách, ktoré vám boli doručené. Dotácie na najdôležitejšie športové aktivity v meste v objeme 100000 eur, bolo prijatých celkovo 26 žiadosti rozdelením dotácií na aktivity. Boli rozdelené na základe priorít mesta podľa schválených mestských kritérií. Vzhľadom na rozsiahlosť materiálu budú jednotlivé položky a žiadatelia prečítaný návrhovou komisiou. Ďakujem.

p. Raši, primátor mesta - Otváram diskusiu k bodu 13/1, nech sa páči. Ak sa nikto nehlási, uzatváram diskusiu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie - Ďakujem pekne, prosím kolegovia o strpenie, to sú 3 strany čísel. „Mestské zastupiteľstvo v Košiciach podľa príslušných ustanovení Štatútu mesta Košice, schvaľuje v zmysle ustanovenia číslo 550 mestského zastupiteľstva zo dňa 11. februára 2013 schváleného programového rozpočtu mesta na rok 2013 rozdelenie finančných prostriedkov na koncepciu mládežníckeho športu 300000 eur nasledovne:
ŠPORT 2013, Kolektívne športy:
HC Košice s.r.o. 14 793 eur, 
Hokejový Club Košice 11 792 eur, 
Dannax sport s.r.o. – basketbal 8 044 eur,
Prvý mestský hádzanársky klub Košice 7 101 eur,
FC Lokomotíva Košice – futbal 5 965 eur,
ŠŠK ZŠ Bernolákova 16 Košice – hádzaná 5 034 eur,
KAC Jednota Košice – futbal 4 838 eur,
ŠŠK Tydam Košice – basketbal 4 732 eur,
ŠKP Košice - vodné pólo chlapci 4 359 eur,
ŠŠK Kometa - volejbal dievčatá 3 998 eur,
Volejbalový klub Šaca - volejbal, plážový 3 383 eur,
ŠK BLAKOT Košice – florbal 2 972 eur,
Volejbalový klub Slávia TU Košice 2 918 eur,
ŠŠK Abovia 96 Košice  - basketbal 2 895 eur,
ČH Hornets - vodné pólo 2 883 eur,
BK SOUŽ Cassovia – basketbal 2 288 eur,
FK Galaktik – futbal 2 138 eur,
OZ Zober loptu, nie drogy – basketbal 2 065 eur,
AKADEMIK TU - volejbal, plážový 2 057 eur,
D.S.STUDIO športový tanec 2 050 eur,
AKADEMIK TU – florbal 1 952 eur,
FA Benecol – futbal 1 870 eur,
ŠKP Košice - vodné pólo dievčatá 1 801 eur,
KAC Jednota Košice – basketbal 1 240 eur,
ŠŠK CBK JUGO Košice – basketbal 1 178 eur, 
KAC Jednota Košice – nohejbal 1 141 eur,
Nohejbalový klub DPMK 978 eur,
ŠK Gama Košice – florbal 864 eur,
KPŠ AKADEMIK TU - vodné pólo dievčatá 745 eur,
Futbalový klub JUNIOR KOŠICE 580 eur,
1. Baseballový klub Slávia UPJŠ Košice 525 eur,
RK Slávia TUKE /Ravens/- Rugby 503 eur,
KPŠ AKADEMIK TU - vodné pólo chlapci 318 eur,
SPOLU 110 000 eur.
Individuálne športy:
TK Akademik Košice – tenis 8 622 eur,
ŠKP Košice – plávanie 8 068 eur,
Veterinary Bodybuilding Club Košice 5 227 eur,
AK Slávia TU Košice – atletika 4 872 eur,
BMX Klub Košický šarkaň – cyklistika 4 862 eur,
AKADEMIK TU - orientačný beh 4 624 eur,
Zápasnícky  klub Košice 1904 4 331 eur,
Karate klub UNION o.z. 4 215 eur,
AKADEMIK TU – atletika 4 171 eur,
Guard klub kickbox – kickbox 4 110 eur,
Karate klub Kretovič 3 602 eur,
TJ Obal Servis – atletika 3 051 eur,
TJ Slávia UVL – voltíž 2 595 eur,
ŠKP Policajná škola Košice – kickbox 2 386 eur,
ŠKP Košice – taekwondo 2 192 eur,
KORYO Taekwondo WTF Košice 1 963 eur,
BK Lokomotíva Košice – bedminton 1 907 eur,
MK vzpierania a silových športov 1 879 eur,
Skating Club Košice - kolieskové korčuľovanie 1 828 eur,
ŠZ TJ Metropol Košice – karate 1 813 eur,
TRIXEN Klub vodného lyžovania 1 708 eur,
MMA Top team Košice - bojové umenie 1 588 eur,
RK INLINECENTER - kolieskové korčuľovanie 1 432 eur,
TJ Slávia UVL – kanoistika 1 364 eur,
Stolnotenisový klub Lokomotíva Košice 1 033 eur,
Kraso centrum Košice – krasokorčuľovanie 1 004 eur,
Triatlonový klub - triatlon, duatlon, aquatlon 942 eur,
KAC Jednota Košice - orientačná turistika 914 eur,
JUDO Košice 814 eur,
TJ Slávia UPJŠ Košice – šach 773 eur,
AKADEMIK TU – bedminton 744 eur,
TC Meteor - tanečný šport 459 eur,
Oddiel športovej gymnastiky Kešel Košice 427 eur,
Cassovia speed roller club - inline korčuľovanie 277 eur,
Boxing club Košice 203 eur,
SPOLU 90 000 eur.
Športové aktivity: (pozn.: názov žiadateľa, názov projektu, suma)
Maratónsky klub Košice, Medzinárodný maratón mieru 90. ročník, 50 000 eur,
ŠK Šport pre všetkých – ŠŠL, Školská športová liga 2013, 15 000 eur,
TenSta, Košice open 2013 - tenisový turnaj ATP, 12 000 eur, 
Klub priateľov športu Košice, 68. ročník Medzinárodných cyklistických pretekov 
K-T-K, 10 000 eur,
Umenie žiť, n.o., Svetový pohár silných mužov 2013, 3 000 eur,
ŠKP Košice – plávanie, Multinations Swimming Meet 2013, 3 000 eur,
Košický bridžový klub,  ME malých bridžových zväzov, 1 000 eur,
FK GALAKTIK o.z., Košická nová liga v malom futbale, 1 000 eur,
TRIXEN Klub vodného lyžovania, Finále Grand prix of the cable 2013, 1 000 eur,
TJ Lokomotíva Košice – kanoistika, 43. ročník Košický vodácky maratón a Plavba 3 generácií, 500 eur,
TJ Mladosť Kavečany, Malý kavečiansky maratón, 500 eur,
AKADEMIK TU – atletika, Medzinárodný atletický míting, 500 eur,
Nohejbalový klub DPMK, Zlatý Félix - Medzinárodný nohejbalový turnaj žiakov a juniorov, 500 eur,
ŠKP Košice – taekwondo, XI. International ILYO Cup 2013, 500 eur,
ARCH INN, s.r.o., 1.košický bikemaratón 10. ročník, 500 eur,
MK vzpierania a silových športov, XXXI. Ročník Grand Prix Košice, 500 eur,
Dannax sport s.r.o., Streetbasketbal, 500 eur,
SPOLU 100 000 eur.“

Hlasovanie č. 30 -	za: 41, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod 13/2 
Predloženie žiadosti o NFP v rámci Operačný program Doprava Os 4, Výstavba koľajovej dopravnej infraštruktúry pre integrovaný dopravný systém - vytvorenie podmienok vytvorenie podmienok na realizáciu I. etapy IKD a MET mestom Košice

p. Raši, primátor mesta - A prejdeme k ďalšiemu doplnenému bodu č. 13/2, doplnil ho pán námestník Jakubov a je to Predloženie žiadosti o nenávratný finančný príspevok v rámci operačného programu Doprava Os 4, Výstavba koľajovej dopravnej infraštruktúry pre integrovaný dopravný systém, vytvorenie podmienok na realizáciu prvej etapy mestom Košice. Nech sa páči, pán námestník, máte slovo.

p. Jakubov, námestník primátora - Ďakujem pekne za slovo. Vážený pán primátor, vážené dámy a páni, dovolil som si predložiť na dnešné rokovanie materiál z dôvodu toho, že v Košiciach prebieha realizácia prípravy informačného dopravného systému, prvá a druhá stavba, ktorej prijímateľom boli Železnice Slovenskej republiky. Vzhľadom na skutočnosti, že Železnice Slovenskej republiky alebo v tej rámci prvej stavby sa nebude realizovať prepojenie koľají mesta Košice na koľaje železníc Slovenskej republiky a celý operačný program bol v tomto smere zo strany Európskej komisie upravený, Železnice Slovenskej republiky neprejavili ochotu pokračovať ďalej v tomto programe. Z tohto dôvodu riadiaci orgán ministerstvo dopravy, výstavby a regionálneho rozvoja rozhodlo, že v prípade záujmu sa môžu stať alebo môže stať mesto Košice konečným prijímateľom tohto operačného programu. Prebieha to takto, že celú prípravu tzn. projektovú dokumentáciu inžiniersku prípravu a všetko čo s tým súvisí, realizujú Železnice Slovenskej republiky, keďže táto časť je schválená a financovaná ich prostredníctvom. A vlastná realizácia by prebehla formou konečného prijímateľa mesta Košice. Jeden z hlavných dôvodov kvôli čomu sa tak deje, že v rámci prvej etapy tejto stavby má prebehnúť modernizácia tratí od Staničného námestia cez Štúrovu ulicu, Kuzmányho ulicu, Hviezdoslavovu po Námestie Maratónu mieru, kde v prevažnej miere majiteľmi týchto pozemkov je mesto Košice. Je nelogické, aby železnice Slovenskej republiky investovali do tejto časti, už z toho dôvodu, že minimálne 5 rokov po ukončení stavby musí byť udržateľnosť tohto projektu a tým pádom by museli mať právny vzťah ku tomuto koľajisku. A vzhľadom na to, že je to koľajisko, ktoré slúži mestskej hromadnej doprave, je to de facto právne nemožné. V ďalšej časti tohto materiálu sa zaoberám, v rámci operačného programu doprava Os 4, programovacie obdobie do roku 2015, tými prostriedkami, ktoré nám schválila Európska komisia, vzhľadom na to, že v rámci starého programovacieho obdobia mesto Bratislava v rámci projektu Filiálka, nedokáže čerpať finančné prostriedky vo výške zhruba 500.000.000,- korún. Vzhľadom na to, aby tieto prostriedky neprepadli, bolo ponúknuté mestu Bratislava a mestu Košice, aby boli zaradené náhradné programy. Tieto náhradné programy samozrejme musia byť zmysluplné a vzhľadom na realizáciu prvej stavby IDS, ktorú som teraz spomínal sa vytvorilo pokračovanie tejto stavby. A to je od križovatky Kuzmányho - Štúrova, smerom hore na Moldavskú, kruhový objazd - Triedu SNP - Festivalové námestie a napojenie pri križovatke Kuzmányho - Hviezdoslavova. Mesto Košice sa uchádza tejto modernizácie tratí z dvoch dôvodov. Po prvé - bola by škoda odmietnuť finančné prostriedky Európskej komisie, ktoré nám môžu slúžiť, ľudovo povedané, na rekonštrukciu existujúcich tratí. A po druhé - ako dobre vieme, súčasné koľajiská sú v takom stave, že či chceme alebo nechceme, v blízkej budúcnosti by sme museli pristúpiť minimálne k rekonštrukcii rekonštrukcii týchto a možno aj ďalších tratí. Vieme dobre, že súčasná opotrebovanosť týchto tratí je bohužiaľ na hranici únosnosti. A dopoviem takouto vetou, že celú zimu som sa, v úvodzovkách,  modlil, aby sa nestalo niečo podobné, ako sa stalo svojho času, keď sa nám vykoľajila pred nejakými dvadsiatimi rokmi električka, pod tzv. amfiteátrom na Festivalovom námestí. Na posledných dvoch stranách v prílohe máte grafický zvýraznené o ktoré trate by šlo, a v rámci, čo je podstatné finančných prostriedkov, ktoré potrebujeme na to vyčleniť. Pojednáva o tom strana piata „je potrebné vyčleniť spolufinancovanie na tieto stavby minimálne vo výške piatich percent“. Tento materiál v pracovnej verzii bol prerokovaný s klubom Smer Most, s klubom teda s predsedami klubov SDKÚ a KDH. Ďakujem.

p. Raši, primátor mesta - Ďakujem pekne, nech sa páči, otváram rozpravu k predloženému materiálu. Pán poslanec Filipko, nech sa páči.

p. Filipko, poslanec MZ - Ďakujem za slovo. Chcem vlastne len vyjadriť podporu. Je to príležitosť, ktorú treba využiť. Pracoval som ako splnomocnenec v tejto oblasti v predošlom období. Myslím si, že je to dobrý krok. Prvý krok na to, aby sa tá integrácia mohla v budúcnosti realizovať. Ďakujem.

p. Rusnák, poslanec MZ - Vážený pán primátor, kolegyne, kolegovia. Určite je to chvályhodné. Myslím si, že Bratislava nie je takým veľkomestom, aby potrebovala tunel pod Dunajom a košické trate sú v takom stave, že tieto financie si myslím budú využiteľné tak ďaleko lepšie. Ja len pevne verím, že tender, ktorý bude vypisovať, bude vypísaný bude už svojimi podmienkami stavaný tak, aby sa ho mohlo zúčastniť v čo najväčšie množstvo firiem, ktoré sú schopné realizovať tieto práce, aby samozrejme, potom nedošlo k tomu, k čomu došlo aj v Bratislavskom dopravnom podniku pri obstarávaní, o ktorom tiež veľmi dobre vieme. Ďakujem.

p. Raši, primátor mesta - Ďakujem pekne, pán poslanec, súhlasím s vami. Ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice schvaľuje po 1) predloženie žiadosti o nenávratný finančný príspevok v rámci operačného programu doprava 2007 - 2013 za účelom realizácie projektov stavba IKD trať Námestie Maratónu mieru - Staničné námestie, modernizácie električkových tratí v meste Košice. Po 2) zabezpečenie realizácie projektu po schválení žiadostí o NFP. Po 3) financovanie projektov vo výške minimálne 5 % podľa predloženého návrhu, a po 4) zabezpečenie financovania prevádzky projektu minimálne 5 rokov po ukončení realizácie projektu.“

Hlasovanie č. 31 -	za: 45, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 13/3  
Súhlas s vyhlásením obchodnej verejnej súťaže spoločnosťou MFK Košice, a.s. na odpredaj pozemkov v lokalite VŠA nadobudnuté od mesta Košice za účelom výstavby multifunkčného futbalového areálu, vrátane pozemkov zaťažených predkupným právom mesta Košice

p. Raši, primátor mesta - Prejdeme k bodu č. 13/3. Je to ďalší doplnený bod, je to Súhlas s vyhlásením obchodnej verejnej súťaže spoločnosťou MFK Košice a.s. na odpredaj pozemkov v lokalite VŠA, nadobudnuté od mesta Košice za účelom výstavby multifunkčného futbalového areálu, vrátane pozemkov zaťažených predkupným právom mesta Košice. Poprosím pána viceprimátora Jakubova, aby uviedol tento materiál.

p. Jakubov, námestník primátora - Ďakujem pekne. Vážené dámy a páni, dovolil som si predložiť tento materiál na dnešné rokovanie opäť z niekoľkých dôvodov. Po prvé. Ako dobre viete, zhruba rok, ktorý som vo funkcii, sa dostať aktívne zaoberám situáciou v rámci Mestského Futbalového Klubu. A je to jedna z mojich úloh. A musím rovno povedať, že vôbec ma neteší, že táto úloha mi prischla. Asi nikto z vás by nebol rád, ak by to dostal do svojho portfólia. Na základe jednotlivých správ, či už písomných alebo verbálnych, ktoré som za uplynulé obdobie predkladal a na základe ostatných uznesení, ktoré platia pre rozdelenie spoločnosti alebo činnosti spoločnosti MFK na spoločnosť MFK a tzv. KF&MC, v podstate je potrebné pristúpiť k realizácii niekoľkých krokov. Vieme dobre, že spoločnosť MFK je značne predĺžená a pokiaľ chceme realizovať to, čo sme prijali, teda ostatné uznesenia k tomuto problému, potrebujeme dostať spoločnosť MFK do takej polohy, aby mohla na seba prevziať všetky záväzky a pohľadávky a aby futbal mohol cestou prenosu licencie športovej, prejsť na spoločnosť KF&MC. Celá táto transakcia, ktorú som svojho času zdôvodňoval a ktorú teraz predkladám, je realizovaná najmä z toho dôvodu, aby aspoň časť tých pozemkov, ktoré boli svojho času dané do majetku mestom Košice, dané do majetku spoločnosti MFK Košice, aspoň časť týchto pozemkov, aby sa podarilo zachrániť. Tento materiál je spracovaný tak, aby časť pozemkov, ktorá sa nachádza pod súčasným Blšákom a v blízkostí, ľudovo povedané, slúžila na vyrovnanie záväzkov spoločnosti MFK. A druhá časť pozemkov, ktorá sa nachádza vedľa alebo pred Všešportovou halou Cassosport, aby mohla ostať zachovaná pre ďalšie potreby. Či už to bude potreba výstavby futbalového štadiónu alebo iné aktivity mesta Košice. Musím povedať, že na základe predloženého materiálu, spoločnosť MFK Košice alebo druhý akcionár spoločnosť Ličartovce, vzniesli pomerne silné protesty voči tomu uzneseniu, ako je  formulované v tomto materiáli. Ja si však myslím, že mesto Košice si musí zachovať kontrolu nad celým priebehom týchto ďalších postupov. Najmä majetkovo-právnych postupov, pretože sú to záležitosti o ktorých by mali byť informovaní nielen tí poslanci, ktorí sedia v orgánoch MFK, či už je to predstavenstvo alebo dozorná rada, ale myslím si, že mali by tieto postupy odsúhlasiť a byť o tom informovaní všetci poslanci mestského zastupiteľstva. Ja si myslím, že na úvod ako toľko. Predpokladám, že asi k tomuto prebehne nejaká diskusia. Tak potom budem reagovať. Ďakujem.

p. Raši, primátor mesta - Ďakujem pekne. Teda otváram diskusiu k bodu, ktorý je predložený pod označením 13/3. Nech sa páči. Pán poslanec Halenár, nech sa páči.

p. Halenár, poslanec MZ - No, priznám sa, že som tomu neporozumel, čo tu bolo prednesené pánom námestníkom. A hlavne som neporozumel tomu, prečo to, čo sme dávali za podmienok a iste časť pozemkov išlo ako vklad do a.s., a časť pozemkov išlo pod nejakými podmienkami. Prečo tieto sú teraz dávané všetky dokopy, s vysvetlením, že tak jednu časť skrátka použijeme na sanáciu dlhov a možno jednu časť ešte zachránime. Chcelo by to rozdeliť, chcelo by to rozdeliť, čo sme skutočne dali hneď na začiatku do a.s. A čo sme dávali pod podmienkami, keď tomu budeme rozumieť, prečo podmienky, ktoré neboli naplnené, neboli dôvodom, aby tie pozemky prešli naspäť do vlastníctva mesta? Či tam boli nejaké machinácie s tými pozemkami? Tzn. došlo k nejakým prevodom a spätným prevodom a následným prevodom? A prečo, a kto, a s akým účelom to robil? Následne by bolo dobré, aby sme vedeli, aká je trhová hodnota tých pozemkov. Aby sme vedeli tie ceny, ktoré sú navrhované aspoň trochu posúdiť. Ja osobne som veľmi sklamaný tým, ako mesto vie prísť o svoj majetok. Napriek sľubu poslancov o chránení a zveľaďovaní obecného majetku. Je to veľmi smutné konštatovanie. Aj pre všetkých, čo sa máme do budúcnosti starať akokoľvek o to, aby obecný majetok prekvital, a nie aby skončil ako úhrada dlhov privátnej firmy. A chcelo by to tiež povedať, aký vlastne má z toho prospech, aký úžitok má mesto z toho, že je v nejakej a.s. s 50 percentnou účasťou. Čo to všetko prinieslo mestu? Lebo priniesť pred zastupiteľstvo iba výčet čo je treba predať a ako, myslím, že je to nedostatočné. A je to krytie skutočného stavu. Osobne si myslím, že predložiť návrh na doplnenie rokovania mestského zastupiteľstva bod, ktorý má súvis s mestským majetkom, je porušenie rokovacieho poriadku. A ja uvidím, vzhľadom na to, čo sa tu bude diať, že či to bude mať nejaký význam, podať na prokuratúru. Či prokurátor má vôbec takú silu, aby povedal, že to, čo vzišlo z postupu, ktorý nie je v súlade s rokovacím poriadkom, či má nejakú právnu silu.

p. Petrvalský, poslanec MZ - Ďakujem pekne, pán primátor. Veľa vecí mi zobral z úst pán poslanec Halenár. Áno, je pravda, že máme napísané v rokovacom poriadku, že majetkové veci sa nemôžu priamo predkladať do zastupiteľstva. Musia prejsť komisiami a kadečím. Takže tu by sa museli v prvom rade privrieť oči. V druhom rade, prešiel som celý materiál a s pánom námestníkom sme samozrejme o tomto materiáli rozprávali. Čo urobíme s uznesením, ktoré jasne hovorí, že pokiaľ sa do dvoch rokov nezačne s výstavbou, tak pozemky sa jednoznačne vrátia do mesta, a to za korunu. Máme prijaté takéto uznesenie, a schválené. Keď mi teraz budeme robiť niečo iné,  jednoznačne porušíme naše vlastné uznesenie. Takže moja otázka je, ako naložíme s týmto uznesením preto, lebo existuje a skutočne má právnu silu. Z druhej strany chápem, že aspoň v tejto danej situácií, aspoň niečo treba zachrániť z tých pozemkov, keď už asi vyzerá to tak, že všetko sa nám nepodarí. A máme partnera. Fifty- fifty, hej? Tak bolo by dobré, keď aj ten partner proste položil 50 percent straty, teda vykryl 50 percent straty. Veľmi ma mrzí to, že skutočne len mesto rozmýšľa takým spôsobom, ako niečo zachrániť. Zo strany partnera takéto snahy proste ani len z diaľky nie je vidieť. Takže toto sú moje také postrehy k tomuto materiálu. Aj keď, ešte raz opakujem,  má opodstatnenie tento materiál, lebo skutočne, aspoň niečo musíme zachrániť z tých pozemkov. Lebo môžeme prísť o všetky. Ďakujem.

p. Raši, primátor mesta - Ďakujem pekne. Kým dám slovo pánovi námestníkovi, poviem iba pár vecí, pár reakcií. Naozaj, na dohodu treba dvoch. A táto situácia nikoho neteší. Lebo chytáme, neviem, holuba na streche alebo zajaca za chvost alebo, neviem aké prirovnania. Pretože tou situáciou, ktorej sa chceme vyhnúť, je prípadný konkurz akciovky, keď môžeme stratiť všetko. Čiže, my nehľadáme riešenie, my si nevyberáme z troch dobrých riešení. My hľadáme riešenie, ktoré bude mať čo najmenšie dôsledky voči mestu. Ako povedal pán námestník, druhá strana s tým nie je úplne stotožnená, pretože kladieme tú podmienky mestského zastupiteľstva a kontrolu mestského zastupiteľstva aj po prípadnom ocenení pozemku, pokiaľ by sa niekto našiel, ktorý by naozaj sumu, ktorá je adekvátna k týmto pozemkom, tu časť kúpil na to, aby ostala druhá časť na eventuálnu výstavbu štadióna. To, čo ste spomínali, pán poslanec Petrvalský, tak, ako hovoríte, v tom uznesení bolo kedysi, že do dvoch rokov sa má začať výstavba štadióna. To bolo prvé, čo som si čítal. Bohužiaľ, zároveň v tom uznesení bolo, že mesto zmení územný plán a tak sa vraj neučinilo. Čiže tam, keby sme to držali v rukách, ako hovoríte vy, tak tu nemusíme sedieť. A na základe nesplnenia zmluvy, ktorá bola podpísaná neviem v roku 2005 alebo 2004, nepamätám si, nebol som tu, tak by sme už v tejto spoločnosti vystúpili bez straty čohokoľvek. Čiže pán námestník veľmi ťažko hľadá riešenie. Myslím si, že tu asi situácia vin - vin nebude,  ale snažíme sa nájsť riešenie, ktoré nechá mestskému zastupiteľstvu kompetenciu do poslednej chvíle byť tým, ktoré veci odsúhlasí alebo neodsúhlasí. A zároveň zachrániť čo sa dá. Čiže naozaj, pokiaľ aj bude mať niekto lepší návrh alebo zmenu uznesenia alebo niečo, to budeme veľmi radi. Len musíme nájsť uznesenie, ktoré budeme vedieť aj v budúcnosti postupne realizovať. Ďakujem pekne. Faktickú poznámku má pán poslanec Halenár.

p. Halenár, poslanec MZ – Faktická poznámka. Pán poslanec Petrvalský, pokiaľ si dobre pamätám, bola tam podmienka výstavby štadióna do októbra 2008. A to išlo, to išlo s tým, ak je tam ešte. Takže, keď si kladiete otázku, že prečo sa nevrátili tie pozemky po nesplnení výstavby štadióna naspäť, volebné obdobie bolo do decembra 2010. V decembri 2010, tzn. o 2 roky neskôr boli voľby. Boli 2 roky na to, aby ste hovorili alebo kládli tieto otázky koalícii SDKÚ- KDH - SMK. A k tomu, že nejaká ďalšia podmienka nebola splnená, preto, aby sa tie pozemky pod neuskutočnenú výstavbu štadióna vrátili naspäť do majetku mesta Košice, ja si myslím, že toto je niečo, čo nemôže obstať pri žiadnom súde. Pretože ak niekto neobdržal od kohokoľvek podmienkou, aby mohol splniť to, čo sľúbil, tak skrátka musí vrátiť pozemky naspäť obci. Ak mu obec nedala zmenu územného plánu, musel vrátiť podmienky, teda pozemky obci. Ja by som bol skôr za to, aby sme, neviem ako tlačí čas, ale ak tlačí čas a toto ste pred nás predložili dnes ráno, tak si myslím, že je to najprv v rozpore s rokovacím poriadkom, v rozpore s dobrými mravmi. Ako sa má ten, čo sľuboval, napríklad poslanec Jakubov, ako sa má starať a zveľaďovať obecný majetok, je to v rozpore so sľubom poslanca. To je moje osobné videnie celej záležitosti.

p. Gál, poslanec MZ - Ďakujem. Chcel by som sa len spýtať, s mojimi predrečníkmi dá sa celkom súhlasiť, takže na to sa nebudem pýtať, len keď chceme vyhlásiť verejnú obchodnú súťaž, či máte nejaké indície, informácie ohľadom záujemcov potencionálnych? Alebo zatiaľ nič? A keď sa nepodarí naplniť, prípadne ak budú záujemcovia, ale tie naše vízie ohľadom k predajnej ceny pozemkov, čo vtedy s týmito pozemkami. A teda, ak sa vôbec nepodarí ich predať, ako prípadne sú plány, aké sú plány B, dajme tomu? Ako ďalej postupovať ohľadom vyrovnania straty? A ohľadom vyrovnania straty našich záväzkov v rámci pôsobenia v akciovej spoločnosti MFK Košice, ak sa nepodarí vyrovnať straty nielen touto verejnou obchodnou súťažou alebo iným predajom, inou formou z rozpočtu mesta? Ja neviem, ako, teraz sa má rozčleniť spoločnosť na 2, dá sa povedať protichodné, káder z MFK má ísť do KM &FC a naopak? Ako je toto licenčne už rozpracované? Či nemáte nejaké informácie, čo s hráčmi, profesionálnymi hráčmi, mládežníkmi? Ako sa bude postupovať od 1. júna, kedy mesto končí v rámci akciovej spoločnosti, podľa nášho uznesenia? Ďakujem.

p. Filipko, poslanec MZ - Ďakujem. Dovoľte iba jednu otázku, keďže sme to neriešili na majetkovej komisii, určite by som sa spýtal, na strane 4 dôvodovej správy sa hovorí v predposlednom odstavci, že celková hodnota pozemkov bez stavieb, keď sme ich vkladali, v priemere bola 49,17 eur na m štvorcový. Bolo to v roku 2005. Dnes predpokladáme hodnotu pozemkov danej výmery na hodnotu 2,6 milióna eur. Viem, že to nie je ani znalecký posudok, je to asi odhad, iba ma prekvapilo, že v priemere 47,33 eur na štvorcový meter. Zdá sa mi to disproporcia za 8 rokov cena klesla podľa nášho odhadu 2 eurá. Možno sa mýlim, ja nie som expert na reality, ale zrejme tá cena by mala byť práve vyššia. Ďakujem.

p. Gamcová, poslankyňa MZ - Ďakujem za slovo. Vážený pán primátor, ja by som sa v podstate len chcela spýtať pána námestníka Jakubova, prečo nás to tak tlačí, že sme tento materiál dostali dnes ráno? Ja som tu dlhšie, možno, jak väčšina poslancov a tiež to sledujem. A mala som vždy veľmi rozporuplné pocity pri schvaľovaní čohokoľvek, čo sa týkalo MFK. A viem určite, že to pre vás nie je jednoduchá záležitosť. Aj ste to na začiatku povedali. Ja ale fakt neviem, ako by som sa zodpovedne mala rozhodnúť pri hlasovaní. Lebo dosť ma trápi to, že kúpna cena má byť použitá na úhradu záväzkov MFK. Hoci sme päťdesiatpercentní akcionári, ale nechápem, prečo by sme mali kryť všetky záväzky spôsobené MFK? A preto vlastne len chcem odpoveď na moju otázku, či nie je možné prerušiť tento bod a vrátiť sa po konzultáciách s komisiami s odborníkmi, či nás to naozaj tak veľmi tlačí? Keď áno, keď teda mi zodpoviete na túto otázku, tak potom sa aj ja rozhodnem. Ďakujem.

p. Raši, primátor mesta - Ďakujem pekne. Pán námestník, nech sa páči, asi začať prečo bol materiál doplnený a kvôli čomu je časová tieseň.

p. Jakubov, námestník primátora - Kým sme predložili tento materiál, museli prebehnúť rokovania všetkých orgánov spoločnosti a museli byť vyčíslené tie pozemky, ktoré sú v podstate disponibilné. Tak ako sme prijali uznesenia, prijali sme k riešeniu situácie v MFK uznesenie, že po ukončení ligového ročníka, v priebehu leta by licencia futbalová mala prejsť zo spoločnosti MFK Košice na spoločnosť KF&MC. Je potrebné povedať, že to číslo, ktoré tu vidíte a ktoré ja som opakovane, ako som hovoril na začiatku vo svojich správach v podstate predkladal, zadlženosť MFK je taká, aká je. Tie otázky, ktoré tu dnes odzneli, možno by nemali odznieť ani celkom na to vedenie, ktoré tu sedí. Pretože tak pán primátor, ako my dvaja námestníci, sme tu prvé volebné obdobie. A to, že spoločnosť MFK začala svoju činnosť v roku 2005, a že za jedného a druhého primátora tam postupne boli dané do majetku pozemky za jednu korunu alebo jedno euro, ťažko sa mi k tomu vyjadruje. Mnohí máme na to rôzny názor, ale mnohí, ako tu sedíte, ste pravdepodobne niekedy hlasovali „za“ to, že orgány MFK sú konštituované tak, ako sú a že tieto pozemky sú dnes majetkom MFK platí. Sami ste medzi sebou otvorili otázku, prečo, ak nesplnil MFK svoju povinnosť do októbra 2008 (tuším) začať s výstavbou štadióna, ak som si to dobre poznačil, prečo neboli pozemky vrátené? Bola tam určitá blokácia. Tak, ako spomínal pán primátor, že mesto Košice tak isto má svoj diel záväzku a má zmeniť územný plán. Pokiaľ viem, k tomuto nedošlo. Samozrejme ak spoločnosť MFK má vrátiť pozemky, opäť by museli súhlasiť obaja akcionári, tak mesto Košice so svojimi päťdesiatimi percentami, ako spoločnosť Steel Trans Ličartovce. Ak požiadame o vrátenie týchto pozemkov, predpokladám, že druhá strana sa brániť bude. Čo je logické. Ja nevylučujem ani to, že to, ako spomínal pán kolega Halenár, v konečnom dôsledku skončí na súde. Ja, bez ohľadu na to, teda takto, tento predkladaný materiál som si dovolil predložiť preto, pretože momentálne pozemky sú majetkom spoločnosti MFK. MFK nemá blok nakladať s týmito pozemkami. Dokonca v stanovisku k tomuto materiálu, ktorý som dostal od spoločnosti MFK, jednoznačne druhá strana združenie FC Steel Trans Ličartovce, pýta sa prečo žiadame súhlas vyhlásenie obchodnej verejnej súťaže. Na to predsa podľa platnej legislatívy slúžia orgány spoločnosti. Prečo hovoríme o cene za minimálne podľa znaleckého posudku, to je na otázku, aká je v súčasnosti trhová hodnota týchto pozemkov. Neviem. Preto žiadame, aby bol spracovaný znalecký posudok. Podľa spoločnosti Steel Trans je nadbytočné žiadať podľa znaleckého posudku. Je potrebné určiť fixnú cenu. Prečo nesúhlasia s podmienkou, prečo majú byť uhradené záväzky len do 31. marca a nie až do rozdelenia spoločnosti. A ďalšie takéto otázky. Ja kým budem sedieť v orgánoch tejto spoločnosti, kým mestské zastupiteľstvo ma nepoverí niečím, ja to nepodpíšem. Ja nepotrebujem byť vláčený po sudoch. Skôr preto, že nie ja som kedysi hlasoval za to, že boli odovzdané tieto pozemky. Či už v roku 2005 alebo následne tuším v roku 2008. Ja sa veľmi rád vymením s hocikým z vás na tejto stoličke, myslím na stoličke v MFK riešiť tieto problémy, aby som išiel k ďalším otázkam. Ako vie prísť mesto Košice o majetok? Pán kolega Halenár, ja som ten majetok tam nedal. Áno, beriem aký prospech má z toho mesto? No, môže nastať situácia, že nepôjdeme do tejto verejnej obchodnej súťaže a súčasní veritelia, ktorí požadujú vrátenie svojich finančných prostriedkov, pretože spoločnosť je predlžená viac ako 2000000 eur, zajtra požiadajú o vyhlásenie konkurzu. Už boli takéto pokusy zo strany malých veriteľov. A viem, že boli, nejako  buď stiahli tieto podania alebo vyrovnaní. To konkurzné konanie tam hrozí každý deň. Tzn., ak bude vyhlásený konkurz, nič sa nám nebude vracať. Krajský súd urči správcu konkurznej podstaty a podľa môjho názoru, nedostaneme ani vindru, pretože správca konkurznej podstaty bude mať jediný záujem, uspokojiť veriteľov. Možno sa mýlim. Ale ak ma presvedčíte, beriem. 
Ďalej, pán kolega Petrvalský, majetkové veci prejsť s orgánmi zastupiteľstva. V súčasnosti mesto Košice nedisponuje týmito pozemkami. Čiže nie je to majetková vec mesta. Je to majetková vec spoločnosti MFK. Čiže aj pán kolega Filipko, preto to nemalo čo robiť na majetkovej komisii, lebo tieto spoločnosti dnes sú zapísané na spoločnosti MFK. A nie v meste Košice. Bohužiaľ, takáto je právna skutočnosť. 
Pán kolega Gál, ktorý sa pýtal ako ďalej, či budú záujemcovia, či nie. Pán kolega, ste tak členom predstavenstva ako ja. Sme tam traja. Vy ste jeden z troch. Takže, či budú záujemcovia ja neviem. Je možné, že sa neprihlási nikto. A že to aj tak dopadne formou konkurzu alebo riadenej likvidácie. Alebo neviem akou formou, ako sa bude postupovať. No ak by bola vyhlásená verejná obchodná súťaž kvôli tomu, ja som k tomuto materiálu dával blokačné uznesenie, kde sa hovorí, že táto cena by mala byť vo výške minimálne súdnoznaleckého odhadu. A na konci uznesenia žiadam, aby to schválilo mestské zastupiteľstvo. Ak táto súťaž nebude takto vypísaná, neviem či vy, ja to nepodpíšem. Ja znovu hovorím, nepotrebujem kvôli MFK byť popoťahovaný po súdoch. Ako sa bude postupovať od .. chceli ste asi povedať od 1. júna, od ukončenia sezóny? No, pokiaľ viem, tak v súčasnosti bolo rokované so všetkými veriteľmi, aby počkali so svojimi pohľadávkami a vyhlasovaním konkurzných konaní aspoň do doby ukončenia ligového ročníka. Teda do júna, aby mohli byť uspokojení. V prípade, že táto súťaž bude úspešná. Ak nebude , bude konkurz. 
Pani kolegyňa Gamcová, áno, tlačí nás čas preto, lebo ten jún sa blíži. A možno máte pravdu, že sme mali viac tlačiť na orgány MFK, aby nám dali skôr svoje stanoviská. A  všetko beriem, ale táto situácia je atypická. A ja sa ju snažím riešiť najlepšie, ako viem. Bohužiaľ, myslím si, že vždy je lepšie uchovať aspoň časť majetku, ktorý tam kedysi bol daný za korunu/za euro, ako prísť o celý majetok. A to som tvrdil na začiatku, keď som prvýkrát predkladal správu o MFK. Asi toľko.

p. Halenár, poslanec MZ – Faktická poznámka. Pán námestník Jakubov, ešte stále nerozumiem tomu, ako je možné prísť o pozemky? Teda, že už ich nevlastní mesto, ale vlastní ich MFK? Keď bola podmienka vrátenia? Ja neviem, ako sa robí vklad do katastra. Podľa mňa, tam musí byť nejaká kúpno-predajná zmluva, alebo darovacia, alebo ja neviem aký právny úkon. Musí byť podklad pre kataster. A teraz ja nerozumiem tomu, že či naše uznesenie,  kde bola blokovacia podmienka, slúžila k tomu, aby tie pozemky prešli do majetku MFK bez akéhokoľvek blokovania. Nerozumiem. Môžete nám toto prosím vysvetliť?

p. Raši, primátor mesta - Ďakujem pekne, pani poslankyňa Jenčová.

p. Jenčová, poslankyňa MZ - Ďakujem za slovo pán primátor. Klasicky ja veľa pamätám. A už vtedy, keď sa schvaľoval prevod týchto pozemkov, tak som vlastne bola vizionár, pretože mala som dosť výhrad k týmto prevodom. Pretože som predpokladala, že niečo sa deje, nie košér. A ako to býva dobrým zvykom, keďže vtedy koalícia bola zložená tak, ako bola zložená, a išlo to jednofarebne, tak sa to udialo tak, ako sa to udialo. Len bohužiaľ zmenili sa farby a táto farba vlastne odhalila v čom bola vadná tá predošlá farba. Ja by som vás chcela poprosiť celé vedenie a asi najmä pána Jakubova, pána námestníka, že bez ohľadu na to, že toto riešenie podporujem a budem zaňho hlasovať, lebo určite je najlepšie možné, aké v tejto situácii sa dalo vymyslieť a dať dokopy. Ale,  nazvime veci pravým menom a ja by som na budúcom zastupiteľstve prosila dať informáciu podrobnú, kto, čo, kedy, ako pochybil. Bez ohľadu na to, či už môže byť za to právne alebo trestnoprávne stíhaný, či mal kompetenciu či nie. Minimálne to bude v morálnej rovine, aby sme sa tu nenaťahovali resp. nebolo toto vedenie obviňované z toho, že koná nejaké kroky proti Košičanom. Skutočne, vráťme sa do histórie. Vráťme sa k týmto zmluvám, vráťme sa k diskusiám, vráťme sa k hlasovaniu a konkrétne pomenujme každú jednu zainteresovanú osobu. Aby sa Košičania dozvedeli prečo, načo, začo a prečo sa momentálne prijalo takéto riešenie. Je to trošku citlivá otázka, ale treba to ľuďom povedať. Ja by som mohla rozprávať veľa, niektoré veci aj viem povedať. Aspoň uvidíme, že či sa zhodneme s mojou pamäťou a s dokladmi. Ďakujem za slovo.

p. Gaj, poslanec MZ - Faktická poznámka. Ďakujem pekne. Ja zase pamätám veľmi málo, lebo som tu nový, nie som farebný. Futbalu nerozumiem, viac rozumiem hokeju. Ale  len by som sa chcel spýtať, či právne oddelenie mesta magistrátu alebo vy, pán námestník, už máte aspoň trošku jasno, ktorá osoba alebo organizovaná skupinka je zodpovedná? Ďakujem.

p. Raši, primátor mesta - Ďakujem pekne. Zmena poslednej hlásky, pán poslanec Gál.

p. Gál, poslanec MZ - Ďakujem. Ja nechcem veľmi polemizovať s pani starostkou, či to bol dobrý krok, múdry alebo nesprávny, ohľadom tých pozemkov, ale chcem vám povedať, že za tých pár rokov čo MFK je v spoločnosti Košice mesto 50 percentný vlastník súkromný, vychoval poviem stovky detí, žiakov, dorastencov. Mnohí z nich nielenže hrajú profesionálny futbal v Košiciach, v zahraničí alebo po okolitých obciach. Takže treba vidieť aj tú pozitívnu stránku, že, čo sa podarilo pre minimálne košické deti alebo z nejakého užšieho okolia, zachovať a umožniť im športovať. Aj keď, samozrejme, okrem MFK tu pôsobí celý rad ďalších, oveľa menších klubov, ktoré rovnako poctivo vykonávajú si svoju prácu s mládežou. Ale treba vidieť tú správnu a pozitívnou stránku vôbec vzniku takejto spoločnosti, lebo je dosť možné, že v tých ťažkých rokoch 2004-5, kedy klub vznikal, možnože ani futbal by tu nebol na tej úrovni ako teraz. A nehovoriac o tej mládeži, neviem. Takže, asi toľko.

p. Čekanová, poslankyňa MZ - Faktická poznámka. Ďakujem pekne za slovo. Ja som len chcela teda reagovať na svojho predrečníka, že áno, vznikli. Tu je to pozitívum, ale to negatívum prevyšuje to pozitívum. To si povedzme rovno. Ďakujem.

p. Raši, primátor mesta - Ďakujem pekne, že ste to povedali rovno. Pán poslanec Halenár, po ňom pán poslanec Sidor.

p. Halenár, poslanec MZ - Ja už asi poslednú otázku mám. Dobre, keď som vás dobre pochopil, pán námestník Jakubov, hovoríte o tom, že MFK má dlhy vo výške 2000000 eur a hrozí mu bankrot. Tzn. že veritelia rozoberú firmu. Okej, tak sa skúsme pozrieť na aktíva tej firmy. Veritelia alebo správca konkurznej podstaty bude zrejme narábať s aktívami. Ak tu pozriem, opäť na stranu 4, už som sa k nej dopracoval, po upozornení kolegu poslanca, na strane 4 je napísané, že celková hodnota pozemkov bez stavieb spolu s výmerou v čase, keď mesto Košice vkladalo pozemky do MFK, bola cca 4,3 milióna eur. Áno. Okej, tak prosím, len mi vysvetlite teraz, že keď to bolo v čase v tom roku 2005, keď to dobre čítam alebo možno aj v roku 2008, tak sme postúpili ďalej, predpokladám, že hodnota trhová tých pozemkov bude ďaleko vyššia. Ako je možné, že dnes sa trasieme pred dvomi miliónmi? Ako je možné, že nenecháme tú firmu ísť do riadeného bankrotu a nevyťaháme z nej všetko to, čo sa vyťahať dá? Prečo hovoríme o tom, že prídeme o všetky pozemky? Ako mám rozumieť tomu, že 4,3 milióna je menej než 2 000 000?

p. Sidor, poslanec MZ - Ďakujem za slovo. Ja by som skúsil tak veľmi v krátkosti a dúfam, že to ako aj mnohým kolegom a kolegyniam, ktoré zadávali otázky, že prečo je takýto vývoj, z pozície predsedu dozornej rady krátko čo tam sedím s pánom Jakubovom, ako za mesto v dozornej rade, by som len povedal dva momenty, ktoré sú. V prípade, že sa nenájdu financie, ktoré budú do 30.6., tzn. do konca sezóny voľné, a z týchto financií sa nezaplatia všetky záväzky, ktoré sú smerom spojené s futbalom, tzn. to je od kosenia trávnika počnúc, končiac hráčmi, je problém. Lebo následne, pokým chceme, aby licencia prešla na nový čistý subjekt tzn. KF &MC, musím vydokladovať na futbalovom zväze, že tieto záväzky máme splnené. Treba nám financie. Nebudem teraz hovoriť, že či tam treba 200, 300, 500000 eur. To v danej chvíli ešte nám ukáže účtovná uzávierka za rok 2012. Ale v každom prípade, máme tu nejaký termín, ktorý keď nebude dodržaný, bez ohľadu na to, dnes zmieňovať sa o konkurze a záležitostiach, ktoré majú súvis s pozemkami sa nebudem, ja sa budem skôr vyjadrovať za tú technickú stránku.  Jednoducho futbal 1.7. tým pádom končí. A následne potom už prejde asi zrejme len proces konkurzu. A keď príde proces konkurzu, tak je to koniec košického futbalu. Zrejme v tejto podobe, v akej teraz je. Takže ešte raz zhrnutie. Našou úlohou viac-menej zastupiteľstva alebo všetkých tých, ktorým na futbale záleží, je ozaj pochopiť, že pokiaľ sa tu nenájde investor, ktorý kúpi tieto pozemky a dnes teraz neriešim, či to bude za 50 alebo 150 eur, pokiaľ neprídu peniaze, pokiaľ sa nedohodneme s druhou stranou, ako MFK a mesto, jednoducho 1.7., nechcem byť zlý vizionár, ale máme tu koniec košického futbalu. Ďakujem.

p. Halenár, poslanec MZ - Faktická poznámka. Pre pána poslanca Sidora. V čom má zmysel, aby mesto sa bilo pre nejaké pokračovanie licencie pre futbalový klub? Nerozumiem tomu ani trochu. Môžete prosím povedať k tomu? Prečo? Čo z toho budeme mať ako mesto, že nejaký následnícky subjekt bude mať licenciu? Nechápem.

p. Sidor, poslanec MZ - Ja len by som veľmi krátko asi zareagoval. Ja len asi preto by som pánovi poslancovi Halenárovi povedal, že má to zmysel. Lebo keďv číslach, ktoré by som presne na budúce zastupiteľstvo upresnil, je tam od 300 do 400 detí . Tých 300 - 400 detí má ďalší potenciál rastu. A v prípade, že tento klub by zanikol, tak akoby zanikol, tak dosť ťažko si viem predstaviť z noci do rána niekoho nástupníckeho, kto by túto masu detí prevzal. Ďakujem.

p. Raši, primátor mesta - Ďakujem pekne, pán námestník Jakubov, prosím, aby ste zareagovali na vznesené otázky.

p. Jakubov, námestník primátora - Áno, ďakujem pekne. Čo sa týka blokácie pozemkov, pán kolega Halenár, samozrejme na časti pozemkov táto blokácia bola, že ak do doby určitej nebude zahájená výstavba štadiónu, tak je povinný subjekt MFK tieto pozemky vrátiť mestu. Súčasne tam bola uplatnená požiadavka na meste Košice, ja už som to dnes 2x hovoril, aby mesto Košice zmenilo v danom čase územný plán. Keďže mesto nesplnilo svoju časť záväzku, tak isto MFK nepovažovala za potrebné splniť svoju časť záväzku. Vy sám ste už tu povedali, že pokiaľ to bolo do konca roku 2008, prečo do roku 2010 sa nežiadali vrátenia týchto pozemkov. Zrejme preto, pretože ani mesto neučinilo zadosť svojim povinnostiam. A v podstate nesplnilo to, čo sľúbilo. Čo sa týka, samozrejme vo výpisoch z katastra nehnuteľnosti tie blokácie uvedené sú. Čo sa týka hodnoty pozemkov, či je hodnota 4,3 alebo 5 alebo koľko, ja nie som právnik a neviem, ako v prípade požiadavky o vrátenie finančných prostriedkov veriteľov bude reagovať príslušný legislatívny aparát. Sú stále 2 možnosti. Pokiaľ spoločnosť je likvidná a má k dispozícii finančné prostriedky alebo nehnuteľnosti, nemusí to byť forma konkurzu, ale môže to byť likvidácia spoločnosti. Lenže hodnota pozemkov, fiktívna  hodnota pozemkov, to je tak, pozemok má takú hodnotu, koľko za neho človek dá, respektíve nejaký subjekt. A či sa nájde niekto, kto odkúpi alebo založí alebo neviem, uplatní si nejaké ďalšie právo na tieto pozemky, to ja neviem dnes posúdiť. Ja predpokladám, že veritelia, ktorých je tam veľa, budú chcieť dostať. Veritelia  svoje finančné prostriedky čo najskôr a neviem, ako zareagujú súdy. Pretože pôjde to na súdy. Čo sa týka prechodu licencie spoločnosti, vážení, ja som prvú správu o MFK predkladal, ak sa nemýlim, minulý rok v júni. Myslím, že v júni. Odvtedy som poukazoval na tieto problémy, na tieto skutočnosti aj čas poslaneckého zboru alebo obyvateľov mesta sa klonila k tomu, že je potrebné nejako zachovať futbal, je potrebné hľadať nejaké schodné riešenie, aby sa podarili vyriešiť problémy, a aby aj táto činnosť v meste ostala. Činnosť futbalu to nie je len futbal mužstva, ktoré pôsobí v lige, ale je to aj výchova mládeže na školách. A gro tejto dotácie, ktoré tam dáva mesto, tak ako pán Sidor hovoril, je práve na športovú výchovu mládeže. Ale ja znovu môžem povedať, ja som kedysi tieto prostriedky tam nedal. A mesto sa rozhodlo na základe  predloženého návrhu, ktorý onoho času 2x bol predložený. Čo sa týka pripomienok pani Jenčovej, nie je problém pripraviť jeden sumárny materiál, kto, kde, ako, prečo? Absolútne si myslím, že nie je problém. Bude to „büchla“,  teda ak, bude zaujímavá z toho dôvodu, aby bola vidieť, v ktorých časových reláciách, periódach k čomu vlastne došlo. A o čom sa vlastne zmysluplne bavíme. Ja som to zhruba celé prešiel, ale ak má takúto požiadavku poslanecký zbor, nevidím v tom problém ďakujem.

p. Raši, primátor mesta - Ďakujem pekne s faktickou poznámkou pán poslanec Halenár, nech sa páči.

p. Halenár, poslanec MZ - Faktická poznámka. Už len 2 veci. Prvá, keď si dobre pamätám, miestna tlač odhadovala hodnotu pozemkov, ktoré mesto dávalo do MFK v roku 2005 minimálne na 100000 korún. Tzn., že môžeme počítať s touto sumou, minimálne s touto sumou. Takže nechápem vôbec, že prečo hovoríte, že je treba okamžite tie 2000000 sanovať predajom pozemkov. A druhá moja otázka je, stále nechápem, keď je blokácia na katastri, ako je možné, aby pozemok prešiel do majetku nejakej privátnej firmy? Nerozumiem tomu. Vysvetlite to nejako.

p. Raši, primátor mesta - Ďakujem pekne, uzatváram rozpravu k tomuto bodu. Prosil by som zamestnancov právneho oddelenia, aby potom pánovi poslancovi Halenárovi vysvetlili všetky právne súvislosti. A toto dajte pani doktorka Medvecová alebo niekto z kompetentných, povedzte, ako je to s katastrom a ako je to s majetkami MFK.

p. Medvecová, zástupkyňa riaditeľa MMK - Dobrý deň. Tak pokiaľ máme na mysli predkupné právo, ktoré je zriadené na týchto pozemkoch, znamená to, že pokiaľ MFK ide predať tieto pozemky, musí ich ponúknuť najprv mestu Košice. S tým, že bolo na predchádzajúcom zastupiteľstve, teda prijaté uznesenie, že majú sa predložiť pozemky, ktoré budú navrhnuté na predaj. Je takto spracované aj uznesenie, že po vyhlásení obchodnej verejnej súťaže, až po jej ukončení, teda mesto sa vzdá po jej regulárnom  uskutočnení, sa mesto vzdá svojho predkupného práva. Toto právo je zapísané v katastri nehnuteľností ako vecné právo.

p. Raši, primátor mesta - Ďakujem pekne. Čiže, ja by som k tomu urobil záverečné slovo. Pretože každý z vás bude hlasovať za seba. Čiže, situáciu MFK, ako vzniklo, si všetci pamätáte. A tí, ktorí si to nepamätáte, tak určite viete, ako to prebiehalo. Bolo to s dobrým úmyslom. O tom nikto nepochybuje. Faktom ale je, že sme v situácii v akej sa nachádzame. A vy musíte rozhodnúť a ja to potom podpíšem alebo nie. Celý časový stres, ktorý je s tým, že materiál je predkladaný takto, je len kvôli tomu, aby sme sa vyhli konkurzu. Ako viete, akákoľvek a.s., pokiaľ má záporný hospodársky výsledok, má ísť do konkurzu. Buď vyhlásením sama na seba konkurz, alebo vyhlásením veriteľov. Konkurz, ktorý riadi správca konkurznej podstaty, ktorý je určený súdom, je proces do ktorého mesto nevie zasiahnuť. A hlavne tam sa predáva všetko, tzn., že predávajú sa pozemky, rad radom, a tam sa už nedá rozčleniť, že toto sa predá a toto sa nedá, a toto sa nechá na výstavbu eventuálneho nového štadióna. A hlavne mesto tam už nemá možnosť sa s nikým a s ničím dohodnúť. Pán námestník predložil tento návrh preto, aby kým veritelia sú ochotní čakať s vyhlásením konkurzu, aby sme našli riešenie, ktorým sa konkurzu vyhneme. Pre nič iné. A keď to schválime, pôjdeme touto cestou. A keď to neschválime, tak na základe vášho rozhodnutia to pôjde konkurzom a výsledok bude, nikto netuší aký. Tento materiál je iba preto daný, aby sa ešte zatiahla posledná záchranná brzda, aby sa zachránilo čo najviac pozemkov. V tejto situácii, ktorá nikoho neteší, pre nič iné, pre žiadne názory, tipy, obchodovanie s pozemkami, pre nič iné. A práve preto, aby sa nezadlžovala spoločnosť MFK, a.s., na ktorej pozemky sú. Práve preto je návrh, aby sa profesionálny futbal preniesol na inú spoločnosť, pretože zadlženie spoločnosti a jej dnešná situácia vznikla kvôli tomu, že pri vykonávaní futbalu, ako činnosti tejto spoločnosti, vznikali dlhy, pretože disponibilné prostriedky mesta a aj druhého partnera z akciovej spoločnosti boli menšie ako reálne potreby. A pokiaľ by futbal ostal na MFK aj naďalej, tak sa táto spoločnosť bude zadlžovať naďalej. A keď neschválime toto uznesenie, tak sa bude spoločnosť naďalej zadlžovať. A skôr či neskôr príde konkurz, čiže s kľudným svedomím sa rozhodnite ako chcete a podľa vášho rozhodnutia budeme pokračovať ďalej. Tu naozaj hráme iba o to, aby sme sa vyhli konkurzu. Čo neznamená, že aj po schválení uznesenia sa teoreticky veritelia nerozhodnú a MFK do konkurzu nedajú. Ale aspoň budeme vedieť, že sme urobili všetko preto, aby sme sa konkurzu vyhli. Takže toto je o čistom ráciu. Poprosím návrhovú komisiu o prednesenie návrhu uznesenia.

p. Andrejčák poslanec MZ a člen návrhovej komisie – „Mestské zastupiteľstva v Košiciach podľa príslušných ustanovení Štatútu mesta Košice súhlasí po a) s odpredajom pozemkov podľa predloženého návrhu, po b) s odpredajom pozemkov parcelné čísla podľa predloženého návrhu a to za súčasného splnenia nasledovných podmienok: kúpna cena bude použitá na úhradu záväzkov MFK Košice splatných k termínu 31. 3. 2013 resp. na prevádzkové náklady MFK Košice alebo súvisiace priamo s prípravou výstavby nového futbalového štadióna v súlade s finančnou štátnou dotáciou. Kúpna cena za odpredaj bude zaplatená na osobitný na to vytvorený účet MFK Košice, nakladanie s finančnými prostriedkami na tomto účte bude schvaľované valným zhromaždením MFK Košice, všetky úkony súvisiace s prevodom nehnuteľnosti podpíše ako člen štatutárneho orgánu MFK Košice aj zástupca mesta Košice a víťaz obchodnej verejnej súťaže musí byť schválený valným zhromaždením MFK Košice a mestským zastupiteľstvom.“
 
Hlasovanie č. 32 -	za: 36, proti: 1, zdržali sa: 8

p. Raši, primátor mesta - Konštatujem, že uznesenie bolo schválené.
- - -

Bod č. 14 
Odkúpenie 1/8 podielov od menšinových spoluvlastníkov nehnuteľností nachádzajúcich sa na ulici Hlavná 70, Košice – Ing. Petra Vilányiho a Ing. Rastislava Staroňa

p. Raši, primátor mesta - Pod bodom číslo 14 je predložený materiál Odkúpenie 1/8 podielov od menšinových spoluvlastníkov nehnuteľností nachádzajúcich sa na ulici Hlavná 70, Košice a to 1/8 pre inžiniera Petra Vilányiho a 1/8 pre inžiniera Rastislava Staroňa. Pán námestník, prosím, odôvodnite materiál.

p. Jakubov, námestník primátora - Ďakujem pekne za slovo. V priebehu ostatných minimálne dvoch rokoch prebehli veľmi ťažké rokovania so spolumajiteľmi objektu na Hlavnej 70, Košice, s právnymi zástupcami pána inžiniera Vilányiho a pána inžiniera Staroňa. Vzhľadom na to, že obaja páni si cestou svojich právnych zástupcov uplatňovali nárok na skutočný podiel hodnoty tohto majetku a navyše na mieru ušlého zisku, v priebehu rokovaní sa podarilo dohodnúť, aby obaja páni boli vyrovnaní za cenu 300000 eur.  Jeden 300000 eur, druhý, bez ohľadu na to, že táto hodnota je v skutočnosti nižšia, ako jedna osmina majetku. Vzhľadom na to, že v tomto materiáli je predložený návrh uznesenia, ktorý potrebuje doplneniť, dovolím si predložiť návrh na doplnenie uznesenia, a to v časti schvaľuje za text písm. a) sa dopĺňa „za podmienky, že sa vzdá písomne pri podpise kúpnej zmluvy všetkých nárokov s touto nehnuteľnosťou súvisiacich voči mestu Košice a Bytovému podniku mesta Košice s.r.o, Južné nábrežie 13, Košice“, a za text bodu b) sa vkladá text „za podmienky, že sa vzdá písomne pri podpise kúpnej zmluvy všetkých nárokov s touto nehnuteľnosťou súvisiacich voči mestu Košice a Bytovému podniku mesta Košice s.r.o Južné nábrežie 13, Košice“. Ďakujem.

p. Raši, primátor mesta - Otváram rozpravu k bodu číslo 14. 

p. Gamcová, poslankyňa MZ - Ja by som sa len chcela opýtať. V dôvodovej správe je spomenuté, že porada primátora na svojom rokovaní odporučila vysporiadať spolupodiely a ponechať otvorené nároky na ušlý zisk. Tak chcem sa opýtať pána námestníka, že či by nebolo vhodné tieto nároky na ušlý zisk zakomponovať do návrhu. Ďakujem. 

p. Jakubov, námestník primátora - To je presne to doplnenie uznesenia, ktoré som čítal, čiže sa vzdávajú všetkých nárokov na ďalšie majetkovo-právne vysporiadne, na všetky svoje ďalšie nároky voči mestu Košice a voči bytovému podniku. 

p. Gamcová, poslankyňa MZ - Faktická poznámka. Vážený pán námestník, sú uzrozumení títo... a súhlasia?

p. Jakubov, námestník primátora - Áno, bolo to prerokované s právnymi zástupcami oboch týchto pánov. 

p. Gamcová, poslankyňa MZ - Ďakujem.

p. Raši, primátor mesta - Ďakujem pekne. Prosím, ukončujem rozpravu a prosím návrhovú komisiu o prednesenie návrhu uznesenia, teda s doplnením, ktoré predniesol pán námestník.

p. Andrejčák, poslanec MZ a člen návrhovej komisie – Ďakujem pekne. Takže najskôr doplňujúci návrh k návrhu na uznesenie predložený pánom námestníkom. „Mestské zastupiteľstvo v Košiciach schvaľuje po 1) v písmene a) sa na konci pripájajú slová: za podmienky, že sa vzdá písomne pri podpise kúpnej zmluvy všetkých nárokov s touto nehnuteľnosťou súvisiacich voči mestu Košice a Bytovému podniku mesta Košice. A po 2) v písmene b) sa na konci pripájajú slová: za podmienky, že sa vzdá písomne pri podpise kúpnej zmluvy všetkých nárokov s touto nehnuteľnosťou súvisiacich, voči mestu Košice a Bytovému podniku mesta Košice.“

Hlasovanie č. 33 -	za: 42, proti: 0, zdržal sa: 1
 
p. Raši, primátor mesta - Teraz poprosím o návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice a zákona o meste Košice schvaľuje po a) odkúpenie 1/8 podielu nehnuteľností nachádzajúcich sa na ulici Hlavnej číslo 70, podľa predloženého návrhu a po b) odkúpenie 1/8 podielu nehnuteľnosti nachádzajúcej sa na Hlavnej číslo 70, podľa predloženého návrhu so schválenou zmenou.“

Hlasovanie č. 34 -	za: 38, proti: 1, zdržali sa: 3

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 14/1 
Pokračovanie rokovania o bode 26 z XV. rokovania MZ zo dňa 11.2.2013 „Určenie spôsobu prevodu - priamy predaj pozemkov parc.č.2014/1 a 2014/6 v k. ú. Stredné mesto“

p. Raši, primátor mesta - Prejdeme k bodu 14/1 je to ďalší doplnený bod. Ide o pokračovanie prerušeného rokovania o bode číslo 26 z XV. rokovania mestského zastupiteľstva zo dňa 11.2. 2013, kedy išlo o určenie prevodu - priamy predaj pozemkov parcelných čísel 2014/1, 2014/6 v katastrálnom území Stredné mesto. A pokiaľ sa pamätám, návrh na prerušenie dal pán poslanec Lasky. Takže otváram rozpravu k tomuto bodu. A som sa nespýtal pána poslanca Laského, či dôvody, kvôli čomu ste dali návrh na prerušenie boli vyriešené? Nech sa páči pán poslanec, otváram rozpravu.

p. Lasky, poslanec MZ - Pokiaľ mám informáciu, všetky dôvody boli odstránené a nespôsobujú nejaký právny problém pre mesto Košice. Ďakujem.

p. Raši, primátor mesta - Ďakujem pekne, otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach v súlade s príslušným ustanovením zákona o majetku obcí schvaľuje spôsob prevodu nehnuteľného majetku podľa predloženého návrhu.“

Hlasovanie č. 35 -	za: 43, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
Prechádzame k bodom majetkovým. Budem ich ja alebo poverený námestník predkladať bez uvedenia. Keď bude akákoľvek otázka, k niektorým bodom otázky a budú, pretože ste ich chceli vyňať z rokovania zastupiteľstva, tak vás poprosím, aby ste zareagovali v rozprave a potom sa to rozdiskutuje. Takže budeme materiály dávať bez uvedenia.
- - -

Bod č. 15 
Určenie spôsobu prevodu – priamy predaj pozemku časť parc. č. 1035/4 v k. ú. Severné mesto

p. Raši, primátor mesta - Pod bodom číslo 15 je predložený materiál Určenie spôsobu prevodu priamy predaj pozemku časť parc. č. 1035/4 v katastrálnom území Severné mesto.
Otváram k tomuto bodu rozpravu. Ak sa nikto nehlási uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku podľa predloženého návrhu.“

Hlasovanie č. 36 -	za: 42, proti: 1 , zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 16 
Určenie spôsobu prevodu – priamy predaj časti pozemku v k. ú. Terasa na Plzenskej ulici

p. Raši, primátor mesta - Prejdeme k bodu číslo 16, ktorým je Určenie spôsobu prevodu priamy predaj pozemku v katastrálnom území Terasa na Plzenskej ulici. 
Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku podľa predloženého návrhu.“

Hlasovanie č. 37 -	za: 41, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 17 
Prevod pozemku pod stavbou garáže v k. ú. Južné mesto pre MVDr. Martu Prosbovú

p. Raši, primátor mesta - Prejdeme k bodu číslo 17, ktorým je Prevod pozemku pod garážou v katastrálnom území Južné mesto pre doktorku Martu Prosbovú. 
Otváram k tomuto bodu rozpravu. Ak sa nikto nehlási, uzatváram rozpravu poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod pozemku podľa predloženého návrhu.“

Hlasovanie č. 38 -	za: 44, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 18 
Prevod nehnuteľností v k. ú. Severné mesto pre Evu Nižníkovú

p. Raši, primátor mesta - Prejdeme k bodu číslo 18, ním je Prevod nehnuteľnosti v katastrálnom území Severné mesto pre Evu Nižníkovú. 
Otváram k nemu rozpravu. Ak sa nikto nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj nehnuteľného majetku podľa predloženého návrhu.“

Hlasovanie č. 39 -	za: 44, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 19 
Prevod časti pozemkov (pod stavbou) v k. ú. Nižný Klátov pre Martinu Žličárovú

p. Raši, primátor mesta - Pod bodom číslo 19 predkladám materiál Prevod časti pozemkov pod stavbu v katastrálnom území Nižný Klátov pre Martinu Žličárovú. 
Otváram k nemu rozpravu. Ak sa nikto nehlási uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj nehnuteľnosti podľa predloženého návrhu.“

Hlasovanie č. 40 -	za: 44, proti: 0, zdržal sa: 0

p. Jakubov, námestník primátora - Konštatujem, že uznesenie bolo schválené.
- - -

Bod č. 20 
Prevod nehnuteľnosti v k. ú. Terasa pre JUDr. Jána Hoška a manželku Editu

p. Jakubov, námestník primátora - Pristúpime k ďalšiemu bodu, bod číslo 20 Prevod nehnuteľnosti v katastrálnom území Terasa pre doktora Jána Hoška a manželku Editu rodenú Tirálovú. 
Otváram rozpravu k tomuto materiálu. Ak sa nikto nehlási, končím rozpravu, prosím návrhovú komisiu o prednesenie uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku podľa predloženého návrhu.“

Hlasovanie č. 41 -	za: 42, proti: 0, zdržal sa: 0

p. Jakubov, námestník primátora - Konštatujem, že uznesenie bolo schválené.
- - -

Bod č. 21 
Prevod nehnuteľností v  k. ú. Skladná z dôvodu hodného osobitného zreteľa pre Vysokú školu bezpečnostného manažérstva v Košiciach

p. Jakubov, námestník primátora - Pristúpime k ďalšiemu bodu 21 Prevod nehnuteľnosti v katastrálnom území Skladná z dôvodu hodného osobitného zreteľa pre Vysokú školu bezpečnostného manažérstva v Košiciach. 
Otváram rozpravu k tomuto materiálu. Ak sa nikto nehlási, uzatváram rozpravu. Upozorňujem, že je potrebný trojpätinový súhlas všetkých členov mestského zastupiteľstva. Prosím návrhovú komisiu o predloženie návrhu na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj nehnuteľnosti podľa predloženého návrhu.“

Hlasovanie č. 42 -	za: 40, proti: 1, zdržali sa: 3
 
p. Jakubov, námestník primátora – Konštatujem, že uznesenie bolo schválené.
- - -

Bod č. 22 
Prevod nehnuteľnosti v k. ú. Severné mesto  pre  MUDr. Bibianu Shakkour

p. Jakubov, námestník primátora - Pristúpime k bodu číslo 22 Prevod nehnuteľnosti v katastrálnom území Severné mesto pre doktorku Bibiánu Shakkour. 
Otváram rozpravu k predloženému materiálu. Ak sa nikto nehlási, uzatváram rozpravu, prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku podľa predloženého návrhu.“

Hlasovanie č. 43 -	za: 43, proti: 1, zdržal sa: 0
 
p. Jakubov, námestník primátora – Konštatujem, že uznesenie bolo schválené.
- - -

Bod č. 23 
Prevod nehnuteľnosti v k. ú. Severné mesto  pre Valériu Kullačovú

p. Jakubov, námestník primátora - Pristúpime k bodu číslo 23. Tento materiál mestská rada prerokovala na svojom 27. rokovaní dňa 25. marca 2013. Ide o materiál Prevod nehnuteľností v katastrálnom území Severné mesto pre Valériu Kulláčovú. 
Prosím, otváram rozpravu k predloženému materiálu. Ak sa nikto nehlási, uzatváram rozpravu. Prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku podľa predloženého návrhu.“

Hlasovanie č. 44 -	za: 44, proti: 1, zdržal sa: 0
 
p. Jakubov, námestník primátora – Konštatujem, že uznesenie bolo schválené.
- - -

Bod č. 24 
Prevod nehnuteľnosti v k. ú. Terasa pre  Evu Juskovú

p. Jakubov, námestník primátora - Pristúpime k ďalšiemu bodu 24 Prevod nehnuteľnosti v katastrálnom území Terasa pre Evu Juskovú, rodenú Hančíkovú. 
Otváram rozpravu k predloženému materiálu. Ak sa nikto nehlási, uzatváram rozpravu, prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku podľa predloženého návrhu.“

Hlasovanie č. 45 -	za: 44, proti: 1, zdržal sa: 0
 
p. Jakubov, námestník primátora – Konštatujem, že uznesenie bolo schválené.
- - -

Bod č. 25 
Prevod spoluvlastníckeho podielu mesta Košice 9/16 k celku na pozemku v k. ú. Terasa pre Ing. Miroslava Švedu a Ing. Oľgu Švedovú

p. Jakubov, námestník primátora - Pristúpime k bodu číslo 25 Prevod spoluvlastníckeho podielu mesta Košice 9/16 k celku na pozemku v katastrálnom území Terasa pre inžiniera Miroslava Švedu a inžinierku Oľgu Švedovú. 
Otváram rozpravu k tomuto materiálu. Ak sa nikto nehlási, uzatváram rozpravu, prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod spoluvlastníckeho podielu podľa predloženého návrhu.“

Hlasovanie č. 46 -	za: 45, proti: 1, zdržal sa: 0
 
p. Jakubov, námestník primátora – Konštatujem, že uznesenie bolo schválené.
- - -

Bod č. 26 
Prenájom pozemku pre MČ Košice – Staré mesto z dôvodu hodného osobitného zreteľa za účelom výstavby parkovacích miest vo dvore vymedzenom ulicami Letná, Zimná, Jarná a  Pajorova v k. ú. Letná

p. Jakubov, námestník primátora - Pristúpime k materiálu číslo 26 Prenájom pozemku pre Mestskú časť Košice - Staré mesto z dôvodu hodného osobitného zreteľa za účelom výstavby parkovacích miest vo dvore vymedzenom ulicami Letná, Zimná, Jarná a Pajorova v katastrálnom území Letná. 
Otváram rozpravu k tomuto materiálu. 

p. Gamcová, poslankyňa MZ - Ďakujem pán námestník. Ja by som sa chcela opýtať, prečo v schvaľovacom uznesení nie je tá podmienka, ktorú odporúčal referent dopravy? Akú máme záruku, že keď im dáme na dobu neurčitú za jedno euro tento pozemok, tak nebudú spoplatňovať neskôr parkovacie miesta?

p. Jakubov, námestník primátora - No toto bude záležitosťou Starého mesta. Keďže tento materiál bude v disponibilite Starého mesta a vzhľadom na to, že ide o verejné parkoviská, nepredpokladám, že by k niečomu takémuto mohlo dôjsť. Chcete doplniť pani poslankyňa návrh na uznesenie?

p. Gamcová, poslankyňa MZ - Nie. Ja sa len pýtam, čo si o tom myslíte vy, ako predkladateľ návrhu?

p. Jakubov, námestník primátora - Pán poslanec Brixi, nech sa páči.

p. Brixi, poslanec MZ - Ďakujem pekne. Tieto parkovacie miesta spoplatnené nebudú, vzhľadom k tomu, že sa jedná o vnútroblokovú komunikáciu na týchto uliciach. Ďakujem pekne.

p. Jakubov, námestník primátora - Nech sa páči, ešte niekto sa hlási do rozpravy? Ak nie, uzatváram rozpravu, prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom časti pozemku podľa predloženého návrhu.“

Hlasovanie č. 47 -	za: 41, proti: 1, zdržali sa: 4

p. Jakubov, námestník primátora – Konštatujem, že uznesenie bolo schválené.
- - -

Bod č. 27 
Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.

p. Jakubov, námestník primátora - Pristúpime k ďalšiemu bodu číslo 27 - Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a.s. 
Otváram rozpravu k tomuto materiálu. Nech sa páči, pán poslanec Petrvalský.

p. Petrvalský, poslanec MZ - Ďakujem pán námestník za slovo. Ja sa len chcem spýtať, prečo takýto majetok nie je automaticky majetkom Mestských lesov? Prečo ich Mestské lesy neobhospodarujú? Prečo my les musíme prenajať Mestským lesom?

p. Jakubov, námestník primátora - Pán poslanec, pokiaľ mám informáciu, je to majetok, ktorý je v majetku mesta. A tento majetok vieme len zveriť do správy Mestským lesom. Hlási sa ešte niekto ďalší do rozpravy? Ak nie uzatváram rozpravu, prosím návrhovú komisiu o návrh na uznesenie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prenájom lesného majetku podľa predloženého návrhu.“

Hlasovanie č. 48 -	za: 45, proti: 1, zdržal sa: 0
 
p. Jakubov, námestník primátora – Konštatujem, že uznesenie bolo schválené.
- - -

Bod č. 28 
Odňatie pozemkov zo správy MČ Košice – Staré mesto a následný prenájom pozemkov pre spoločnosť AUPARK KOŠICE, spol. s r.o. z dôvodu hodného osobitného zreteľa za účelom  realizácie stavby - Vnútorný mestský okruh I.

p. Jakubov, námestník primátora - Pristúpime k bodu číslo 28 Odňatie pozemkov zo správy Mestskej časti Košice - Staré mesto a následný prenájom pozemkov pre spoločnosť AUPARK Košice z dôvodu hodného osobitného zreteľa, za účelom realizácie stavby Vnútorný mestský okruh I. 
Otváram rozpravu k tomuto materiálu. Nech sa páči pán poslanec Süli.

p. Süli, poslanec MZ - Ide o to, aby bol realizovaný nultý okruh - zjednosmernenie ulíc Moyzesovej, Janka Bačíka, a tak ďalej. Bol som si pozrieť materiál pri kancelárii prvého kontaktu. Ten z materiálov, ktorý je tam predložený pre širokú verejnosť je vo formáte A4, je farebný, ale poviem vám pravdu nečitateľný. Vážený pán námestník, je tam ten problém, že tento nultý okruh, realizácia nultého okruhu, nebola prejednaná širokou verejnosťou. A pokiaľ dobre viem, zasahuje aj do statickej dopravy v meste veľmi vážne. Pokiaľ sa mi podarilo, veľmi podrobne pozrieť ten materiál, pribudne asi 30 svetelných križovatiek. A pán spracovateľov, pán inžinier Tittel, je majster sveta v svetelných križovatkách, lebo toľko nikde v Európe nebude. Budeme mať svetový primát v tom, že na jeden štvorcový kilometer budeme mať asi 100 svetelných križovatiek. Čo je, podľa mňa, holý nezmysel. Je proti tomu značná averzia širokej verejnosti a musím povedať, síce sa zrýchli doprava okolo centra mesta, bude taký pekný kolotoč, ale prakticky nič nevyrieši. Len zhorší životné prostredie exhalátmi z motorových vozidiel. Pokiaľ dobre som tomu porozumel, keď to prenajmeme firme AUPARK, tieto križovatky alebo vôbec tú výstavbu, AUPARK je zaviazaný nejakou čiastku toto realizovať fakticky bez našej účasti. Ja osobne si myslím, pokiaľ tu nebude zodpovedne vyriešená statická doprava, lebo to nie je vyriešené, prosím, nemáme tu prakticky žiadne pravidlá. Včera sa mi sťažoval jeden podnikateľ, že firma EEI nasadzovala mu papuče na autá. Pokiaľ dobre viem, na to nemá právo. Na to má právo jedine Mestská polícia. Ja vás pekne prosím, aby sme toto odložili a riešili spoločne so statickou dopravou v meste, zonáciou, čo sme povinní urobiť my, a nie firma EEI. Zonáciu a podmienky parkovania pri škôlkach, rezidentské karty, to sme povinní my urobiť. A nie firma EEI. A z toho dôvodu, že nie je riešená ani statická doprava a dynamická doprava, teda klasická doprava okolo centra mesta, sa odovzdala firme AUPARK. Osobne musím upozorniť všetkých nás, že je to špatné riešenie. Legálne riešenie je, pokiaľ v Starom meste, trebárs v sováčke nech príde pán inžinier Pavol Tittel a nech to pekne nasvieti na stenu vo formáte A1 alebo A2, ako to on myslel. Lebo v materiáli, ktorý je k dispozícii, nie je uznesenie žiadne také, aby to sme mali povinnosť urobiť. 
A za druhé. Napojenie jednotlivých ulíc ako je Kuzmányho ulica, Vojenská ulica,  vôbec tam nie je spomenutá. A tým pádom celý materiál je by som povedal taký potratový. Ja osobne vám poviem, že to je len na to dobré, aby AUPARK tu niečo mohol urobiť. Ale následky , chaos, bude nepredvídaný. A ja vám hovorím, že to nie je v poriadku. Ďakujem pekne.

p. Halenár, poslanec MZ - Faktická poznámka. Chcel by som pánu poslancovi Sülimu povedať, že úprimne s nim cítim, spolucítim. Prvýkrát tento megalomanský nápad bol predložený, ešte keď som bol členom komisie dopravy. Ešte som bol konštruktívny alebo ešte ma chceli v niektorej komisii. A môžem povedať, že sa mi krútili oči z toho. Pretože pokiaľ nemáme vyriešené záchytné parkoviská na okraji mesta, pokiaľ nemáme vyriešené, ako sa budú ľudia dostávať zo záchytných parkovísk smerom do mesta, čo tam budú robiť, za akých okolností. A pokiaľ nebudeme mať statické parkovanie, platenie za statické parkovanie v celom meste vyriešené my, nie nejaká externá firma, ktorej nikto nevie, aké zadania sme dávali. Čo sa týka AUPARKU, celý ten bod je dobrý vidieť, akú rolu hrá mestské zastupiteľstvo. A nie prvý rok, prosím, pán poslanec Süli. Mestské zastupiteľstvo je nič. Tu nič neznamená. Keď trebalo dodatok, čo AUPARKU, ktorý významne ovplyvnil dopravu v meste, urobilo sa to potichu, bez mestského zastupiteľstva. Zato chodíme teraz okolo Fejovej, namiesto toho, aby cez 3 svetelné križovatky, áno cez 3 svetelné semafory chodíme, čo potichu schválilo toto vedenie. A nebolo im treba mestské zastupiteľstvo. Načo? Zobrali si to na zodpovednosť.

p. Raši, primátor mesta - Ďakujem pekne pán poslanec. Ja nič neschvaľujem potichu, dobre? Nemám problém sa nikomu pozrieť do očí. Ani vám, cez okuliare. Pán poslanec Berberich, nech sa páči. Ďakujem pekne za slovo. Poslanec Berberich, nech sa páči.

p. Berberich, poslanec MZ - Ďakujem pekne. Ja by som chcel poukázať ešte na niektoré ďalšie súvislosti v tejto veci. A preto som tiež na úvod položil ten návrh, ktorým som teda chcel vypustiť tento bod. Tak isto môžem súhlasiť s predrečníkom. Má to súvislosť aj na statickú dopravu. Ja som chcel však poukázať možno na to, že vlastne to riešenie dopravy, ktoré súvisí s tým dodatkom 2, ktorý tu už bol spomínaný, v zastupiteľstve nebol prerokovaný. Čiže môj názor je ten, že asi by to malo byť predsa len predstavené v zastupiteľstve a prerokované. Tá zmena, ktorá vlastne tým dodatkom číslo 2 sa udiala a až následný krok by mal byť riešenie týchto majetkových vecí, ktoré samozrejme s tým súvisia. Takže môj návrh je, aby teda najprv bolo prerokované toto právne riešenie a následne aby sa riešili majetkové veci. Ďakujem pekne.

p. Raši, primátor mesta - Ďakujem pekne, pán poslanec, chcem vám pripomenúť že dodatok 1, ktorý podpísal pán Knapík, bol podpísaný mimo mestského zastupiteľstva a tak isto to bolo lege artis. To len aby sme nezabudli. Pán poslanec Jakubov, nech sa páči.

p. Jakubov, námestník primátora - Vzhľadom na to, že nepovažujeme tento materiál za dostatočne pripravený na to, aby sme ho mohli odsúhlasiť, a vzhľadom na to, že koncepcia riešenia prvého alebo nultého mestského okruhu bude súvisieť aj s predloženou koncepciou riešenia statickej dopravy spoločnosťou EEI, respektíve so schválením, odsúhlasením a zapracovaním týchto skutočností, podávam procedurálny návrh, aby sme rokovanie k tomuto bodu prerušili.

p. Raši, primátor mesta - Ďakujem pekne. Je procedurálny návrh, budeme hlasovať o návrhu prerušiť materiál bod číslo 28. Prosím hlasujte.

Hlasovanie č. 49 -	za: 45, proti: 1, zdržal sa: 0

p. Raši, primátor mesta - Konštatujem, že rokovanie o bode číslo 28 sme prerušili. Ďakujem pekne.
- - -

Bod č. 29 
Zverenie nehnuteľností v k. ú. Skladná a Južné mesto do správy SMsZ v Košiciach

p. Raši, primátor mesta - Pod bodom číslo 29 je predložený materiál Zverenie nehnuteľnosti v katastrálnom území Skladná a Južné mesto do správy Správa mestskej zelene v Košiciach. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie nehnuteľnosti podľa predloženého návrhu.“

Hlasovanie č. 50 -	za: 45, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 30 
Zverenie nehnuteľnosti parc. č. 3755/23 v k. ú. Grunt do správy MČ Košice – Sídlisko KVP

p. Raši, primátor mesta - Pod bodom číslo 30 je predložený materiál Zverenie nehnuteľnosti parc. č. 3755/23 v katastrálnom území Grunt do správy Mestskej časti Sídlisko KVP. 
Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zverenie nehnuteľnosti podľa predloženého návrhu.“

Hlasovanie č. 51 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 31 
Zámena pozemkov v k. ú Huštáky vo vlastníctve mesta Košice za pozemky vo vlastníctve Hotel Cassovar a.s. z dôvodov hodných osobitného zreteľa

p. Raši, primátor mesta - Pod bodom číslo 31 je predložený materiál Zámena pozemkov v katastrálnom území Huštáky vo vlastníctve mesta Košice za pozemky vo vlastníctva Hotel Cassovar a.s. z dôvodov hodných osobitného zreteľa. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zámenu nehnuteľnosti podľa predloženého návrhu.“

Hlasovanie č. 52 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 32 
Zámena pozemku v k. ú. Terasa  vo vlastníctve mesta Košice za pozemok v k. ú. Terasa vo vlastníctve Ing. Jozefa Presaloviča z dôvodov hodných osobitného zreteľa

p. Raši, primátor mesta - Prejdeme k bodu číslo 32 je to Zámena pozemkov v katastrálnom území Terasa vo vlastníctve mesta Košice za pozemok v katastrálnom území Terasa vo vlastníctve inžiniera Jozefa Presaloviča z dôvodov hodných osobitného zreteľa. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje zámenu nehnuteľnosti podľa predloženého návrhu.“

Hlasovanie č. 53 -	za: 44, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 33 
Určenie spôsobu prevodu –  priamy predaj pozemku v k. ú. Severné mesto

p. Raši, primátor mesta - Prejdeme k ďalšiemu bodu, je to materiál číslo 33 Určenie spôsobu prevodu - priamy predaj pozemku v katastrálnom území Severné mesto. 
Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje spôsob prevodu nehnuteľného majetku podľa predloženého návrhu.“

Hlasovanie č. 54 -	za: 44, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 34 
Predaj pozemku v k. ú. Myslava pre Ing. Petra Javnického

p. Raši, primátor mesta - Pod bodom číslo 34 je predložený materiál Predaj pozemku v katastrálnom území Myslava pre inžiniera Petra Javnického. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje predaj pozemku podľa predloženého návrhu.“

Hlasovanie č. 55 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 35 
Priamy predaj pozemku v k. ú. Košické Hámre pre Ing. Ladislava Hradockého a Katarínu Hradockú

p. Raši, primátor mesta - Prejdeme k ďalšiemu bodu číslo 35 Priamy predaj pozemku v katastrálnom území Košické Hámre pre inžiniera Hradockého a Katarínu Hrádockú. 
Otváram k tomuto bodu rozpravu. Pán starosta Petrvalský, pán poslanec máte slovo.

p. Petrvalský, poslanec MZ - Ďakujem pán primátor. Mám s týmto jediným bodom taký menší problém. Keď sme schvaľovali spôsob predaja bolo, uvedené - predaj 180 m2. Dnes predávame 270 m2 . Prečo je tam tá disproporcia? A či vôbec máme na toto nárok, keď schválime si 170 a teraz keď ho predávame tak narastie o 90 štvorcových metrov? Ďakujem.

p. Raši, primátor mesta - Ďakujem pekne, poprosím pani inžinierku Verešovú, nech nám dá k tomu vysvetlenie.

p. Verešová, vedúca referátu nakladania s majetkom - Dobrý deň. Takéto odpredaje pozemkov sa schvaľujú v mestskom zastupiteľstve dvojkolovo v zmysle zákona o majetku obcí. Pri prvom kole sa schvaľuje iba spôsob odpredaja, kde ide iba odhadovaná výmera, čiže „cca“. Zákon nám neukladá stanoviť presne túto výmeru. Následne sa spracováva geometrický plán, ktorý už sa potom prerokováva aj so správcom tohto daného majetku, v tomto prípade nájomcom mestskými lesmi, kde už sa presne v teréne vyšpecifikuváva rozmer toho predávaného majetku. Čiže v tomto prípade sa môže stať, že sú tam zohľadnené určité disproporcie celého toho terénu, kde potom by možno ostala,  keby sme dodržali túto výmeru tých 180 m2, tak by sa mohlo stať, že nám ostane v nájme, teda v starostlivosti určitá výmera pozemku, ktorá bude ťažko udržateľná. Čiže týmto geometrickým plánom sa len spresňuje vlastne tá výmera, ktorá je odpredávaná.

p. Raši, primátor mesta - Ďakujem pekne. Ak stačí vysvetlenie, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemku podľa predloženého návrhu.“

Hlasovanie č. 56 -	za: 46, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. 
- - -

Bod č. 36 
Priamy predaj pozemku v k. ú. Jaklovce pre Ľubomíra Demku

p. Raši, primátor mesta - Pod bodom číslo 36 je predložený materiál Priamy predaj pozemku v katastrálnom území Jaklovce pre Ľubomíra Demku. 
Otváram k nemu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje priamy predaj pozemku podľa predloženého návrhu.“

Hlasovanie č. 57 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 37 
Predaj  nebytového priestoru pre nájomcu Andej Tribula – TRIDOM – ELITE  na ulici Alžbetina č. 16

p. Raši, primátor mesta - Pod bodom číslo 37 je predložený materiál Predaj nebytového priestoru pre nájomcu Andreja Tribulu -Tridom Elite na ulici Alžbetinej č.16. 
Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu.“

Hlasovanie č. 58 -	za: 44, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 38 
Predaj nebytového priestoru pre nájomcu LARA TRADE, spol. s .r.o. v dome na ul. Tomášikova č. 9

p. Raši, primátor mesta - Prejdeme k bodu číslo 38 Predaj nebytového priestoru pre nájomcu Lara Trade, s.r.o. v dome na ulici Tomášikova číslo 9, ku ktorému otváram rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu.“

Hlasovanie č. 59 -	za: 45, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 39 
Predaj nebytového priestoru pre nájomcu GOLDEN REAL, s.r.o. v dome na ulici Hlavná č. 64

p. Raši, primátor mesta - Prejdeme k ďalšiemu bodu. Je to bod číslo 39 Predaj nebytového priestoru pre nájomcu Golden Real, s.r.o., v dome na ulici Hlavná číslo 64. 
Otváram k tomuto bodu rozpravu. Pán poslanec Filipko nech sa páči.

p. Filipko, poslanec MZ - Ďakujem za slovo vážený pán primátor. Dovoľte mi, ako člen majetkovej komisie, aby som povedal svoj názor k tomuto materiálu. Preto som navrhoval tento bod stiahnuť z rokovania, keďže mám nejaké vnútorné pochybnosti alebo neistoty v súlade s týmto materiálom. Jednak na stanovisku hlavnej kontrolórky mesta, teda v stanovisku sa hovoria nejaké fakty a k tomuto by som požiadal o vysvetlenie. Dúfam, že to je nejaké nedorozumenie, že tá zmluva nebola, dokonca ešte ďalší dodatok, ktorý bol popísaný v nájomnej zmluve, že to nebolo zverejnené, lebo to by fakt asi bolo prekážkou celého procesu. Ale dovoľte, aby som uviedol možno niekoľko faktov. Poprosím členov komisie, ak sa niekde mýlim, tak ma poopravte. Budem sa snažiť hovoriť fakty a upozorňujem, že nikoho nechcem obviňovať z ničoho. Sú to moje postrehy. V predloženom materiáli, teda v dôvodovej správe sa hovorí o rozhodnutí majetkovej komisie dňa 11.3. Treba povedať, že k tomuto bodu rokovala majetková komisia ešte aj 4. marca. Táto komisia bola pre mňa pomerne zvláštna. Ne spomínam si, že predseda komisie sa 2x počas rokovania komisie vyšiel vonku poradiť vraj s pánom primátorom. Bolo to pri dvoch bodoch, ktoré sme prerokovali. Jeden z nich nebol zaradený do rokovania, s ktorým som tak isto nesúhlasil a práve pri tomto bode, po návrate do rokovania komisie, predseda komisie navrhol cenu, ktorá je vo výške znaleckého posudku 519000 eur. Čo je suma nižšia o 78000 ako je návrh Magistrátu mesta Košice. Ja som navrhoval cenu ešte zvýšiť, teda návrh magistrátu zvýšiť ešte o 30000 eur. Nebolo to schválené. Rozprávali sme s kolegami, že zrejme došlo k nejakému skratu, lebo neverím, že by pán primátor navrhol , aby sa rozhodovalo o nižšej cene ako navrhuje sám magistrát. Tak sa preto tento materiál vrátil na rokovanie 11. marca. Tu sme teda rokovali o tomto. A opäť som dal návrh o zvýšenie ceny o 30000. A sú tu takéto dôvody. Nájomný vzťah trvá veľmi krátko, zmluva bola uzavretá 8.10., teda v októbri 2012. Sotva polročný nájomný vzťah. Žiadosť o odkúpenie bola podaná takmer krátko po podpísaní nájomnej zmluvy. Nájomná zmluva sa ešte dodatkom, niekde v januári rozširovala o ďalšie priestory. A to sú fakty. Zrejme prebehli normálne, legislatívne správne. Na rokovaní komisie bola podaná informácia, že obdobný nebytový priestor na prvom poschodí tohto objektu, s obdobnou rozlohou, bol predaný za cenu zhruba na úrovni, ako to navrhol Magistrát mesta Košice. Ale vzhľadom na to, že tento požadovaný obchodný priestor, teda nebytový priestor, sa nachádza na prízemí príslušného objektu, podľa môjho názoru, je tu možné túto cenu navýšiť. Nakoľko podľa môjho názoru ide o lukratívnejší priestor, ako priestor na poschodí, s prístupom z Hlavnej ulice na prízemí. Teda, keďže na majetkovej komisii tento môj návrh neprešiel, tento návrh o zvýšenie o 30000 eur, zhruba o 5 % predložím návrhovej komisii, teda zmenu kúpnej ceny predloženého materiálu na výšku 627000 eur. Myslím si, že týmto, ak sa to schváli, sa odstránia možno aj moje vnútorné nejaké pochybnosti v procese s týmto materiálom. Inak ho nepodporím. Ďakujem.

p. Raši, primátor mesta - Ďakujem pekne. Pán poslanec, trošku vážte slová, lebo ja viem, že sú to vaše vnútorné pochybnosti. Niekedy majú vnútorné pochybnosti aj organický základ v medicíne. Ale so mnou sa nikto radiť nechodí z majetkovej komisie, lebo pre mňa je jediná vec dôležitá, aby všetko prebehlo tak, ako má. Takže, neviem o čom by sa so mnou mohol ísť pán poslanec Brixi radiť, keď je daný znalecký posudok, a potom rozhodnutie komisie. Tak nespomínajte moje meno. Viete, spomína ho tu kadekto, ale nemáte na to žiaden podklad. A váš vnútorný nepokoj neznamená, že ma máte zaťahovať do niečoho, čo sa týka vášho názoru, váš názor ste už raz prezentovali, keď ste zastavili odpredaj pozemku pre Slovnaft, lebo ste si mysleli, že zaplatí firma Slovnaft viac. No, nezaplatila. A sme to schválili neskôr, v tej istej sume. Čiže viete, aj ja mám rozličné názory. Ale jedno je názor a druhá vec je reálna cena, za ktorú niekto pozemok kúpi. A viete, že aj táto suma, ktorá je 597000 eur, je sumou, s ktorou v rozpočte rátame. Ako kľudne, tá suma môže byť aj 900 aj 1200000. Ale mala by byť taká, aby sa nejaký nájomca našiel, ktorý túto nehnuteľnosť odkúpi. A keď sa nám táto nehnuteľnosť predať nepodarí, tak budeme rozdeľovať o 600000 eur menej všetkým. Ale chcel by som ešte poprosiť, predtým ako vystúpi pán poslanec Brixi, poprosiť asi pani Verešovú z majetkového, eventuálne niekoho z odborných útvarov, aby vysvetlili o čo išlo v tej poznámke od pani hlavnej kontrolórky. Ďakujem pekne.

p. Verešová, vedúca referátu nakladania s majetkom - Vážený pán primátor, vážení poslanci. Tento nebytový priestor bol prenajatý bytovým podnikom, ktorý nebytový priestor má vo výkone správy. Bol prenajatý na základe dražby. Nájomná zmluva v zmysle postupu bytového podniku je uverejňovaná na webových stránkach bytového podniku. Následne, keď bola podaná žiadosť o odkúpenie nebytového priestoru, bolo konštatované, že v tomto nebytovom priestore sa nachádza aj suterén k nebytovému priestoru, ktorý však pri nájomnej zmluve nebol predmetom nájmu, pretože spoločnosť ho nevyužívala. Následne ale, ak by nebytový priestor v takejto výmere, teda nachádzajúci sa len na prízemí, bol odpredaný, tak mestu by tým pádom bol zamedzený vstup do suterénu. A okrem uvedeného, ten suterén je v podstate pre mesto nepoužiteľný a ďalej nevyužiteľný. Preto bol urobený dodatok k nájomnej zmluve, ktorým vlastne bol prenajatý aj suterén, aby následne mohol byť odpredaný tejto spoločnosti. V sume tých 597000 je vlastne zahrnutá aj cena za suterén toho nebytového priestoru, ktorá samozrejme je ale odlišná, ako za prízemie. Tzn. že vlastne mesto predáva prízemie spolu so suterénom. Takže nedá sa to celkom zrovnávať s tým nebytovým priestorom, ktorý je na poschodí. Ďalšie otázky, ktoré tu boli od pani kontrolórky, bol rozdiel vo výmerách, keď bytový podnik prenajíma nebytové priestory, tak nemá spracovaný presný znalecký posudok, pretože by to bol zbytočný viac-menej náklad tejto spoločnosti. Ale podľa dokladov uvedených tak vlastne prenajímalo dokonca ešte o nejakých 7 metrov, necelých 7 m2 viacej ako sa ide v skutočnosti po presnom zameraní nebytového priestoru odpredávať. Pri zameraní nebytového priestoru sa už zameriavajú rôzne výklenky okolo okien, kde sú umiestnené radiátory atď. Takže preto dochádza aj ku tej disproporcii pri nájomných zmluvách a potom už pri samotnej výmere odpredaja. Ďalšie pripomienky od pani kontrolórky tie sa týkali vlastne výmery, že prečo nie je v uznesení uvádzaná výmera nebytového priestoru. My do uznesenia uvádzame všetky údaje, ktoré sú relevantné na zavkladovanie pri odpredaji. Sú to údaje, pri ktorých vychádzame z listu vlastníctva. Ak na liste vlastníctva sa pri nebytových priestoroch neuvádza výmera, tak z toho titulu my neuvádzame ani výmery do uznesenia. Doteraz sme nemali problémy s tým, aby nám z toho titulu neboli zavkladované nebytové priestory keď sa odpredávajú.

p. Raši, primátor mesta - Ďakujem pekne. Ešte by som poprosil technického námestníka z bytového podniku, ak sa tu nachádza, aby nám povedal k tomu zverejňovaniu zmlúv na internete. A či bolo všetko tak ako má byť.

p. Paška, technický námestník BPMK: Dobrý deň prajem pán primátor, vážené pani poslankyne, poslanci. Čiže preverením a na základe úlohy pána konateľa bytového podniku sme zistili, že uvedené zmluvy boli zverejnené v zmysle zákona, ako zverejnené mali byť. Krátkodobý výpadok mohol byť spôsobený zmenou servera na bytovom podniku, ktorý sme zakupovali začiatkom roka.

p. Raši, primátor mesta - Ďakujem pekne, s faktickou poznámkou, to bolo ešte na mňa, pán poslanec Filipko.

p. Filipko, poslanec MZ – Faktická poznámka. Ďakujem. Skutočne pán primátor, nedovolil by som si vaše meno povedať. Pýtal som sa pána Brixiho presne so slovami, že čo teda povedal pán primátor. A povedal vysvetlenie aj tuším pred kolegami. Ja som požiadal kolegov, aby sa ozvali členovia majetkovej komisie, ak som hovoril nepravdy. Nedovolil by som nikoho obviniť. Ale vzhľadom na to, že tie zmluvy boli ozrejmené, nemám, teda odstránila sa časť mojich pochybností. To je dôležité, čo povedal pán Paška z bytového podniku. Čiže skutočne, povedal som, nikoho nechcem obviňovať. Hovoril som fakty, ktoré sa tam udiali na komisii. Ďakujem.

p. Raši, primátor mesta - Ďakujem pekne, pán poslanec Brixi, ozrejmite nám to.

p. Brixi, poslanec MZ - Vážený pán primátor, ctené kolegyne, kolegovia. Pán Filipko, vaše subjektívne dojmy opäť raz zastreli realitu a nejaký spoločenský verejný záujem. No čisto faktograficky, u pána primátora som bol počas zasadnutia majetkovej komisie kvôli tomu, lebo jeden z materiálov bol práve materiál, ktorý sa týkal zámeny pozemkov v Lorinčíku. A keďže v tomto materiáli bol a stále pán primátor, ako aj celé vedenie mesta presadzuje výlučne verejný záujem, boli sme sa poradiť spolu aj s pánom námestníkom, ako v danej veci ďalej postupovať a aký bude ďalší postup, ktorý mesto, vedenie mesta, majetková komisia má zohľadniť. Čo sa týka materiálu, prečo o tomto komisia hlasovala 2x, tak ste si odpovedali sám. Presne preto, lebo komisia odporučila zvýšiť cenu z 519000 na cenu takmer 600000 eur, lebo je to v záujme mesta. Mesto s týmito peniazmi ráta a tieto peniaze budú prerozdeľovávané medzi iným aj medzi vašu mestskú časť. Ďakujem pekne.

p. Süli, poslanec MZ - Vážený pán primátor, ctené zastupiteľstvo. Keď sa pozerám na stred mesta, sa vyprázdňujú nebytové priestory, zatvárajú sa obchody. Sú tam také neželané akcie ako second hand a všelijaké čudné ázijské firmy, ktoré na kultúre mesta, ako sa nezúčastňujú. Doporučujem do pozornosti zastupiteľstvu to, že keď sa predá tento nebytový priestor, dostane jednorázovo peniaze do kasy mesta. Na druhej strane, každý rok dostaneme daň z nehnuteľnosti a nebudeme mať žiadny záväzok voči tej nehnuteľnosti, čo sa týka údržby a udržiavania. Ale, chcel by som sa spýtať ešte majetkového oddelenia, či platí všeobecne záväzné nariadenie, že suterén patrí do obchodného priestoru? Alebo v suteréne máme inú sadzbu na daň z nehnuteľnosti? Pokiaľ dobre viem, čo sa týka bytov, tam aj pivnica patrí k bytu a platí sa rovnaká sadzba ako za byt, aj pivnica. Toto by som prosil. A ozrejmiť, či pivnica je spoplatnená rovnako sadzbou dane z nehnuteľnosti alebo je to niečo mimoriadne zlé? Lebo si to viem predstaviť, takú peknú vináreň, piváreň, bohvie čo na Hlavnej ulici. Ja osobne si myslím, že treba to predať, lebo za chvíľku to nebude komu predať.

p. Raši, primátor mesta - Ďakujem pekne, pani Verešová, asi vás ešte raz poprosím.

p. Verešová, vedúca referátu nakladania s majetkom - Ku dani z nehnuteľností ja sa neviem vyjadriť. My sa vieme vyjadriť len ku nájmu, resp. k odpredaju, keď sa vyhotovuje znalecký posudok, tak ten znalecký posudok musí rozdielne vyhodnotiť nebytový priestor, ktorý sa nachádza na prízemí alebo, ktorý sa nachádza v suteréne. Tu by som chcela upozorniť, že tento suterén, na tej poslednej strane je aj odfotený, je to suterén, kde nie je ani len podchodná výška. Takže uvažovať tam s nejakým využitím na vináreň, iste technicky sa v dnešnej dobe dá takmer všetko, ale treba zohľadniť aj náklady, ktoré na využitie nebytového toho suterénneho nebytového priestoru, by zase bolo potrebné vynaložiť.

p. Gamcová, poslankyňa MZ - Ďakujem, vážený pán primátor. Ja by som chcela počuť ešte raz stanovisko pani kontrolórky, či tá zmluva tam bola zverejnená alebo nie. Pretože ten argument, nepoznám toho pána, ale skrývať sa za chybu servera, tak to sa mi zdá trošku smiešne.

p. Raši, primátor mesta - Pán je technický námestník bytového podniku a pokiaľ teda si pán Tančo vravel, že tá zmluva zverejnená bola, zrejme bol len dočasný výpadok a nie permanentný. Pani hlavná kontrolórka s pánom námestníkom pozerajú internet... Dobre, pani hlavná kontrolórka je hore. 
Uzatváram rozpravu k tomuto bodu. Chcem už len pár slov pred návrhovou komisiou. Tento návrh, teda, ako povedal pán poslanec Süli, keď sa to nepredá, sa to už možno nepredá nikdy. A navrhnutá suma je, keď odrátame nájom a to, čo mesto tam vkladá každý rok, tak táto suma je 22 násobkom ročného nájmu, ktoré vie mesto získať jednorazovo. A sú to peniaze, ktoré potrebujeme na fungovanie mestských častí, na fungovanie celého mesta. Čiže tak, ako sa v minulosti predávali pozemky, tiež boli tieto peniaze podporené, použité na rozvoj mesta, tak isto aj tieto peniaze budú zabezpečovať len to, aby sme mohli v tomto meste fungovať. Ako som povedal, je to 22 násobok ročného nájmu. Čiže ten argument, nechať si ročný nájom, asi v tomto prípade nemá dostatočnú finančnú hodnotu. Takže poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – Návrhová komisia obdržala jeden pozmeňujúci návrh k tomuto bodu od pána poslanca Filipka, ktorý znie: Zmena kúpnej ceny na 627000 eur. „Mestské zastupiteľstvo v Košiciach schvaľuje zmenu kúpnej ceny predloženého materiálu na výšku 627000 eur.“

p. Raši, primátor mesta - Ďakujem pekne, budeme hlasovať o poslaneckom návrhu pána poslanca Filipka. A okrem toho keď chcete, máme tu link na web, kde je táto zmluva zverejnená, prosím hlasujte.

Hlasovanie č. 60 -	za: 19, proti: 4, zdržali sa: 22

p. Raši, primátor mesta - Ďakujem pekne, prosím návrhovú komisiu pokračovať.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu.“

Hlasovanie č. 61 -	za: 31, proti: 4, zdržali sa: 10

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 40 
Predaj nebytového priestoru pre nájomcu NATALI-TRANS s.r.o. na ul. Hlinkova č. 27

p. Raši, primátor mesta - Prejdeme k bodu číslo 40, ktorým je Predaj nebytového priestoru pre nájomcu Natali-Trans s.r.o. na ulici Hlinkova číslo 27. 
Nech sa páči, otváram rozpravu. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach schvaľuje prevod vlastníctva nebytového priestoru podľa predloženého návrhu.“

Hlasovanie č. 62 -	za: 44, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
Chcem sa spýtať, či chcete pokračovať nasledujúcimi bodmi alebo chcete obedňajšiu prestávku dámy poslankyne, páni poslanci? Je súhlas?  Dobre, keďže nie je súlad vašich požiadaviek a potrieb, budeme hlasovať. Teda tí, ktorí chcete prestávku, dávam návrh na vyhlásenie prestávky v rokovaní. Ktorí chcete prestávku, hlasujte „za“, ktorí nie  „proti“. Nech sa páči hlasujte.

Hlasovanie č. 63 -	za: 22, proti: 15, zdržali sa: 5

p. Raši, primátor mesta - Vyhlasujem obedňajšiu prestávku. Stretneme sa o pol druhej.
- - -

Bod č. 41 
Priebežná správa o projekte Košice – Európske hlavné mesto kultúry 2013 za obdobie 1.1.2013 – 28.2.2013

p. Raši, primátor mesta - Dovoľte mi aby som prešiel k bodu číslo 41. Je to Priebežná správa o projekte Košice - Európske hlavné mesto kultúry 2013 za obdobie 1.1. 2013 až 28.2. 2013. Tento materiál bude uvedený pani námestníčkou Lenártovou. Chcem vás poprosiť, pokiaľ by som nebol na celom rokovaní o danom bode z rodinných dôvodov, musím ísť do nemocnice, takže, keď vás opustím, dám priestor na vedenie schôdze niektorému z námestníkov. Takže otváram bod číslo 41. Pani námestníčka, nech sa páči, máte slovo.

p. Lenártová, námestníčka primátora - Vážený pán primátor, ctený poslanecký zbor, dostali ste Priebežnú správu o projekte Košice - Európske hlavné mesto kultúry 2013, za obdobie od začiatku januára do konca  februára tohto roka. Dostali ste k tomuto materiálu ešte doplnok, kde boli doplnené niektoré údaje k investičným projektom Európskeho hlavného mesta kultúry, ktoré prebiehajú  alebo ešte, ktoré sú v realizácii. Tento materiál je podrobný, dostali ste ho v elektronickej podobe. Venuje sa hlavne mesiacu január, kde prebehol otvárací ceremoniál. Sú tam rozobraté aktivity, nie iba zahraničné, aktivity rezidentov, sú tam rozobraté aktivity Koalície 2013 +, do súčasného dňa program beží, nie je tam spomenuté veľmi významné podujatia, ktoré možnože ani všetci sme nedocenili, ktoré boli teraz v predveľkonočnom týždni, keď sme tu mali koncert významného skladateľa a dirigenta Jordiho Savalla. Naozaj to bolo podujatie, ktoré malo, myslím si, že silne európsky charakter plus následne v Dome svätej Alžbety krížová cesta od Milana Sládka. Rovnako veľmi kvalitné podujatie. Bežia koncerty, začala sa v štvrtok Košická hudobná jar, veľmi pekným koncertom s hosťujúcou huslistkou Júliou Fischer. To všetko zatiaľ, ale nie je spomenuté v materiáli, pretože ten pojednáva o mesiacoch január- február. Myslím si, že asi je priestor na rozpravu a vaše otázky. Keďže naozaj ten materiál bol podrobený a mali ste ho k dispozícii v dostatočnom predstihu. Ďakujem pekne.

p. Raši, primátor mesta - Ďakujem pekne pani námestníčka. Čiže otváram rozpravu k bodu číslo 41. Nech sa páči máte slovo. Poslanec Gaj, nech sa páči.

p. Gaj, poslanec MZ - Vážny pán primátor, pani viceprimátorka, námestníčka, námestník, som myslel, že nebudem prvý, že zrejme to bude v závere. Čiže, možno začnem skôr ja, prvý. Samotný projekt EHMK má rôzne roviny. Investičnú, kultúrnu, programovú, atď. Ja, ako člen dozornej rady, som vyvinul spolu s pani Blaškovičovou zo správnej rady, sme trošku nejak zahájili kontrolu v rámci EHMK, kde chceli trošku porovnať minulý rok, tento rok, a následné skutočnosti. Detaily riešiť položkovite, to dnes by nemalo asi zmysel, lebo by sme sa veľmi, veľmi zamotali. A táto téma by bola asi do skorého rána. Ja by som sa chcel skôr zamerať na celkom inú vec. Čiastkové problémy a jednotlivé položky, nech rieši správna rada, dozorná rada, audítor. To by mal byť záver, výrok pána audítora k celému hospodáreniu, k účtovným pravidlám a následne jeho výrok. Ja by som chcel poprosiť hlavne pána primátora, aby na každej, na každej schôdzi EHMK s vedením, s pánom riaditeľom jedným, druhým, im neustále dookola opakoval termín Záverečného ceremoniálu. Ak mám dobré vedomie tak je to 13.12.2013. Prečo to spomínam? Lebo fráza jedného a druhého riaditeľa, že z technických, umeleckých dôvodov a časovú tieseň sme nestihli to a to, ja si myslím, že táto fráza je natoľko obohraná a taká trápna, ako najkreatívnejšia marketingová kampaň cez slová pána riaditeľa Sudzinu. Áno, týka sa to trošku mňa, mojej manželky. Preto ja, ako člen dozornej rady, by som správnej rade adresoval moje odstúpenie člena funkcie dozornej rady. A to z dôvodu mojej bezhraničnej zaujatosti a postoju k projektom. Moja zaujatosť voči riaditeľovi a celému projektu je verejná. Už som sa niekoľkokrát k tomu vyjadroval, mám to tu napísané, doložím to osobne, len aby ste to zobrali na vedomie. Doručím to dozornej rade, čiže na najbližšom zastupiteľstve zrejme dáte o tomto návrhu hlasovať. Myslím si, že skôr tento krok mal urobiť pán riaditeľ. Opäť to je na dlhú debatu. Teraz vás ostatných zaťažovať nechcem. Ale si uvedomujem, že ak by sme odvolali pána riaditeľa my, tá výhovorka na problémy v rámci EHMK a časovú tieseň, by bola ešte väčšia. Čiže ja som od toho zámeru upustil. A opakujem, moja zaujatosť voči pánovi riaditeľovi, jeho osobe, jeho kampani je veľmi veľká. Čiže preto končím. Mám ešte jedno Nostradamove proroctvo. S najväčšou pravdepodobnosťou 13.12. naša košická raketka niekde drbne. Či to bude v kasárňach, či to bude na amfiku, či to bude v Kunsthalle. Je na veliteľovi lode, aký po pristaní ostane kráter. Ďakujem pekne.

p. Raši, primátor mesta - Ďakujem pekne pán poslanec, pán starosta. Dnes, naozaj kreativita miešaná s chorvátčinou je oživením tohto mestského zastupiteľstva. Ja neviem, či tejto lode som kapitán ja, alebo Jano Sudzina, ale ja verím, že moje krátre budú zaplnené,  aby sme mohli pokračovať ďalej. Ďakujem. Poprosím pána poslanca Filipka po ňom pána poslanca Süliho, nech sa páči.

p. Filipko, poslanec MZ - Ďakujem za slovo. Chcel by som položiť otázku na problém zverejňovania faktúr objednávok a zmlúv. Už v decembri koncom roka som listoval v tom registri a evidoval som značné nedostatky zverejňovania. Ešte v januári ma dokonca práve vedúci kancelárie pána starostu Gaja, pán Giboda, mailom rozposielal všetkým poslancom nejaké upozorňujúce maily, že sú tam zjavné nedostatky v zverejňovaní. Chcel by som počuť odpoveď, či došlo ku komplexnej náprave. Aby skutočne v takomto vážnom veľkom projekte, ako jej Európske hlavné mesto kultúry, aby sme urobili zadosť zákonom a predpisom, ktoré nám kážu tie zverejňovania urobiť. Ďakujem.

p. Raši, primátor mesta - Ďakujem pekne pán poslanec. Poprosil by som, nechám vystúpiť pánov poslancov, aby potom eventuálne pán riaditeľ Sudzina alebo niekto z kompetentných zodpovedali všetky otázky naraz. Ďakujem pekne, pán poslanec Süli, nech sa páči.

p. Süli, poslanec MZ - Vážený pán primátor, ctený zastupiteľský zbor. Mal som to šťastie  alebo nešťastie byť v januári na Otváracom ceremoniáli. To, že nevyšlo počasie, za to nikto nemôže. Ale musím tu povedať, veľmi jednoznačne, že firma alebo organizátori nezvládli. Boli tam obrovské pauzy, nebolo to dobre vidieť, no všetko možné. Bolo tam veľa dymu, ten kto sedel vzadu, ten prakticky na pódium nevidel, lebo pekne to zadymili. Ale to je vec názoru. Staršia generácia na čele so mnou nejak nadšená z toho nebola. Som ale aj členom finančnej komisie na Košickom samosprávnom kraji a tiež sme mali vyhodnotenie, nedávno, investičných projektov Ostrovy kultúry. Pán primátor, chcem vás informovať o tom, aj zastupiteľstvo, že som sa pýtal na takúto vec že, príde za určitú dobu nejaká kontrola a bude selektovať, čo bolo oprávnené, čo bolo neoprávnene použité. Košický samosprávny kraj už teraz, je apríl, urobil také resumé, koľko to asi bude stáť. Tak chcem informovať zastupiteľstvo, aj vás pán primátor, že nepredvídané práce, ktoré sa týkalo Ostrovov kultúry je cez milión eur. Nepredvídané práce. A práce naviac ďalší milión eur. Toto bude musieť Košický samosprávny kraj zaplatiť z vlastného rozpočtu v situácii, keď v súčasnej dobe úverová zaťaženosť kraja je na takej úrovni, že posledná splátka bude zaplatená v roku 2036. O tom je oficiálny doklad. Prosím, ako je splátkový kalendár. Ďalej ešte. V ďalšom chcem povedať, že  určite ste sa dočítali v novinách, že som odišiel teda zo školskej rady na Poštovej ulici. Najlepšie gymnázium v Košiciach. A odišiel som odtiaľ aj preto, lebo to čo sa nám podarilo dosiahnuť spred dvoch rokov, že aby na toaletách bol toaletný papier. V najlepšej škole v Košickom samosprávnom, teda aj na Slovensku prakticky! Pán primátor, znepokojuje ma aj to, že na stredných školách netečie teplá voda. Lebo vraj to nie je predpísané v hygienických predpisoch. A mám taký dojem, že ani na základných školách. Pritom sú to banálne veci, jeden prietokový ohrievač stojí 300 eur,  nepredvídané práce milión. Tieto disproporcie mi ako občanovi vadia. A práve preto si myslím, že by sme mali urobiť resumé aj v našich základných školách, ako to je. Lebo je to v 21. storočí hanbou pre mesto, pre kraj. Ďakujem.

p. Raši, primátor mesta - Ďakujem pekne. Kým dám slovo pani Blaškovičovej, napriek tomu, že tá teplá, studená voda v Košiciach asi nie je súčasťou Európskeho hlavného mesta kultúry, sa chcem spýtať, či máte vedomosť, že na základných školách by netiekla teplá voda tam, kde v minulom volebnom období tiekla? Pretože buď teplá voda netečie preto, že je kohútik iba na studenú vodu, alebo netečie preto, že niekto teplú vodu vypne alebo sa pokazí ohrievač? A nemám vedomosť, že počas tohto vedenia by sme prešli na režim otužovania na základných školách. Na KSK situáciu nepoznám, ale nerád by som na Európskom hlavnom meste kultúry začal robiť politiku na studenej a teplej vode. Lebo kde kohútiky sú, tam teplá voda tiecť bude, lebo žiadne dlhy nemáme. A kde nie sú, môžeme sa dohodnúť, ja dám časť svojho platu, vy svoj poslanecký a môžeme dokupovať prietokové ohrievače. Nech sa páči, faktická poznámka, pán poslanec Süli.

p. Süli, poslanec MZ – Faktická poznámka. Pán primátor, neberte to ako výčitku na vašu osobu, a na toto vedenie. Len musím tu povedať na tomto mieste, že 13 rokov sme v 21. storočí. To je všetko.

p. Blaškovičová, poslankyňa MZ - Ďakujem pekne pán primátor. Myslím si, že tie 3 minúty sú v tomto prípade málo, keď máme hovoriť aj o priebežnej správe. Predsa len, je to ten najdôležitejší projekt, ktorý tu máme. Takže, prosím, ospravedlňte ma, ak budem hovoriť dlhšie. Stretli sme sa viackrát, aj s vedením projektu, aj s vedením mesta. Hovorili sme teda nielen o tom Otváracom ceremoniáli, lebo ten bol síce najviditeľnejší, ale naozaj musíme pozerať aj na to, čo sa už v roku 2013 urobilo, čo sa zatiaľ nestihlo. To, že ten projekt je rozdelený na investičnú a programovú časť, ja si hovorím, že chvalabohu. Pretože v tomto meste, aj keď nám nejaký kráter zostane, tak si myslím, že zostanú aj veľmi zaujímavé priestory, veľmi zaujímavé budovy. Proste veci, ktoré by sa určite nepohli dopredu ešte dlhé, dlhé roky, nebyť tohto projektu. Takže v roku 2014 bude zrekonštruovaná Malá scéna, je zrekonštruované divadlo Thália, Ostrovy kultúry. Na koľko kasárne Kulturpark budú žiť tým kultúrnym životom, to naozaj ukáže až čas. Aj na Koalícii 2013 sme rozprávali o tom, že keď skončí tento rok, tak máme pred sebou ďalších 5 rokov, kde sme sa zaviazali a tie priestory musia žiť kultúrnym životom, na ktorý boli určené. Rozprávali sme sa o tom, že či máme dostatočné kapacity, či hlavne máme dostatočné finančné zabezpečenie? Pán Süli nás tak isto vystrašil, že koľko ešte možno, po dokončení, budeme musieť investovať. To rozhodnú cez ministerstvo kultúry. Tie oprávnené - neoprávnené výdavky. Je to komplikovaná situácia. Takže, na jednej strane, ja sa mimoriadne teším, že tie investičné projekty sa podarili, že tu zostanú. Samozrejme, každý z nás má názor na to, ako by mal vyzerať mestský park, ako by mal vyzerať park na Moyzeske. Myslím si, že Košičania si na to nakoniec zvyknú. My na Starom meste sme roky, roky dozadu hovorili o tom, že ten mestský park by bolo treba dať oplotiť. A nakoniec sa zdvihla taká vlna pobúrenia istej strany občanov proti oploteniu, samozrejme spájajú to s istou politikou, čo im nikto nemôže uprieť, keď si to tak myslia. A ja osobne si myslím, že v parku vzniknú úžasné priestory. Že naozaj konečne tam budú chodiť rodiny s deťmi. Ale to, či je to naozaj úžasne zrekonštruovaný priestor pre kultúru, to som si teda nie istá. To uvidíme, keď tam budeme robiť v júni imaginácie. Ten park je v podstate nesmierne zahltený množstvom atrakcií. Množstvom miest, ktoré sú čímsi zaplnené. Čiže nejaký veľký priestor na kultúru, bude veľmi, veľmi komplikované hľadať. No verím, že ho nájdeme a že ten park oživíme naozaj dobrým projektom. Ten program, tak ako je postavený, trúfam si povedať, hovorím to aj pre vás, kolegovia poslanci, hovorím to pre kultúrnu obec. Do toho programu nikto, ani správna rada, ani dozorná rada nijakým spôsobom nevstupovali. Ten program nám bol predložený a predstavený. A program sa modifikoval teraz opätovne, lebo vyšla nová programová kniha. Vlastne na základe prerozdelenia finančných prostriedkov z ministerstva kultúry. Čiže niektoré projekty, ktoré ešte v januári v knihe boli zakomponované a uvádzané, už tam dnes nie sú, lebo jednoducho neboli finančne podporené. Či to bolo správne rozhodnutie alebo nie, to opäť sa na nás budú pozerať, aj ma zastavujú ľudia, ktorí pracujú v kultúre, že prečo je to takto, a prečo je to takto? Nepoviem to nikomu, pretože naozaj s týmito financiami správna rada nemá nič spoločné. Je to grantový program ministerstva kultúry, ktorý má vlastnú komisiu. V tej komisii sedí vedenie projektu EHMK. Takže s otázkami sa treba obracať na nich. Prečo ten alebo ten projekt pokladali za dôležitejší a iný za menej. Hovorím to v súvislosti aj s tým, že zrejme v najbližších dňoch sa v médiách objaví jeden článok 2, 3, neviem, uvidíme koľko v nadväznosti na stretnutie pána Beskyda a so skupinou Kassa Boys. Vy, ktorí tu sedíte tiež a sedeli ste v minulom zastupiteľstve, určite si spomeniete na také jedno veľmi búrlivé zastupiteľstvo, kde sme sa bavili o istej hudobnej skupine a  P… a z hoven. Bavili sme sa vtedy o tom, že sme nepokladali za vhodné, ani nie uviesť túto skupinu predsa, tá reč bola o niečom úplne inom. My sme sa bavili o tom, že tak, ako bola tá skupina prezentovaná, že to nebolo vhodné. Lebo, však každá skupina sa môže nazvať ako chce. Proste, oni si vybrali tento názov a bývalé vedenie EHMK sa rozhodlo, že ich pozve alebo teda tí, čo mali na starosti hudobnú zložku. To čo sa následne stalo, ja som nevidela inštaláciu vo fontáne, ja osobne som ju nevidela, ja som videla so svojim menom až v momente, keď ta inštalácia bola zlikvidovaná. A vznikol okolo toho nejaký článok. Priznám sa, že ja som hneď verejne povedala, že mi je ľúto, že sa to stratilo, lebo veľmi rada by som na to „Blaškovičová- vulgárna a hlúpe“ bola dolepila ďalší papierik „Povedala a trvá na tom dodnes, že je vulgárne a hlúpe vylepiť takýto plagát na základnú školu“. A vlastne citácie vytrhnuté z kontextu, takých tam bolo oveľa viacej. Kto rozhodol o tom, že inštalácia sa zruší? Neviem. Ale, vlastne naozaj bude jeden, myslím si, jedna škandalizácia veľmi podobná tej, ktorá bola pred Otváracím ceremoniálom, ktorú vyprovokovali títo mladí výtvarníci, vzhľadom na to, že nedostali takú finančnú dotáciu o akú žiadali, a akú si predstavovali. Či to má s tým súvis, ja si myslím, že naozaj je to na  rozhodnutí, hoci teda, ja by som zaň nezdvihla ruku, mne sa tiež tie mnohé rozhodnutia komisie ministerskej a to spolufinancovanie nepáčia. Tiež si myslím, že by to mohlo byť inak. Ktokoľvek z vás by si otvoril tu výsledkovú listinu, určite by mal na to každý svoj názor, čo by radšej chcel vidieť a čo by radšej podporil. Takže toto hovorím ako vo všeobecnosti, aj na obranu tohto projektu. Samozrejme, mne osobne sa mnohé veci nepáčia. Ale mne osobne sa mnohé veci páčia. S Otváracím ceremoniálom ja osobne som mala veľký problém. Mala som veľký problém, aby som to predýchala. Aby som to prijala ten záverečný večer. Hovorím o záverečnom večeri. To, čo bolo pred tým záverečným večerom bolo výborné. Bolo výborné! To, že mesto bolo plné ľudí, bolo výborné! Tie raňajky, tie malé akcie, ktoré sa po meste diali, myslím si, že ľudí to neskutočne pozitívne naladilo. Škoda, že teda ten záver nevyšiel. To je z tej mojej akoby umeleckej stránky. A k Mariánovi. Vlastne to, čo sa udialo v ten večer ma vyprovokovalo k tomu, aby som povedala, poďme sa my pozrieť, ako to bolo pripravené. Kto to vlastne robil? Aké zmluvy tam boli podpísané? Kto boli tí účinkujúci, o ktorých sme nevedeli? Pretože ich nikto ani nepredstavil. Odkiaľ sú? A mňa osobne samozrejme zaujímalo aj to, za aké peniaze stojí jedna scéna, druhá scéna, koľko financií bolo na tých umelcov. Aj keď teda vieme, že sú to sponzorské peniaze. Ale aj sponzorské peniaze idú predsa cez balík mesta. A idú cez celú neziskovku. Ja som bola ohromne potešená, keď som si povedala „Ježiš!“, konečne sú umelci zaplatení! Ale väčšinou teda to neboli zaplatení košickí umelci, ale boli to umelci zvonku. Takže mrzí ma to odstúpenie Mariána Gaja, lebo si myslím, že sme boli celkom dobrá dvojka, ktorí mali trošku skúseností, ktorí sedeli v tej správnej rade a v dozornej rade. Marián, hrozne si ma vyprovokoval. Neviem, ako ja budem na budúcej správnej rade reagovať. Takže vlastne toľko som chcela povedať. Prepáčte, ak som sa rozohnila a hovorila tu svoje pocity, ale myslím si, že tento projekt sa momentálne nedá jednostranne posúdiť. A ja som stále optimistka. A verím, že ten Nostradamus, že ten kráter tu nebude. Nejaký zostane, ale že nebude taký veľký. Ďakujem.

p. Berberich, poslanec MZ - Ďakujem pekne, ja len veľmi krátko. Prišiel som troška neskôr, ospravedlňujem sa. Neviem, či niekto hovoril o tom Otváracom ceremoniáli o jeho hodnotení. Lebo na predchádzajúcom zastupiteľstve sme o tom trošku chceli hovoriť, ale sa hovorilo, že ešte sa to pripraví, to vyhodnotenie. Nenašiel som v tej správe nič také, až na jednu vetu, že kompletná analýza nejakých mediálnych výstupov, čo sa týka teda Otváracieho ceremoniálu sa ešte spracováva. Tak, pokiaľ je to tak, že ešte to predsa len bude, tak potom môžeme o tom ešte diskutovať. Ale, len sa chcem spýtať, či to je teda tak, ako som to pochopil. Ďakujem.

p. Gaj, poslanec MZ - Ďakujem pekne. Dámy, páni, ja by som chcel ešte otvoriť problematiku amfiteátra, lebo mne je bytostne blízka. Skôr, bola blízka. Kvôli projektu  EHMK -investičnému, mestská časť nie je správca amfiteátra. Samozrejme, všetky legislatívne pravidlá a snahu mesta, aby to tak nebolo, všetko beriem. Ale vzhľadom na to, aj na dnešný článok v Korzári „Čo sa deje na amfiteátri“ a výzva v rámci mesta výberové konanie na uskutočnenie toho tu, čo je predo mnou „Hokejové mestečko“ mám tu takýto pekný plagátik- fotku, ktorú by som rád venoval mestu a hlavne EHMK a odovzdám ju pánovi riaditeľovi, aby mal inšpiráciu ako sa to dá zrobiť. Chlapci zo Severu, my amatéri, my sme túto akciu urobili za 20 hodín. Minulý rok príklad, za 20 hodín sa to dá zorganizovať. Ja prajem EHMK, že 20 dní im bude stačiť. A tretí ročník hokeja v meste sa uskutoční. Aj keď mám malé pochybnosti. Poprosím investičné oddelenie, ktoré má na starosti tento projekt, aby zariadilo aspoň svoj merač elektriky odberného miesta,  lebo môže sa stať, že 2. mája nebude mať prúd. A aj to sa môže stať. Držím vám všetkým palce. Ďakujem pekne.

p. Süli, poslanec MZ - Pán námestník, ja by som chcel využiť tú možnosť, že je tu pán  Sudzina. A chcel by som sa spýtať, či s Otváracím ceremoniálom, ako bol spokojný, lebo on je tu za to kompetentný, ktorý to organizoval. A druhá otázka moja by znela na neho v prípade na investičákov, dnes je už pomaly koniec apríla alebo prostriedok apríla. Ako stojíme s nepredvídanými nákladmi na investičné projekty a s prácami naviac? Či bola taká analýza už urobená? Všetko.

p. Gaj, poslanec MZ - Faktická poznámka. Jedna, jediná veta, dovetok. Že tento záber kvôli Bruselu, môže EHMK používať celé 5 roky. Schvaľujem. Ďakujem.

p. Jakubov, námestník primátora - Ďakujem pekne. Ak sa nikto ďalší nehlási, poprosil by som na záver rozpravy pána riaditeľa neziskovej organizácie, pána Sudzinu, aby vystúpil.

p. Sudzina, riaditeľ EHMK: Dobrý deň prajem, pozdravujem všetkých poslancov, vedenie mesta, vážené poslankyne, poslanci. V podstate to bolo len niekoľko konkrétnych vecí, ku ktorým sa môžem vyjadriť. A k tomu sa vyjadrím. A potom tam ďalšia výzva, ktorá bola je skôr o pocitoch, alebo o tom, ako som bol spokojný s Otváracím ceremoniálom, od pána Süliho. K tomu sa samozrejme tiež vyjadrím. 
Pán poslanec Filipko mal pripomienku k zverejňovaniu faktúr a zmlúv na webe. My zmluvy zverejňujeme pravidelne. Tak, ako nám to ukladá zákon, je pravda, že v čase Otváracieho ceremoniálu tam bol určitý sklz. A to z dvoch dôvodov. Jeden dôvod bol ten, že bolo obrovské množstvo zmlúv, ktoré trvalo spracovať. Mali sme viac ako tisíc umelcov. A tak isto ďalšie veľké množstvo zmlúv spojených s technickou realizáciou a zabezpečením. Takže chvíľku sa to posúvalo. A tak isto webová stránka prechádzala v tom čase rekonštrukciou. Externá firma nám dodávala upgrade stránky. Takže je možné, že z tohto dôvodu niekedy ľudia, ktorí mali záujem prejsť si tieto informácie ich nemali  a nie tak v dostatočnom obsahu, ako skôr s časovým sklzom. 
Čo sa týka pripomienky pani Blaškovičovej, že to boli predovšetkým umelci z vonku. Tak musím povedať, že 90 percent umelcov bolo buď z tohto mesta, alebo z tohto regiónu. Až na dvoch alebo troch, a to partnera z Marseille a partnerov z Japonska, ktorí mali samozrejme programovú linku spojenú na spoluprácu s týmito partnermi. 
Čo sa týka dotazov, či sme alebo nie sme spokojní s Otváracím ceremoniálom? Myslím si, že treba sa na to pozrieť komplexne, z pohľadu celých troch dní. Tak, ako Otvárací ceremoniál prebiehal, my sami dobre vieme, kde sme mali problémy, nedostatky a áno, boli tam hlavne čo sa týka Hlavnej ulice. Problémy s ktorými aj my sa nevieme zmieriť, ale bohužiaľ, Otvárací ceremoniál je za nami. Treba však povedať, že celkovo bol Otvárací ceremoniál u našich hostí zo zahraničia vnímaný veľmi pozitívne. Môžem vám pán poslanec dať vyjadrenie veľkého množstva ľudí, ktorí tu boli. Tak isto sme spracovali evalváciu a vyhodnotenie, anonymné vyhodnotenie návštevníkov. To vám tiež môžem dať k dispozícii. Takže, keď mám povedať, či som bol spokojný, tak môžem povedať, že na 80 percent som bol spokojný s Otváracím ceremoniálom ako takým. 
Či bola spracovaná analýza a aká, pán poslanec Berberich, čo sa týka obsahu, analýza bola spracovaná. Čo sa týka finančného vyhodnotenia, všetko je dnes na webe. Takže každá jedna zmluva a každá jedna faktúra je zverejnená na webe.

p. Jakubov, námestník primátora - Všetko? Ďakujem pekne. 

p. Süli, poslanec MZ - Faktická poznámka. Pýtal som sa s investičnými projektmi či má niečo spoločné pán riaditeľ? A či sa robia analýza oprávnených a naviac prác.

p. Jakubov, námestník primátora - Ak môžem, pán poslanec, určite robí sa analýza oprávnených, neoprávnených, ale predpokladám, že pán riaditeľ bude asi ťažko na to reagovať. Aj momentálne prebieha kontrola, máme tú kontrolu zo SORO, z ministerstva máme kontrolný deň, teda, ktorý je pravidelne v pondelok a beží sa po týchto stavbách. Ale, samozrejme, tento odpočet bude pripravený a bude analyzovaný. Bohužiaľ tie akcie sú rozpracované ako vieš, pán poslanec, v takom stave, ako sú, ale budeme musieť všetko oprávnené, neoprávnené náklady predložiť na schválenie do zastupiteľstva. Poprosím s faktickou ešte pán poslanec Gaj.

p. Gaj, poslanec MZ - Faktická poznámka. Pán riaditeľ Sudzina, prepáč mi, som myslel, že túto chvíľku v mikrofóne využiješ ako chlap na záver a sa ospravedlníš verejne mojej polovičke. Ale ja už som sa s tým zmieril. Tak dovoľ, aby som ti túto inšpiráciu osobne daroval. Ďakujem.

p. Berberich, poslanec MZ - Faktická poznámka. Ďakujem pekne, ja som mal na mysli len ako obsahové vyhodnotenie programu, z pohľadu povedzme nejakých odborníkov, ktorí sa na to pozerali zvonka. Že prišli a videli ten program, a proste sú v tejto oblasti odborníci a sa vyjadrili k tomu tak a tak. Ja som toto mal na mysli. Toto som v tej správe nenašiel. Na to som sa pýtal. Ďakujem pekne.

p. Lenártová, námestníčka primátora - Faktická poznámka. Pán poslanec Berberich, nesiem vám teraz do rúk vyjadrenia rôznych umeleckých riaditeľov a predchádzajúcich európskych hlavných miest kultúry, súčasného Marseille Provence, riaditeľa Guimaresa, minuloročného portugalského mesta Mariboru, Ombre z Európskej komisie, z Umey v Švédsku, ktorí budú európskym hlavným mestom, z Rigy a z Japonska od pána Kodjiho. Toto vám nesiem ako reakciu, ich reakciu na návštevu na Otvárací ceremoniál.

p. Halenár, posalnec MZ - Ja som teda proti EHMK od samého začiatku. Už pri úplne prvom hlasovaní o šialených megalomanských projektoch, ktoré sa niekde záhadne stratilo. Tak nikdy mesto nepostupovalo, ani EHMK. Ale cez to všetko by ma zaujímala takáto odpoveď na túto otázku. Kto prišiel s ideou rakety, ktoré má akýmsi spôsob a neviem čo symbolizovať? Ale dosť sa to ťahalo v tých otváracích dňoch EHMK. Že kto s tým prišiel a čo vlastne tá idea má symbolizovať? Lebo to som akosi nepochopil a viacerí ľudia nechápu tú raketu. A možno, keď je tu pán riaditeľ EHMK by to mohol ozrejmiť. Ďakujem.

p. Blaškovičová, poslankyňa MZ - Ja sa budem snažiť byť teraz naozaj krátka. To, na čo sa pýtal pán Berberich. Pán Berberich, my sme hold osobní. My máme každý osobný nejaký názor. Vidíte, tam máte osobné názory troch osobností, ktorým sa ten program páčil. Žiaľ, medzi nami sú iné osobnosti, ktorým sa nepáčil. Tzn. že asi je to tým, že umenie je nemerateľné. Možno je merateľné množstvom ľudí. Na tom Otváracom ceremoniáli bolo skutočné množstvo ľudí. A ja hovorím, len šťastie majú tí, čo videli to, čo bolo vonku a to, čo bolo zostrihané v televízii. Lebo na to by sa dalo asi reagovať tak, ako sú tie listy. Ale máte právo na iný názor tak, ako ja mám iný názor. Ďakujem.

p. Jakubov, námestník primátora - Ďakujem pekne, keďže sa nehlási, nikto ďalší do rozpravy, uzatváram rozpravu a na záver ešte poprosím pána Sudzinu, aby reagoval na pána Halenára - idea rakety. Ospravedlňujem sa, pána poslanca Alfonza Halenára.

p. Sudzina, riaditeľ EHMK: Vážený pán poslanec. My sme mali niekoľko konceptov ako stvárniť Otvárací ceremoniál. Oslovili sme niekoľkých ľudí, scenáristov, dramaturgov. Nakoniec realizovala projekt dvojica dramaturgičiek. Jedna zo Slovenského národného divadla, druhá, ináč pôvodom z východného Slovenska, druhá z divadla z Prešova, ktoré na základe projektu Interface snažili sa vytiahnuť základné idey celého projektu. A ten sa niesol v celej, v celej šírke, v svojom spektre programu, počas celých dvoch dní, tzn. nielen to, čo bolo na Hlavnej. Ľudia, ktorí mali preštudovanú brožúru k tomu a ktorí boli na väčšine podujatí, tak, zdá sa mi, že pochopili celkový zámer a koncepciu. Raketa tam bola kvôli tomu, že v Košiciach máme sídlisko KVP - Košického vládneho programu a scenáristi sa snažili humorným spôsobom poukázať na to, že Košice boli v minulosti známe tým, že mali veľmi blízko ku kozmickému projektu alebo ku kozmickým programom. Veď mali sme tú Vysokú školu leteckú, z ktorej vzišli obidvaja kozmonauti, či už československy prvý alebo slovensky prvý kozmonaut. A s touto myšlienkou sa pohrávali. Či sa im to podarilo alebo nie, to je vec, tak jak pani Blaškovičová povedala, názor každého. Mali sme veľmi pozitívne ohlasy a mali sme aj negatívne ohlasy. Tak ako každé jedno umenie. Áno, aj na tú raketu.

p. Jakubov, námestník primátora - Ďakujem pekne, poprosím návrhovú komisiu.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Priebežnú správu o projekte Košice - Európske hlavné mesto kultúry 2013 za obdobie od 1.1. 2013 do 28.2. 2013.“

Hlasovanie č. 64 -	za: 23, proti: 2, zdržali sa: 4
 
p. Jakubov, námestník primátora – Konštatujem, že uznesenie bolo schválené. 
- - -

Bod č. 41/1 
Personálne otázky

p. Jakubov, námestník primátora - Pristúpime k ďalšiemu bodu rokovania, bod 41/1 Personálne otázky. Prosím pani poslankyňu Adamčíkovú.

p. Adamčíková, poslankyňa MZ - Ďakujem pekne. 22. februára tohto roku na magistrát do podateľne bolo doručené vzdanie sa funkcie člena Legislatívno-právnej komisie mestského zastupiteľstva, doktorom Štefanom Žigom. Chcem vás poprosiť, aby ste toto vzdanie zobrali na vedomie a súčasne predkladám návrh na voľbu nového člena, neposlanca legislatívno-právnej komisie a to doktora Tibora Krinického. Ďakujem.

p. Jakubov, námestník primátora - Ďakujem pekne. Chce sa niekto vyjadriť k tomuto návrhu? Ak nie, uzatváram rozpravu prosím návrhovú komisiu o návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach po a) berie na vedomie vzdanie sa funkcie člena Legislatívno-právnej komisie mestského zastupiteľstva doktora Štefana Žigu, ktoré bolo doručené do podateľne Magistrátu mesta Košice dňa 22.2. 2013, a po b) volí za člena neposlanca Legislatívno-právnej komisie Mestského zastupiteľstva v Košiciach doktora Tibora Krinického. 

Hlasovanie č. 65 -	za: 26, proti: 0, zdržali sa: 4

p. Jakubov, námestník primátora - Uznesenie bolo schválené.
- - -

Bod č. 42 
Interpelácie poslancov MZ

p. Jakubov, námestník primátora - Pristúpime k ďalšiemu bodu rokovania, bod číslo 42 Interpelácie poslancov. Nech sa páči, pán poslanec Berberich.

p. Berberich, poslanec MZ - Ja mám pripravenú písomnú interpeláciu. Poviem len, že týka sa to využitia Kina Úsmev. Takže dám písomne.

p. Sekáč, poslanec MZ - Chcel by som interpelovať riaditeľa magistrátu. Keďže máme po zimnej sezóne, a firma Kosit sa opakovane veľmi snaží, avšak nestačí svojimi kapacitami a nezvláda údržbu chodníkov a ciest na sídliskách, dochádza k ohrozeniu života, k ohrozeniu zdravia a majetku občanov. Navrhujem ponechať Kositu len rozsah poskytovania, len ten určitý rozsah poskytovania služieb, ktorý zvládne a vedľajšie cesty a chodníky udržiavať prenesením tejto kompetencie na miestne úrady. 
Moja druhá interpelácia súvisí s tým, že chcel by som poukázať na havarijný stav krytov svetelných bodov na Sídlisku Dargovských hrdinov, konkrétne na uliciach Bielocerkevská a kpt. Jaroša, kde je zároveň výbežisko so psíkmi, kde sa pohybuje množstvo detí a mládeže a trčia z tých svetelných bodov káble. Ak by sa to dalo do poriadku. Ďakujem pekne.

p. Jakubov, námestník primátora - Ďakujem, poprosím aj v písomnej forme predložiť interpelácie. Nech sa páči, pani poslankyňa Blaškovičová, pripraví sa pán poslanec Berberich.

p. Blaškovičová, poslankyňa MZ - Ďakujem pekne pán námestník. Ja by som mala interpeláciu na pána riaditeľa Správy mestskej zelene. Chcem sa spýtať, ten park a ulica, dlažba na Hrnčiarskej už bola ukončená. Je tam strašne veľký rozdiel medzi chodníkom a medzi úrovňou zeme. Tam zostali diery, tam to zostalo, nemyslím si, že tí cestári alebo tá firma, ktorá to opravovala, že ešte s tým niečo urobia, keďže je to od decembra v takomto stave. Chodí sa tam, deti tam chodia do škôlky, je tam osadený živý plot. Proste, je to v príšernom stave. Ale podľa mňa tam chýbajú 2 tatrovky zeminy. Čiže, prosím, pán riaditeľ, pozrite sa.  Je to na rohu Podtatranského a Hrnčiarskej. 
A druhú prosbu mám. Na Starej Baštovej sa robil Ostrov kultúry. Očakávajú sa tam návštevníci. Bude tam teraz chodiť veľa ľudí. Svojím spôsobom, keď sa čistil múr Bašty, tak sa zničila, ani nie zničila, pošliapala sa tá zeleň, ktorá tam je. Čiže treba to nanovo dať do poriadku. Vyčistiť, lebo tam nejaké zbytky zostali. Ale ďalšia moja prosba sa týka, zostali tam len 2 pôvodné stromy na Starej Baštovej. Práve na úrovni Rodošta, zadnej strany. A na nich je také strašne veľké množstvo imela, že teraz, keď boli tie košické vetry, chodievam tam so psom, tak predo mňa padla taká haluz, že keby som ju bola dostala, tak tu dnes nesedím. Takže, poprosím , buď ideálne by bolo, keby sa dalo to imelo obrať. Ak nie, tak bude treba tie stromy vyriešiť prosím. Ďakujem pekne.

p. Berberich, poslanec MZ - Ďakujem pekne. Ja mám od kolegu Kasterka len odkaz, pretože už tu nebol. Takže predložím jeho interpeláciu písomne. Tiež týka sa koncepcie parkovania.

p. Dečo, poslanec MZ - Ďakujem. Tiež mám interpeláciu smerom k pánu riaditeľovi, ktorá pravdepodobne bude potrebná, aby bola tlmočená smerom na dispečerské stredisko a Kosit. Sme v období, keď veľmi intenzívne nás čaká odstraňovanie posypového materiálu z mesta. A chcel by som poprosiť, aby predovšetkým tie trasy, ktoré sú trasami mestskej hromadnej dopravy, boli prioritne čistené. A zvlášť chcem poprosiť o to, aby ak sa niekde vysiela voz, ktorý to má zametať, aby neobchádzal alebo aby alternatívne bol vyslaný iný voz, ktorý bude už nachystané kôpky toho materiálu, kde jednotlivé mestské časti, konkrétne napríklad v Kavečanoch tento poriadok začali robiť, je to nachystané na kraji. Ale, keď tam príde zametací voz, ten nezoberie tie kopy. Častokrát ešte to rozruší. A jednak je tá práca dvojitá a jednak je to o bezpečnosti, o hygiene, o čistote. A samozrejme fakturuje sa potom viackrát. Ďakujem.

p. Gamcová, poslankyňa MZ - Ďakujem vážený pán námestník. Ja by som sa chcela vrátiť ku tej mojej interpelácií - križovatka Zimná/Letná. Viete už o čo sa jedná. A zároveň by som sa chcela opýtať, či sa plánuje oprava Letnej. Tam naozaj v obidvoch smeroch sú také výtlky, že tam nie je možné vlastne ani prejsť. Potom, ďalšia vec, ktorá trápi občanov z KVP. Ja som napočítala z KVP na stanicu je 12 semaforov. A keď som si ich tak prešla, tak ten semafor, ktorý je tu, v blízkosti bývalej polikliniky alebo polikliniky prvej pomoci, tak ten sa mi zdá naozaj, nie až taký vhodný. Tak chcela som poprosiť, či by sa to nedalo urobiť len na signalizáciu pre tých peších, ktorí potrebujú nevyhnutne prejsť. Ten semafor naozaj brzdí premávku. A človek, keď sa chce dostať na stanicu, tak to trvá naozaj nekonečne dlho. 
Ďalšia interpelácia. Tlmočím žiadosť učiteľov zo Základnej umeleckej školy Jantárová. Tam naozaj je veľký problém počas dňa zaparkovať. A či nie je možné v tom areáli, je to veľký priestor, vyčleniť aspoň zopár parkovacích miest pre zamestnancov tejto školy. Pre rodičov to už ani nehovorím. Chodím tam niekoľkokrát do týždňa. Naozaj, to je obrovský problém. Tak ďakujem pekne.

p. Gaj, poslanec MZ - Ďakujem, mám interpeláciu na pána riaditeľa. Poprosím vás ulica Pod vlekom. Na tejto ulici, celá dĺžka, na magistráte sú žiadosti od roku 1977! Čiže je to veľmi stará vec, ktorá sa obnovuje žiadosťami od občanov danej ulice. Viem, že je tam nejaký majetkový problém. Ide o to, že  na tejto ulici chýba asi 180 metrov asfaltového povrchu. Všetky kanalizačné veci, t.j. odtoky, výpuste si občania vybudovali v rámci svojich možností k minulému obdobiu sami. Čiže ide naozaj len o dokončenie asfaltového povrchu v danej lokalite. Ďakujem.

p. Sixa, poslanec MZ - Ďakujem pekne. Ja len malá poznámka k interpeláciám. Bol by som rád, keby interpelácie, ktoré podáme tu v meste, respektíve aj ako poslanci mestských častí smerom na mesto alebo mestské podniky, boli riešené tak, že by dotknutý, koho interpelujem ja, tzn. povedzme poslanec mesta alebo mestskej časti, ktoré sa týka mesta, bol aspoň prizvaný pri riešení tohto problému, ktorý interpeluje. Pretože- mnohokrát sa mi stáva, že dám interpeláciu, nemyslím len tu, ale smerom z mestskej časti na mesto, a nie je vyriešená tak, aby som bol spokojný. Čiže dať si toľko námahy, že to čo žiadam, aby ma prizvali k danému problému sa vyjadriť. Aby som povedal svoj názor na danú interpeláciu. Pretože dostanem odpoveď od pána riaditeľa magistrátu, ale už je možno neskoro, lebo už sa to povedzme urobilo, ale nie tak, ako si to predstavujem, povedzme ja. Ďakujem pekne.

p. Halenár, poslanec MZ - Mňa osvietila moja dlhoročná idea, že čo by sa stalo, keby toto mesto začalo zverejňovať interpelácie a odpovede na zvláštnom linku? Tzn. s dobrým vyhľadávaním, tzn.  ktokoľvek by sa chcel pozrieť, že či takýto problém bol niekedy v minulosti a bol vlastne zo strany poslancov vznesený nejaký podnet na to, že by mohol by sa presvedčiť, kedy a akým spôsobom bolo naložené. Takto si to vlastne individuálne riešené veci, ktoré značnú časť poslaneckého zboru minimálne rozčuľujú. A tak by si vedeli urobiť aj občania tohto mesta obrázok o kvalite úradníkov na Magistráte mesta Košice. Skúste, len tak úplne nezáväzne, bez nejakého návrhu na uznesenie, nad tým popremýšľať. Možno, že by to malo nejaké pozitíva.

p. Jakubov, námestník primátora - Ďakujem pekne. Ak sa nikto ďalší nehlási, končím bod Interpelácie.
- - -

Bod č. 43 
Dopyty poslancov MZ

p. Jakubov, námestník primátora - Pristúpime k bodu Dopyty poslancov. Nech sa páči, teraz dávam priestor na vaše dopyty. 

p. Gábor, poslanec MZ - Dobrý deň. Ďakujem za slovo. Chcel by som len upozorniť na jednu vec, ktorá ma už dlhšie trápi. A to je preobsadzovanie voľných bytov na Luníku IX. Treba vymyslieť fakt nejaký flexibilnejší systém, kde by byty, ktoré sú buď opustené alebo ľudia sú deložovaní z týchto bytov, aby sa hneď preobsadili. Zabraňuje sa tým devastácii týchto bytov. Záleží mi na tom veľmi, lebo vidím to každý deň a je mi to veľmi proti srsti, že takto sa zaobchádza s bytmi. Ďakujem.

p. Gamcová, poslankyňa MZ - Ďakujem za slovo. Vážený pán námestník, ja mám otázku na pani kontrolórku. Dozvedela som sa, že v bode 21, kde sme schvaľovali predaj budovy pre Vysokú školu bezpečnostného manažérstva, že táto má pohľadávky voči mestu. Tak, chcela by som si potvrdiť túto informáciu. A ďalšia otázka je na pani námestníčku. Chcela by som vás poprosiť o informáciu, či v rámci projektu EHMK, sa uvažuje o nejakej prezentácií majstra Ľudovíta Felda. Keď si pamätám, tak ešte pán primátor to mal vo svojom prvom úvode na prezentácii na Hlavnej ulici. A to meno sa tam spomínalo, ako jedného z významných Košičanov. A teraz, keď som si to pozerala, tak v podstate nikdy taká informácia nezaznela. Ďakujem pekne.

p. Jakubíková, hlavná kontrolórka mesta - Ja by som sa k tomu vrátila k tomu bodu, čo ste spomínali. Oni majú záväzok voči mestu a tento záväzok bol oboznámený aj právnemu a majetkovému, že pri podpise, aby to riešili s nimi. Boli informovaní. Pred podpisom. Áno.

p. Jakubov, námestník primátora - Ďakujem pekne. Nech sa páči, ďalší dopyt. Ak sa nikto nehlási, uzatváram bod Dopyty.
- - -

Bod č. 44 
Rôzne

p. Jakubov, námestník primátora - Pristúpime k bodu 44 Rôzne. Nech sa páči, pán kolega Ihnát.

p. Ihnát, poslanec MZ - Áno. Ďakujem pekne, vážené vedenie mesta, vážený pán viceprimátor, viceprimátorka, kolegyne, kolegovia. Mám trošku viacej bodov. Hneď by som začal tým, čo poslanec Tibor Gábor tu začal. A to je prideľovanie bytov alebo okamžité prideľovanie bytov na základe rozbitých náležitostí. Som veľmi rád, že vedenie mesta začalo tieto veci riešiť. Rieši to, a pokiaľ ja viem, tak na Bytovom podniku tieto veci sa dejú operatívne. Takže, toto je, Tibor, odpoveď, kde som v spojení s vedením tohto bytového podniku a mám informácie. Ďakujem. To je prvá vec. Druhá vec. Zoologická záhrada. V sobotu, ako poslanci miestneho zastupiteľstva Sídliska Ťahanovce, máme tradíciu, že každý rok chodíme do zoologickej záhrady a si adoptujeme zvieratko. Naozaj, pán riaditeľ Kočner nás previedol cez celú zoologickú záhradu. A klobúk dole. Od čias, keď to prevzal a predtým, čo si pamätám, tak je to „nebe a dudy“. A som bol aj prekvapený, naozaj, že sa mu podarilo získať investíciu skoro za milión eur, kde v júni, eventuálne, by chcel otvárať dino-park, a ďalšie náležitosti. Tá zoologická záhrada má svoj imidž. A fakt ide dopredu. Aj v tých zvieratách, aj v tom všetkom, v tom nasadení, ktoré tam je. Takže veľká vďaka pán riaditeľ. A ja by som touto cestou chcel vyzvať alebo poprosiť poslancov mestského zastupiteľstva, aby sme si adoptovali zvieratko a jednoducho trošku prispeli tej zoologickej záhrade. Nie len populistický, ale tak, aby sme prispeli tým málom, čo tá zoologická záhrada tiež potrebuje. To je mestský podnik vlastne, a sme tu súčasťou tohto diania. Ďakujem. Ďalšia vec. Chcel by som sa poďakovať naozaj vedeniu mesta Košice, pánovi Rašimu a aj vám všetkým túto vo vedení mesta, ktorí nám pomohli na Sídlisku Ťahanovce konečne zbúrať vo finále tú Lagúnu, to strašidlo, ktoré tam bolo. To finále vlastne sme dotiahli do úplného konca. Takže veľmi pekná vďaka, aj firme Kosit zároveň tiež patrí tá vďaka. 
Ďalej. Ďalšie poďakovanie by som chcel určiť vám p. viceprimátorka Renáta Lenártová a takisto Rišovi Rašimu, kde sme pomohli rodine, ktorej vyhorel byt na Budapeštianskej 20. A tá rodina vlastne musí štartovať úplne od začiatku. Takže veľká vďaka za celú túto rodinu. A ja by som pokračoval ďalej, ďakujem pán kolega, čo sa týka ďalšie veci, mal som tu tiež, ako na riešení nelegálnej osady, výtlky na cestách a kamerový systém na Svätoplukovej. Ale pokiaľ viem, tak operatívne tieto veci sa riešia. Takže nebudem to tu rozoberať. Ďakujem veľmi pekne.

p. Filipko, poslanec MZ - Prepáčte, skutočne si vážim váš čas. Chcem len zareagovať na pána kolegu Ihnáta. Neporozumel celkom pripomienke pána poslanca Gábora. Síce odišiel, už aj ja som vystupoval v tejto téme na niektorom z predchádzajúcich rokovaní. Keďže tiež pracujem na Luníku IX a vidím problémy. Ja by som skutočne požiadal, ja nemám žiadne výhrady voči bytovému podniku, že ako to rieši, ako hovorí pán Ihnát, ale treba nájsť systém, ktorý dokáže skôr prideliť uvoľnený byt, ako sa vybrakuje. Lebo skutočne, tam dochádza akonáhle sa odovzdá byt, hoci sa zamrežuje, do dvoch týždňoch sú tam vybraté ešte aj hmoždinky zo steny. Ale, keby sa obsadil ten byt niektorým čakajúcim obyvateľom, tak by sa zabránilo devastácii už toho bytu, ktorý dovtedy možno bol skutočne aj slušne obývaný. Bol som v niektorých bytoch, ktoré sú fakt urobené slušne, čiže treba nájsť nejaký promptnejší mechanizmus toho preobsadenia bytu. Toto bola vlastne idea pripomienky pána Gábora. Skutočne nekritizujem, hľadám riešenie. Ďakujem.

p. Gaj, poslanec MZ - Ja by som chcel poďakovať kolegovi, pánovi Ihnátovi, že mi pripomenul zoologickú záhradu. Ja som si adoptoval papagája sivého. Ale ešte som zabudol zaplatiť. Takže, ďakujem, že si mi to pripomenul, aby som to stihol ďakujem.

p. Jakubov, námestník primátora - Pán poslanec, ja ti to pripomeniem, ak by si zabudol opäť. Ďakujem, nech sa páči, pani námestníčka Lenártová.

p. Lenártová, námestníčka primátora - Pán poslanec Filipko, nemôžem to adresovať pánovi Gáborovi. Chcela som to písomne, pretože to sú dopyty, na ktoré sa odpovedá písomne. A poviem to nahlas. Komisia bytová, ktorej som predsedníčka, už dávnejšie sa zapodievala touto problematikou a predschvaľuje byty, aby sme v prípade uvoľnenia mohli okamžite obsadiť. Takže toto sa už deje. Neviem prečo nemáte správne informácie. Takže vôbec nie je žiadna latencia. Akonáhle sa uvoľní byt, je obsadený okamžite, pretože máme v komisii 5 schválených už obyvateľov, ktorí sa do neho nasťahujú.

p. Blaškovičová, poslankyňa MZ - Ďakujem pekne. Keď už tak veselo končíme, tak ja sa chcem pridať k pánovi Gajovi a povedať, že aj ja mám zviera jedno adoptované. A v dohľadnom čase, v najbližších dňoch, budem mať aj ja adoptovaného aj vtáka. Ďakujem.

p. Jakubov, námestník primátora - Ďakujem pani poslankyňa. Pripomínam, aby si nezabudla zaplatiť. Ak sa nikto nehlási, ja by som chcel na záver prečítať list, ktorý sme dostali od pána doktora Zoltána Jenö Pongrácz, právnika z Pécs. Je to obraz „František Rákoczi“. Vážený pán primátor mesta Košice pán Richard Raši, vážení poslanci mesta Košice. Úprimne blahoželám vášmu mestu k titulu Európske hlavné mesto kultúry 2013. Rád by som prispel aj ja k vášmu úspešnému projektu nasledovným skromným darom. Vlastním obraz Zatknutie Františka Rákocziho II., ktorý vidíte na pripojenej reprodukcií. Originál obrazu maliara Bencúra s rozmermi 65 x 85 cm sa nachádza v Budapešti v Múzeu výtvarných umení. Obraz, ktorý mám ja, má rozmery 175 x 130 cm. Nazdávam sa, že aj tento obraz by mohol prispieť k zvýšeniu úrovne turistického ruchu a zvýšeniu počtu turistov u vás. Fotokópiu obrazu som zaslal aj riaditeľovi Múzeá výtvarných umení v Budapešti z dôvodu vyžiadania odborného stanoviska za účelom udelenia výložného povolenia. Dúfam, že toto povolenie dostaneme. Vážený pán primátor, prosím vás, na najbližšom zasadnutí Mestského zastupiteľstva v Košiciach informujte mestských poslancov o tom, že tento dar by som chcel venovať slovensko-maďarskému obyvateľstvu mesta Košice, ako vyjadrenie mojej úcty smerom ku kniežaťu Františku Rákoczimu dúfajúc v to, že vaše programy v rámci Európskeho hlavného mesta kultúry budú podobne úspešné, ako boli podujatia Európskeho hlavného mesta Pécs v roku 2010. S úctou doktor Zoltán Jenö Pongrác, právnik z Pécs. Ďakujem pekne, myslím si, že to je veľmi pekný počin a predpokladám, že pán primátor bude osobným listom pánovi doktorovi odpovedať. Nech sa páči, pani námestníčka.

p. Lenártová, námestníčka primátora - Nechcem zdržiavať, iba krátko na záver. Keď sme sa tu bavili o zoologickej záhrade, ja by som chcela upozorniť aj na to, že veľmi vážna situácia je aj v útulku pre psov, ktorý je v meste Košice. Neviem, či ste zaznamenali v médiách, že obyvatelia neďalekej osady ho vykradli. Naozaj, ukradli cestoviny, ryžu, misky. Takže útulok je preplnený, je tam 120 psov. Ak by niekto z poslancov sa chcel na tomto poli angažovať a prispieť im, majú číslo účtu. Naozaj je tam taká dosť ťažká situácia, pretože sa nezodpovednosť niektorých ľudí potom odráža v tej situácii, ktorá v útulku je premnožením psíkov, ktorí naozaj nemôžu za to, že sú. Ďakujem pekne ešte za to.

p. Jakubov, námestník primátora - Ďakujem pekne. Ak sa nikto ďalší nehlási, končím bod Rôzne.
- - -

Záver rokovania

Námestník primátora mesta Košice Ján Jakubov uviedol, že program XVI. rokovania mestského zastupiteľstva sa vyčerpal a na ďalšom riadnom XVII. rokovaní mestského zastupiteľstva sa stretnú dňa 17. 6. 2013. 
Poďakoval sa všetkým prítomným za trpezlivosť a aktívnu účasť na rokovaní a vyhlásil XVI. rokovanie Mestského zastupiteľstva v Košiciach za ukončené. 

            Ing. Pavol Lazúr     				MUDr. Richard Raši, PhD., MPH
riaditeľ Magistrátu mesta Košice			         primátor mesta Košice

Zápisnica vyhotovená dňa 15. 05. 2013
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Ing. Marek Kandráč ................................................		Podpísal dňa: 16.05.2013

Peter Kasterko ........................................................		Podpísal dňa: 16.05.2013

Obsah:

1	Úvod rokovania, K programu rokovania
5	Overovatelia zápisnice, Návrhová komisia
6	Postoj mesta Košice k zámeru ťažby a spracovania uránu v lokalite Jahodná – Kurišková
17	Informácia primátora mesta o svojej činnosti od XV. rokovania MZ
18	Správa o činnosti Útvaru hlavného kontrolóra
19	Správa o odpovediach na interpelácie a dopyty poslancov mestského zastupiteľstva, ktoré  boli  prednesené na XV. rokovaní MZ dňa 11.02.2013
22	Návrh VZN mesta Košice o nakladaní s komunálnymi odpadmi a drobnými stavebnými odpadmi vrátane biologicky rozložiteľných kuchynských a reštauračných odpadov od prevádzkovateľa kuchyne  a elektroodpadov z domácnosti na území mesta Košice
23	Návrh VZN mesta Košice o poskytnutí fin. prostriedkov na mzdy a prevádzku základným umeleckým školám, jazykovým školám, materským školám a školským zariadeniam
24	Pravidlá poskytovania finančných prostriedkov na záujmové vzdelávanie detí s trvalým pobytom na území mesta Košice iným obciam
24	Hodnotiaca správa programového rozpočtu a Záverečný účet mesta Košice za rok 2012
26	Informatívna správa o prínosoch členstva  pre mesto Košice v domácich a zahraničných združeniach za obdobie roka 2012
27	Informácia o činnosti komisie mestského zastupiteľstva na ochranu verejného záujmu pri výkone funkcií verejných funkcionárov
27	Analýza výchovno-vzdelávacích výsledkov, úrovne riadenia a kontroly, personálneho obsadenia a materiálneho zabezpečenia školského roka 2011/2012 v základných školách, materských školách, základných umeleckých školách, centre voľného času, jazykových školách, stredisku služieb škole a školských zariadeniach v zriaďovateľskej pôsobnosti mesta Košice
28	Prenájom priestorov v objekte ZŠ Jozefa Urbana, Jenisejská 22, Košice pre nájomcu Rajo, a.s. ako dôvod hodný osobitého zreteľa
29	Prenájom priestorov v objekte ZŠ Mládežnícka 3, Košice pre nájomcu Rajo, a.s. ako dôvod hodný osobitého zreteľa
30	Prenájom priestorov v objekte ZŠ Polianska 1, Košice pre nájomcu Rajo, a.s. ako dôvod hodný osobitého zreteľa
30	Prenechanie priestorov v objekte ZŠ Gemerská 2, Košice do nájmu spoločnosti Dalkia Východné Slovensko, s.r.o. ako prípad hodný osobitného zreteľa
31	Koncepcia rozvoja športu v meste Košice - návrh na prerozdelenie dotácií v roku 2013
34	Predloženie žiadosti o NFP v rámci Operačný program Doprava Os 4, Výstavba koľajovej dopravnej infraštruktúry pre integrovaný dopravný systém - vytvorenie podmienok vytvorenie podmienok na realizáciu I. etapy IKD a MET mestom Košice
36	Súhlas s vyhlásením obchodnej verejnej súťaže spoločnosťou MFK Košice, a.s. na odpredaj pozemkov v lokalite VŠA nadobudnuté od mesta Košice za účelom výstavby multifunkčného futbalového areálu, vrátane pozemkov zaťažených predkupným právom mesta Košice
45	Odkúpenie 1/8 podielov od menšinových spoluvlastníkov nehnuteľností nachádzajúcich sa na ulici Hlavná 70, Košice – Ing. Petra Vilányiho a Ing. Rastislava Staroňa
47	Pokračovanie rokovania o bode 26 z XV. rokovania MZ zo dňa 11.2.2013 „Určenie spôsobu prevodu - priamy predaj pozemkov parc.č.2014/1 a 2014/6 v k. ú. Stredné mesto“
48	Určenie spôsobu prevodu – priamy predaj pozemku časť parc. č. 1035/4 v k. ú. Severné mesto
48	Určenie spôsobu prevodu – priamy predaj časti pozemku v k. ú. Terasa na Plzenskej ulici
48	Prevod pozemku pod stavbou garáže v k. ú. Južné mesto pre MVDr. Martu Prosbovú
49	Prevod nehnuteľností v k. ú. Severné mesto pre Evu Nižníkovú
49	Prevod časti pozemkov (pod stavbou) v k. ú. Nižný Klátov pre Martinu Žličárovú
49	Prevod nehnuteľnosti v k. ú. Terasa pre JUDr. Jána Hoška a manželku Editu
50	Prevod nehnuteľností v  k. ú. Skladná z dôvodu hodného osobitného zreteľa pre Vysokú školu bezpečnostného manažérstva v Košiciach
50	Prevod nehnuteľnosti v k. ú. Severné mesto  pre  MUDr. Bibianu Shakkour
50	Prevod nehnuteľnosti v k. ú. Severné mesto  pre Valériu Kullačovú
51	Prevod nehnuteľnosti v k. ú. Terasa pre  Evu Juskovú
51	Prevod spoluvlastníckeho podielu mesta Košice 9/16 k celku na pozemku v k. ú. Terasa pre Ing. Miroslava Švedu a Ing. Oľgu Švedovú
51	Prenájom pozemku pre MČ Košice – Staré mesto z dôvodu hodného osobitného zreteľa za účelom výstavby parkovacích miest vo dvore vymedzenom ulicami Letná, Zimná, Jarná a  Pajorova v k. ú. Letná
52	Prenájom lesného majetku, lesnej a ostatnej pôdy z dôvodov hodných osobitného zreteľa pre Mestské lesy Košice a. s.
53	Odňatie pozemkov zo správy MČ Košice – Staré mesto a následný prenájom pozemkov pre spoločnosť AUPARK KOŠICE, spol. s r.o. z dôvodu hodného osobitného zreteľa za účelom  realizácie stavby - Vnútorný mestský okruh I.
55	Zverenie nehnuteľností v k. ú. Skladná a Južné mesto do správy SMsZ v Košiciach
55	Zverenie nehnuteľnosti parc. č. 3755/23 v k. ú. Grunt do správy MČ Košice – Sídlisko KVP
55	Zámena pozemkov v k. ú Huštáky vo vlastníctve mesta Košice za pozemky vo vlastníctve Hotel Cassovar a.s. z dôvodov hodných osobitného zreteľa
56	Zámena pozemku v k. ú. Terasa  vo vlastníctve mesta Košice za pozemok v k. ú. Terasa vo vlastníctve Ing. Jozefa Presaloviča z dôvodov hodných osobitného zreteľa
56	Určenie spôsobu prevodu –  priamy predaj pozemku v k. ú. Severné mesto
56	Predaj pozemku v k. ú. Myslava pre Ing. Petra Javnického
57	Priamy predaj pozemku v k. ú. Košické Hámre pre Ing. Ladislava Hradockého a Katarínu Hradockú
58	Priamy predaj pozemku v k. ú. Jaklovce pre Ľubomíra Demku
58	Predaj  nebytového priestoru pre nájomcu Andej Tribula – TRIDOM – ELITE  na ulici Alžbetina č. 16
58	Predaj nebytového priestoru pre nájomcu LARA TRADE, spol. s .r.o. v dome na ul. Tomášikova č. 9
59	Predaj nebytového priestoru pre nájomcu GOLDEN REAL, s.r.o. v dome na ulici Hlavná č. 64
63	Predaj nebytového priestoru pre nájomcu NATALI-TRANS s.r.o. na ul. Hlinkova č. 27
63	Priebežná správa o projekte Košice – Európske hlavné mesto kultúry 2013 za obdobie 1.1.2013 – 28.2.2013
71	Personálne otázky (Legislatívno-právna komisia pri MZ)
71	Interpelácie poslancov MZ
72	Dopyty poslancov MZ
74	Rôzne
77	Záver rokovania